ލަންދޫ އަށް ވެސް ހިތްގައިމު ނޭޗާ ޕާކެއް ލަންދޫ އަށް ވެސް ހިތްގައިމު ނޭޗާ ޕާކެއް – Noonu Daily\nލަންދޫ އަށް ވެސް ހިތްގައިމު ނޭޗާ ޕާކެއް\nPublished November 27, 202010:43\nUpdatedJuly 20, 202121:55\nލަންދޫގައި ތަރައްގީ ކުރާ ނޭޗަ ޕާކް: މި ޕާކް އަންނަ އަހަރު ހުޅުވުމަށް ދަނީ މަސައްކަތް ކުރަމުން.-- -- ފޮޓޯ:އަޙްމަދު އިލްހާމް (ޔެރީ)/ ނޫނު ޑެއިލީ\nއަތޮޅުގައި އެންމެ މުއްސަނދި ތާރީހެއް އޮތް އެއް ރަށަކީ ލަންދޫ އެވެ. އަދި އެރަށަކީ ގުދުރަތީ ގޮތުން ވެސް ރީތި ރަށެކެވެ. މިކަންކަމާ އެކު ވެސް އަތޮޅުގައި ލަންދޫ މަޝްހޫރުވެފައި ވަނީ ކުއްޅަވަކަށް ހާއްސަ ރަށެއްގެ ގޮތުގަ އެވެ. އެރަށު ކުއްޅަވައް ފަންޏަކީ ރަށަށް އަރާ މެހެމާނުން ރަހަބަލާލަން ވަރަށް މުހިއްމު ބުއިމެކެވެ. އަދި ކުއްޅަވައްފަލަކީ އެރަށު މީހުން ފަހުރުވެރިވާ މެހެމާނުންނަށް ދައްކަން ބޭނުންވާ ތަނެކެވެ.\nރާއްޖޭގެ ރަށްރަށުގެ ގުދުރަތީ ވެށި އޮންނަ ގޮތުން ކުއްޅަވައްފާ، ކަނޑޫފާ، ފަދަ ތަންތަން ބަލާލުމަށް ވަނުމަކީ އެހާ ފަސޭހަކަމެއް ނޫނެވެ. އެހެންވެ އެކި ރަށްރަށުގައި އަންނަނީ މިފަދަ ސަރަހައްދުތަކުގައި ފާލަން އަޅާ ފަސޭހައިން ބަލާލެވޭނެ ގޮތަށް ނޭޗަރ ޕާކްތައް ތަރައްގީ ކުރަމުންނެވެ. ލަންދޫގައި ވެސް ޒުވާނުން އިސްނަގައި އެ ރަށު މީހުން ފަހުރުވެރިވާ ކުއްޅަވައްފާ، މެހެމާނުންނަށް ފަސޭހައިން ބަލައިލެވޭ ގޮތަށް ފާލަން އަޅައިން ތަރައްގީކުރުމުގެ މަސައްކަތް މިހާރު ވަނީ ފަށާފަ އެވެ.\nލަންދޫގައި ތަރައްގީ ކުރާ ނޭޗަ ޕާކް: ޒުވާނުން އިސްނަގައި ފެށިމަސައްކަތަށް ގިނަ ބަޔަކު ދަނީ އެއްބާރުލުން ދެމުން.-- ފޮޓޯ:އަޙްމަދު އިލްހާމް (ޔެރީ)/ ނޫނު ޑެއިލީ\nލަންދޫ ޒުވާނުން ނޭޗަރ ޕާކް ތަރައްގީ ކުރަނީ އެރަށު ބަތްޕެން ކިލާގަނޑު ކިޔާ ސަރަހައްދުގަ އެވެ. ގާތްގަނޑަކަށް ލައްކައެއްހާ އަކަ ފޫޓްގެ މި ސަރަހައްދަކީ ކުއްޅަވައްގަސް އަދި ކަނޑޫގަސް ވެސް ހުންނަ ސަރަހައްދެކެވެ. އަދި މި ސަރަހައްދުގައި އެމީހުން އަންނަނީ އިތުރު ކަނޑޫ ގަސް ވެސް އިންދާ އިތުރަށް ގުދުރަތީ ވެށި ފެހިކުރުމުގެ މަސައްކަތް ވެސް ކުރަމުންނެވެ.\nލަންދޫގައި ބަތްޕެން ކިލާގަނޑު ނުލައި ވެސް މިފަދަ އިތުރު ސަރަހައްދުތައް ވެސް ހުރެ އެވެ. މިގޮތައް ނަންދީފައި ހުންނަ ހަ ސަރަހައްދެއް 86 ހެކްޓަރުގެ އެ ރަށުގައި ހުރެ އެވެ. މިއީ ހުސް ޗަކަ ބިން ހިމެނޭ ސަރަހައްދުތަކެވެ. މަދު ޒުވާނުންކޮޅަކާ އެކު ކުޑަ އިންވެސްޓަކުން ފެށި ނޭޗަރ ޕާކްގެ މަސައްކަތަށް ރަށުގެ ކުދި ބޮޑު އެންމެންގެ ފަރާތުން މިހާރު އަންނަނީ އެއްބާރުލުން ލިބެމުންނެވެ. މަސައްކަތްކުރާ މީހުން މަސައްކަތް ނިމުމުން ރަށު ރޫހުގައި ނުކުމެ އަންހެންވެރިންގެ އެއްބާރުލުމާއެކު ކައްކާ ސައިހަދާފަ އެވެ. މި ސަބަބާހުރެ ނޭޗަރ ޕާކްގެ މަސައްކަތް މިހާރު ކުރިޔަށްދަނީ ރަށުވަންތަ ކަމެއްގެ ގޮތުގައި ވަރަށް ޖޯޝާއި ފޯރީގަ އެވެ.\nލަންދޫގައި ތަރައްގީ ކުރާ ނޭޗަ ޕާކް: މި ސަރަހައްދަކީ އެއްލައްކަ އަކަފޫޓަށްވުރެ ބޮޑު ސަރަހައްދެއް.-- ފޮޓޯ:އަޙްމަދު އިލްހާމް (ޔެރީ)/ ނޫނު ޑެއިލީ\nހާހެއްހާ، މީހުން ދިރިއުޅޭ ލަންދޫ ކައުންސިލް މެމްބަރު އަބްދުﷲ އާރިފް ވިދާޅުވީ ނޭޗަޕާކްގެ މަސައްކަތް ފެށީ ޒުވާނުން އިސްނަގެން ކުރެހުމެއް ތައްޔާރުކޮށް ފަންޑްރައިޒްކޮށްގެން ކަމަށެވެ. އަދި އެކަމަށް ރަށު މީހުންގެ ފަރާތުން ރަނގަޅު އެއްބާރުލުމެއް ލިބެމުން އަންނަ ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން މި މަސައްކަތްފެށީ 5000 ރުފިޔާގެ ބަޖެޓަކުން. މިހާރު 10،000 ރުފިޔާގެ ބަޖެޓެއް ލިބިއްޖެ. އޭގެން މިހާރު 8000 ރުފިޔާވަރު ހަރަދު ކުރެވިއްޖެ. ގިނަ ކަންކަން މީހުންކޮށްދެނީ ހިލޭ،" އާރިފް ވިދާޅުވި އެވެ.\nލަންދޫ ނޭޗަ ޕާކް ތަރައްގީ ކުރަނީ ހަޓާއި، އުނދޯލި، ފަދަ ތަންތަން ހުންނަ ގޮތަށް ފާލަން އަޅައިގެނެވެ. މި ޕާކްގެ މަސައްކަތްނިމި އާ އަހަރަށް މަރުހަބާ ކިޔާނީ ނޭޗަރ ޕާކާ އެކު ކަމަށް ލަންދޫ ކައުންސިލުން މައުލޫމާތުދެ އެވެ. އަދި މިއީ އެރަށުގެ ހިތްގައިމުކަން އިތުރުވެ، މެހެމާނުންނަށް ރަށުގެ ކަނޑޫ ގަސްތަކާއި ކުއްޅަވައްފާ ފަސޭހައިން ބަލައިލެވޭނެ މަގެކެވެ. އަދި މުސްތަގުބަލުގައި ފަތުވެރިންގެ ޝައުގުވެރިކަން ވެސް އެ މަންޒިލަކަށް ލިބޭނެ ހިތްގައިމު ސަރަހައްދަކަށް ބަތްޕެން ކިލާގަނޑުވެގެންދާނެ އެވެ.


މަޖިލީހުގެ މައިނޯރިޓީ ލީޑަރަކަށް ސަލީމް – Dhen.mv\nމަޖިލީހުގެ މައިނޯރިޓީ ލީޑަރަކަށް ސަލީމް\nFebruary 10, 2020 - 10:14 am\nޕީޕީއެމްއަކީ ރައްޔިތުން މަޖިލީހުގެ ދެވަނައަށް އެންމެ ބޮޑު ޕާޓީ ކަމަށާއި މަޖިލީހުގެ މައިނޯރިޓީ ލީޑަރަކީ އޭދަފުށީ ދާއިރާގެ މެންބަރު އަހުމަދު ސަލީމް ކަމަށް މަޖިލީހުން ކަނޑައަޅައިފި އެވެ.\nމަޖިލީހުގައި މީގެ ކުރިން ސިޔާސީ ޕާޓީތަކުގެ މެންބަރުން އެކުލެވިގެން ވަނީ އެމްޑީޕީގައި 65 މެންބަރުން، ޕީޕީއެމް އަދި ޖޭޕީގައި ފަސް މެންބަރުން، ޕީއެންސީގައި ތިން މެންބަރުން، އެމްޑީއޭގައި ދެ މެންބަރުން އަދި ޕާޓީއަކަށް ނިސްބަތް ވެވަޑައި ނުގަންނަވާ ހަ މެންބަރުންނެވެ.\nމަޖިލީހުގެ ގަވައިދުގައިވާ ގޮތުން މައިނޯރިޓީ ލީޑަރަކީ މަޖިލީހުގައި އެންމެ ގިނަ މެންބަރުން ކޮންޓޯލް ކުރާ ޕާޓީ ފިޔަވައި ދެން އެންމެ މެންބަރުން ހިމެނޭ ޕާޓީގެ ޕީޖީ ލީޑަރެވެ. އެގޮތުން މަޖިލީހުގެ މައިނޯރިޓީ ލީޑަރު އަދި އޮޕޮޒިޝަން ލީޑަރަކީ ސަލީމް ކަމަށް ވެސް ރިޔާސަތުން އިއުލާން ކުރި އެވެ.


Bodethi adhadhuthakun faisa dheyn hukumkuriyas aee dheynejey ehchehthoa balan jehey: Raees Nasheed\nފައިސާ ދިނުމުގެ ކުރިން އެއީ ދޭންޖެހޭ އެއްޗެއްތޯ ބަލަންޖެހޭ: ރައީސް ނަޝީދު\nރައީސް އިބްރާހީމް މުޙައްމަދު ސޯލިހް ވެރިކަމަށް ވަޑައިގެންނެވި ފަހުން ދައުލަތުން އާދަޔާ ހިލާފަށް ގިނަ އަދަދެއްގެ ފައިސާ އަމިއްލަ ފަރާތްތަކަށް ދިނުމަށް ހުކުމްކޮށްފިކަމަށާއި ނަމަވެސް އެފައިސާ ދިނުމުގެ ކުރިން އެއީ ދޭންޖެހޭ ފައިސާތޯ ބަލަންޖެހޭކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިރޭ ކުރެއްވި ޓްވިޓެއްގައި ވިދާޅުވީ އެކަމުގައި ދައުލަތަށް އެންމެ ރަނގަޅުގޮތް ހޯދުމަކީ ބަންޑާރަ ނައިބުގެ ވާޖިބެއް ކަމުގައެވެ.\nRaees @ibusolih inthikhab vegen mivee6mas thereyga adhaya khilafah gina faisa amilla faraiythakah dhinumah court thakun hukum kohfi.Mii faisa dhookurumuge kurineee dheynjehey faisatho kashavaru kuranjehey.Dhaulathah enme ragalhu goiy hodhadhinumakee Ban’daara Naib ge vaajibeh\n— Mohamed Nasheed (@MohamedNasheed) May 15, 2019\nދައުލަތުން ބޮޑެތި އަދަދަށް އަމިއްލަ ފަރާތްތަކަށް ފައިސާ ދިނުމަށް ކޮށްފައިވާ ހުކުމްތަކާއި ގުޅިގެން ފައިސާ ދިނުމުގެ ކުރިން ދައުލަތަށް އެންމެ ރަނގަޅުގޮތް ބެލުމަކީ ބަންޑާރަ ނައިބުގެ ވާޖިބެއްކަމަށް ރައީސް ނަޝީދު ވިދާޅުވިއިރު، ބަންޑާރަ ނައިބު އަލްއުސްތާޛު އިބްރާހީމް ރިފްއަތަކީ ނަޒާހަތްތެރި ބޭފުޅެއްކަމަށާއި އެމަނިކުފާނަކީ ކޮރަޕްޝަނުގެ އެއްވެސް އަމަލެއް ހިންގަވާނެ ބޭފުޅެއްކަމަށް ގަބޫލު ނުކުރައްވާކަމަށްވެސް މިރޭ ރައީސް ނަޝީދު ވަނީ ވިދާޅުވެފައެވެ.\nރައީސް ނަޝީދު މިހެން ވިދާޅުވީ ދީބާޖާ ކުންފުންޏާއެކު އެކުލަވާލި އެއްބަސްވުމެއް އުވާލުމުން ލިބުނު ގެއްލުމުގެ ބަދަލު ހޯދުމަށް ކޯޓަށް ހުށަހެޅި މައްސަލާގައި އެޓާނީ ޖެނެރަލް އިބްރާހިމް ރިފްއަތު ރިޝްވަތު ނަންގަވަން މަސައްކަތް ކުރެއްވި ކަމަށް ތުހުމަތުކޮށްފައި ވަނިކޮށެވެ.\nރިފްއަތުއާއި މެދު ރިޝްވަތުގެ ތުހުމަތު ކުރެއްވީ ޖީބާޖާގެ ދިފާއުގައި ވަކާލާތުކުރި ލޯފާމްގެ ވެރިކާ އަލްހާން ފަހުމީއެވެ. އެކި ސިޔާސީ ޕާޓީތަކުގައި ސިޔާސީ މަސައްކަތް ކުރެއްވި އަލްހާން ކުރެއްވި ޓްވީޓެއްގައި ވަނީ ބަންޑާރަ ނައިބު ރިއްފަތާއި، ރައީސް އޮފީހުގެ ލީގަލް ޑިރެކްޓަރު ދީބާޖާ މައްސަލާގައި ރިޝްވަތު ހޯއްދަވަން މަސައްކަތް ކުރެއްވި ކަމަށް ތުހުމަތު ކުރައްވާފަ އެވެ.\nރައީސް ނަޝީދު މިރޭ ވިދާޅުވީ ބަންޑާރަ ނައިބު އިބްރާހިމް ރިފްއަތަކީ އެއްވެސް ބާވަތެއްގެ ކޮރަޕްޝަނެއް ހިންގަވާނެ ބޭފުޅެއްކަމަށް ގަބޫލުފުޅު ނުކުރެއްވޭ ކަމުގައެވެ.\nAlhuganduge nazaruga adhi alhugandah thajribaa kurevifa huri thanuga Hon. AG @ibriffath akee varahves nazaahaiytheri beyfulheh. E manikfaanu evves baavathehge corruption ge amaleh hingavafaane kamah ehgothakahves qabool eh nukurevey\nދީބާޖާ ކުންފުންޏާއެކު އެކުލަވާލި އެއްބަސްވުމެއް އުވާލުމުން ލިބުނު ގެއްލުމުގެ ބަދަލު ހޯދުމަށް ކޯޓަށް ހުށަހެޅި މައްސަލާގައި އެޓާނީ ޖެނެރަލް އިބްރާހިމް ރިފްއަތު ރިޝްވަތު ނަންގަވަން މަސައްކަތް ކުރެއްވި ކަމަށް ކުރާ ތުހުމަތުތައް އެމަނިކުފާނުވެސް ކުރިންވަނީ ދޮގު ކުރައްވާފައެވެ.\nރިފްއަތު ކުރިން ވިދާޅުވީ "ނާޖާއިޒު ގޮތުގައި މުއްސަނދިވާން މަސައްކަތް ކޮށްފައި ނުވާނެ" ކަމަށާއި، "ކޮރަޕްޓް ޑީލަކުން ފައިދާއެއްވެސް ހޯދާފައި ނުވާނެ" ކަމަށެވެ.\nއޭގެ އިތުރުން އަމިއްލަ ގޮތުން ގާނޫނީ ވަކީލުކަން ކުރުން ހުއްޓާލީވެސް ރައްޔިތުންނަށް ހިދުމަތް ކުރަން ކަމަށާއި، ދައުލަތުގެ ފައިސާ ކޮރަޕްޝަނުން ރައްކާތެރި ކުރުމަށް މަސައްކަތް ކުރައްވާނެ ކަަމަށް ރިފްއަތު ވިދާޅުވި އެވެ.\n"އަޅުގަނޑު ދުވަހަކަުވެސް ނާޖައިޒު ގޮތުގައި މުއްސަނދިވާން މަސައްކަތް ކޮށްފައެއް ނުވާނެ، އަދި އަޅުގަނޑުގެ ކެރިއާގައި ކޮރަޕްޓް ޑީލަކުން ފައިދާއެއްވެސް ހޯދާފައެއް ނުވާނެ. އަމިއްލަ އަށް ގާނޫނީ ވަކީލުކަން ކުރުން ހުއްޓާލީ ރައްޔިތުންނަށް ހިދުމަތް ކުރަން. އަޅުގަނޑު އަބަދުވެސް މަސައްކަތް ކުރަނީ އަޅުގަނޑުގެ މަސްއޫލިއްޔަތުތައް ޝަރަފުވެރިކަމާއެކު އަދާ ކުރުމަށް. އަޅުގަނޑުގެ މައްޗަށް ކޮށްފައިވާ ކޮރަޕްޝަނުގެ ތުހުމަތުތަކަކީ ދޮގު ތުހުމަތުތަކެއް. ދައުލަތުގެ ފައިސާ ކޮރަޕްޝަނުން ރައްކާތެރިކުރާނަން،" ރިފްއަތު ޓްވީޓުގައި ވެއެވެ.\nކުރީގެ ރައީސް މުހައްމަދު ނަޝީދުގެ ސަރުކާރުގައި އުތުރު ޕްރޮވިންސުގައި ފެރީގެ ހިދުމަތް ދިނުމަށް ދީބާޖާއާއެކު އެއްބަސްވުމަކަށް އައެވެ. ނަމަވެސް އޭގެ ފަހުން ވެރިކަމާ ހަވާލުވި ރައީސް މުހައްމަދު ވަހީދުގެ ސަރުކާރުން އެއްބަސްވުން އުވާލި އެވެ.\nއެ މައްސަލާގައި 2.4 ބިލިއަން ރުފިޔާ ހޯދުމަށް ސިވިލް ކޯޓަށް ހުށަހެޅުމުން އެކޯޓުން ވަނީ ދީބާޖާއަށް 348 މިލިއަން ރުފިޔާ ދިނުމަށް ދައުލަތުގެ މައްޗަށް ހުކުމްކޮށްފަ އެވެ. ނަމަވެސް ފަހުން ހައި ކޯޓުން އެ ހުކުމް ބާތިލްކުރި އެވެ.\nހައި ކޯޓުގެ ނިންމުން ސުޕްރީމް ކޯޓުގައި އިސްތިއުނާފް ކުރުމުން އެންމެ މަތީ ކޯޓުން ނިންމާފައި ވަނީ ސިވިލް ކޯޓުގެ ހުކުމް ދަމަހައްޓާށެވެ. ނަމަވެސް ސުޕްރީމް ކޯޓުގެ ހުކުމް މުރާޖައާ ކުރަން ޖެހޭނެ ކަމަށް ކުރީގެ އުއްތަމަ ފަނޑިޔާރު ހުސްނުއް ސުއޫދާއެކު ގިނަ ގާނޫނީ ތަޖުރިބާކާރުން ވަނީ ގޮވާލައްވާފަ އެވެ.\nދައުލަތް ރައީސް ނަޝީދު\nނަޝީދު ގެ ބަދަލު މައްސަލަ ނިންމާފަ ތިކަން ކުރޭ


މާޗޫ ޕީކްޗޫ - ވިކިޕީޑިއާ\nމާޗޫ ޕީކްޗޫ އަކީ ޕެރޫގައި ކަނޑުގެ ސަތަހައަށްވުރެ 2400 މީޓަރު އުހުގައި އޮންނަ ފަރުބަދަ މަތީ ހިސާބެކެވެ. ނުވަތަ ރަށެކެވެ. މިތަން އޮންނަނީ ޕެރޫގެ އުރުބަމްބާ ވާދީގެ އެއްފަޅީގައި އޮންނަ ފަރުބަދަ ތަކުގެ ތެރޭގައެވެ. މިތަން އޮންނަނީ އުރުބަމްބާ ކޯރު އޮންނަ ކަސްކޯގެ ހުޅަގު އުތުރުން 50 މޭލު ދުރުމިނުގައެވެ. މިރަށަށް ނުވަތަ މިހިސާބު ގަނޑަށް އިންކަސް ގެ ގެއްލިފައިވާ ރަށް މިހެން ކިޔައި އުޅެއެވެ. އިންކާ ރަސްކަމުގެ އެންމެ މުހިއްމު އެންމެ އާންމު ރަމްޒު ކަމުގައި ބެލެވޭ ތަނަކީ މާޗޫ ޕީކްޗޫ އެވެ.\nމާޗޫ ޕީކްޗޫ ބިނާކުރެވިފައިވަނީ މީލާދީން 1460 ވަނަ އަހަރު ކަމުގައި ވިޔަސް އިންކާ ރަސްކަމުގެ ވެރިކަންކުރާ ތަނެއްގެ ގޮތުގައި މިރަށް ހަމަޖެހިގެން ދިޔައީ އޭގެ ގަރުނެއް ފަހުންނެވެ. މާޗޫ ޕީކްޗޫ އަކީ ގެއްލި ފޮރުވިފައިވާ ތަނެއްގެ ގޮތުގައި އޮއްވައި ދުނިޔޭގެ ސަމާލުކަމަށް މިތަން ގެނައީ އެމެރިކާގެ ތާރީޚީ ޢިލްމުވެރިޔާ ހިރާމް ބިންހަމް 1911 ވަނަ އަހަރު ގައެވެ. އެދުވަހުން ފެށިގެން މާޗޫ ޕީކްޗޫ ވެފައިވަނީ ފަތުރުވެރިންގެ މެދުގައި މަގުބޫލު ތަނެއް ކަމުގައެވެ.\nޔުނެސްކޯގެ ފަރާތުން ދުނިޔޭގެ އާޘާރީ ތަރިކައެއްގެ ގޮތުގައި މާޗޫ ޕީކްޗޫ ހޮވައި އެކަން އިޢުލާންކޮށްފައިވަނީ 1983 ވަނަ އަހަރު އެވެ. އަދި7ޖުލައި 2007 ގައި މިތަންވަނީ ދުނިޔޭގެ އައު 7helllo އަޖައިބުގެ ތެރޭގައި ހޮވިގެން ގޮސްފައެވެ.\nUNESCO - Machu Picchu (World Heritage)\nމާޗޫ ޕީކްޗޫ ވިކި ޓްރެވެލްގައިޑް ވިކިޓްރެވެލް ގައި\nLast edited on 21 ޑިސެމްބަރު 2016, at 22:31\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޑިސެމްބަރު 2016، 22:31 ގައެވެ.


Kulhen dhekolhu hadhaathee Barcelona in Arthur ah fiyavalhu alhanee | Mihaaru\nކުޅެން ދެކޮޅު ހަދާތީ ބާސެލޯނާ އިން އާތޫރަށް ފިޔަވަޅު އަޅަނީ\n29 ޖުލައި 2020 - 11:32\nބާސެލޯނާ (ޖުލައި 29) - އަންނަ ސީޒަނުގައި ޔުވެންޓަސް އަށް ބަދަލުވާން ހުރިހާ ކަމެއް ނިމިފައިވާ ބްރެޒިލްގެ މިޑްފީލްޑަރު އާތޫރް މެލޯ ކުރިއަށް އޮތް ޗެމްޕިއަންސް ލީގުގައި ބާސެލޯނާ އަށް ކުޅެން ދެކޮޅު ހަދާތީ އޭނާއާ މެދު ފިޔަވަޅު އަޅަން އެ ކްލަބުން ނިންމާފައިވާ ކަމަށް ރިޕޯޓްތައް ބުނެފި އެވެ.\nމީގެ އެއް މަސް ކުރިން ބާސެލޯނާ އާއި ޔުވެންޓަސްގެ މެދުގައި ވެވުނު އެއްބަސްވުމެއްގެ ތެރެއިން އާތޫރް ވަނީ 80 މިލިއަން ޑޮލަރުގެ އެއްބަސްވުމަކަށް ޔުވެންޓަސްއާ ގުޅެން ފަސް އަހަރުގެ ކޮންޓްރެކްޓެއް ހަދައިފަ އެވެ. އެ ޑީލުގެ ތެރެއިން ޔުވެންޓަސް އަށް ކުޅޭ ބޮސްނިއާގެ މިޑްފީލްޑަރު މިރަލެމް ޕިޔަނިޗް ބާސެލޯނާއާ ގުޅޭނެ އެވެ.\nސްޕެނިޝް ލީގު ނިމިފައިވާއިރު މިހާރު ބާސެލޯނާ އަށް އޮތީ އަންނަ މަހު ފަށާ ޗެމްޕިއަންސް ލީގެވެ. ޗެމްޕިއަންސް ލީގުގައި ކުޅޭ ބާސެލޯނާގެ ސްކޮޑުގައި އާތޫރް ހިމަނާފައިވާއިރު، އޭނާ ވަނީ އިތުރު މެޗެއް ބާސެލޯނާ އަށް ނުކުޅެން ނިންމައިފަ އެވެ. އަދި ބާސެލޯނާ އިން އަލުން ޕްރެކްޓިސް ފެށިއިރު ކޮވިޑް-19 ޓެސްޓް ހަދަން ވެސް ހާޒިރުނުވުމުގެ އިތުރުން ފުރަތަމަ ޓްރެއިނިން ސެޝަންތަކުގައި ވެސް އޭނާ ނުދެ އެވެ.\nމި މައްސަލައިގައި ހިތްހަމަނުޖެހި ބާސެލޯނާގެ ބޯޑުން ނިންމާފައިވަނީ އާތޫރާ މެދު ފިޔަވަޅު އަޅާށެވެ. ރިޕޯޓްތައް ބުނާގޮތުގައި ޗެމްޕިއަންސް ލީގުގައި އާތޫރް ނުކުޅެފިނަމަ އޭނާ ބޮޑު ޖޫރިމަނާއެއްކުރަން ބާސެލޯނާގެ ބައެއް ބޯޑު މެމްބަރުން ބޭނުންވެ އެވެ.\nބްރެޒިލްގެ މީޑިއާ ރިޕޯޓްތައް ބުނާގޮތުން އުމުރުން 23 އަހަރުގެ އާތޫރް މި ވަގުތު ބްރެޒިލްގައި ހުރީ އަންނަ ސީޒަނަށް ތައްޔާރުވުމުގެ ވިސްނުމުގައި ކަމަށާއި އޭނާ ދެން ޔޫރަޕަށް ދާނީ ސެޕްޓެމްބަރު މަހު ޔުވެންޓަސްއާ ރަސްމީކޮށް ގުޅެން ކަމަށެވެ. އަދި އާތޫރްގެ އޭޖެންޓް ވަނީ ބާސެލޯނާއާ އެކު ހަދާފައިވާ ކޮންޓްރެކްޓްގެ ފަހު މަސް ކެންސަލްކުރަން ބޭނުން ކަމަށް ބުނެފަ އެވެ.\nމީގެ ދެ އަހަރު ކުރިން ބްރެޒިލްގެ ގްރެމިއޯ އިން ބާސެލޯނާ އަށް ބަދަލުވި އާތޫރް ވިއްކާލަން އެ ކްލަބްގެ ބޯޑުން ނިންމީ އޭނާގެ ހިތާ ދެކޮޅަށެވެ. ބާސެލޯނާގައި މަޑުކުރަން ބޭނުންވާ ކަމަށް އާތޫރް ވަނީ ގިނަ ފަހަރެއްގެ މަތިން މީޑިއާގައި ބުނެފަ އެވެ. އެކަމަކު ކްލަބުން އެންމެ ފަހުން އޭނާ ވިއްކާލަން ނިންމުމުން އެ ގޮތަށް އެއްބަސްވީ އެވެ.


(10 މެއި 2015 ގެ ބަޔާ ގުޅޭ)\nހީވީ ބިރުވެރި ހުވަފެނެއް ފެނިގެން އުޅޭ ހެނެވެ. “ހޭއި މީ އަހަންނޭ!” އެވަގުތު ޒައިދް ފެނުމުން ޔާނީއަށް ރޮއެގެންފައި ޒައިދް ގައިގައި ވަރަށް ބާރަށް އޮޅުލައިގަތެވެ. ޔާނީ ބިރުންގަނެފައި ހުރި ވަރު ފެނުމުން ޒައިދް ހާސްވިއެވެ. އަދި މިގަޑިގައި ޔާނީ ބޭރުގައި ހުރުމުން ޒައިދް ސުވާލުކުރަން ފެށިއެވެ. “ޔާނީ! ކިހިނެއްވީ؟ ކީއްވެ ތި ރޮނީ؟” ނަމަވެސް ޔާނީގެ ފަރާތުން އޭނާގެ ރުއިމުގެ އަޑުނޫން އިތުރު އެއްވެސް ޖަވާބެއް ނުލިބުނެވެ. ޒައިދް ވަރަށް މަސައްކަތްކޮށްގެން ޔާނީކަންތައް ވީގޮތް ކިޔައިދިނެވެ. އެކަމަކު ޒައިދް ހޯދާ ހޯދާވެސް އެތަނުން މީހަކު ނުފެނުނެވެ. އެއީ ޔާނީއަށް ހީވިގޮތެއްކަމަށްބުނެ ޔާނީ ހަމައަކަށް އެޅުވުމަށްޓަކައި ޒައިދް އޭނަ ގޮވައިގެން ކޮޓަރިއަށް ދިޔައެވެ. ނަމަވެސް ޒައިދްގެ ހިތުގައި ކޮންމެވެސް ވަރެއްގެ ޝައްކެއް އުފެދުނެވެ. އެއީ މީގެ ކުރިން އެކަހަލަ އެއްވެސް ކަމެއް ދިމާވެފައި ނުވާތީއެވެ. ޒައިދް ޔާނީގޮވައިގެން އެތަނުން ދިޔުމުން ގަސްތަކުތެރޭ ފިލާހުރި ވިކާޝް ބޭރަށް ނުކުތެވެ. މިފަހަރު އޭނާގެ މަސައްކަތް ކަމިޔާބު ނުވިނަމަވެސް އޭނަ ދެރައެއް ނުވިއެވެ. އެއީ ޔާނީ ބިރުންހުރި ވަރު ފެނިފައި އޭނާގެ ހިތަށް ލިބުނު ފިނިކަމުންނެވެ. އޭރު އޭނާގެ ތުންފަތަށް ވެރިވެފައިވަނީ ވިހަ ހިނިތުންވުމެކެވެ.\nރޭގެ ހާދިސާއަށްފަހު ޔާނީ އަދިވެސް ހުރީ ވަރަށް ކަންބޮޑުވެފައެވެ. ފަތާފެންގަނޑުގެ ތެރެއަށް ފައިލައިގެން އިނދެ ޔާނީ ވިސްނަމުން ދިޔައީ އެކަމާއެވެ. އެހާދިސާއަކީ އޭނާއަށް ހީވި ހީވުމެއްކަމަށް ޤަބޫލުކުރުމަށް އަދިވެސް ހިތް އުޒުރުވެރިވަނީއެވެ. އެމަންޒަރު އަދިވެސް ދެންމެ ވީކަމެއްހެން ލޯމަތީ ސިފަވަނީއެވެ. އޭނާއަށް އެވަރުގެ ގެއްލުމެއްދޭން ބޭނުންވަނީ ކާކުބާއެވެ. “ދަރިފުޅާ! މަންމަގެ މިހެދުން ހަދާލަދޭން ހިނގާބަލަ، ތަންކޮޅެއް ދިގުކަމުން ހިނގަން ވަރަށް އުނދަގޫ.” ހުވަފެނީ ދުނިޔެއިން ޔާނީއަށް ހޭލެވުނީ ޒައިދްގެ މަންމަ އައިސް ވާހަކަ ދައްކަން ފެށުމުންނެވެ. އާއެކޭބުނެ ހެދުން ހިފައިގެން ޔާނީ ގޭތެރެއަށް ވަންނަން ހިނގައިގަތެވެ. ޔާނީގެ އަމަލްތައް ހުރިގޮތުން ކަމެއް ވެއްޖެކަން ނާޒްއަށް ކުޑަކޮށް ޝައްކުވިއެވެ. ނަމަވެސް މާބޮޑުކަމަކަށް ނުހަދައި ނާޒްވެސް އެދިޔަގޮތަށް ގޮސް ގޭތެރެއަށް ވަނެވެ. މިޝްކާ އޭނާގެ މަންމަ އާއި ބައްޕައަށް ގުޅައި ކައިވެނީގެ ވާހަކަ ބުންޏެވެ. އަދި ވީހާއަވަހަކަށް މަންމަ އާއި ބައްޕަ މާލެއައުމަށް އެދުނެވެ. އާމިރުއާއި ޒާހިޔާ ތިބީ އެމީހުންގެ ދަރިފުޅުގެ އުފަލުގައި ބައިވެރިވުމަށް ކެތްމަދުވެފައެވެ. މިޝްކާއަށް ލިބޭ ކޮންމެ އުފަލަކީ އެދެމީހުނަށް ވެސް ލިބޭ އުފަލެކެވެ. ކުރިން ކައިވެނީގެ ވާހަކަ ދައްކާ ކޮންމެ ފަހަރަކު މިޝްކާ ވާހަކަ އޮޅުވާލާ ފިލަން ދުވެއެވެ. ނަމަވެސް ޝިވަމް މިހުރިހާ ކަމެއް ބަދަލުކޮށްލައިފިއެވެ. މިއީ މިޝްކާގެ ދިރިއުޅުމަށް އެޅުނު ހެޔޮފާލެކެވެ.\nމެންދުރުގެ ހޫނުގަދަ ވަގުތު ސިޓްރޮންގެ ހިތްގައިމު މާހައުލުގައި ތިބެ ޝިވަމްއާއި ޒައިދް މަޝްވަރާކުރަމުން ދިޔައީ ޝިވަމްގެ ކައިވެނީގެ ކަންތައްތަކާއެވެ. “އަހަރެން ބޭނުމެއް ނޫން މާބޮޑު ޕާޓީއެއް ބާއްވާކަށް، ހަމައެކަނި ރައްޓެހިންނާއި އާއިލާގެ މީހުން ޝާމިލްވާގޮތަށް. މިޝްކާވެސް ބޭނުންވަނީ އެގޮތް” ޝިވަމް އޭނާގެ ހިޔާލު ފާޅުކުރިއެވެ. “އެންމެ ރަނގަޅު! ޝިވަމްމެން ބޭނުންވާ ގޮތެއް” ޒައިދްވެސް އޭނާގެ އެކުވެރިޔާގެ ހިޔާލަށް ތާއީދު ކުރިއެވެ. ޝިވަމްމެންގެ ކައިވެނި ކުރަން ހަމަޖެހުނީ ހިނގަމުންމިދާ އެޕްރީލް މަހުގެ ތެރޭގައެވެ. ހަޔާތުގެ މުޅިންއާ ސަފްހާތަކެއް ލިޔެވެން ފެށުމަށް ތައްޔާރުވަމުންދާއިރު މިޝްކާ ހުރީ ވަރަށް ހިތްހަމަޖެހިފައެވެ. މިޝްކާދެކެ ލޯބިވާ ބައިވެރިޔަކު ލިބުމުން ނަސީބު ރަނގަޅުވީ ކަމަށް އޭނާގެ ޤަބޫލުކުރިއެވެ. ކޮންމެ އަންހެންކުއްޖަކުވެސް އޭނާގެ ކައިވެންޏަށްޓަކައި ވަރަށް ބައިވަރު ހުވަފެންތައް ދެކޭނެކަން ގައިމެވެ. މިޝްކާގެ ވެސް އުއްމީދުތަކާއި ހުވަފެންތަކެއް ވެއެވެ. އެކަންތައްތައް ހަޤީޤަތަކަށް ހެދުމަކީ އޭނާގެ އެންމެ ބޮޑު އެއް މަޤްސަދެވެ.\nސާދަވިލޭރޭގެ ހަނދުވަރުގެ އަލީގައި ތިބެ މިޝްކާއާއި ޝިވަމް ވިސްނަމުން ދިޔައީ އެމީހުން ކުރިމަގު ބިނާކުރުމަށް އަޅަން އުޅޭ ބިންގަލާ ދޭތެރޭއެވެ. ޝިވަމް މިޝްކާ ދެކެ އިންތިހާއަށް ލޯބިވެއެވެ. އަދި ދުވަހަކުވެސް ވަކިނުވުމަށް އެދި ދެމީހުން ވައުދު ވިއެވެ. ވަފާތެރިކަމާއެކު މުޅި އުމުރަށް އެކުގައި ވުމަށެވެ. އެންމެފަހު ވިންދާ ޖެހެންދެނެވެ. މިޝްކާގެ އުނގުގައި ބޯއަޅާލައިގެން އޮތްއިރު ޝިވަމްއަށް ހީވަނީ ހުވަފެނީ އާލަމެއްގައި އުޅެވޭހެނެވެ. “ޝިވަމް! އަހަރެން ބޭނުން އަދި ކިޔަވަން، ކައިވެންޏަށްފަހު ޝިވަމް އަހަންނަށް އެފުރުސަތު ދޭނަންތަ؟” ކާމިޔާބު ލޯޔަރަކަށް ވުމަކީ މިޝްކާގެ އެންމެ ބޮޑު އެއް ހުވަފެނެވެ. ކައިވެންޏަށްފަހު މިހުވަފެން ހުވަފެނެއްގެ ގޮތުގައި ދެމިއޮންނާކަށް އޭނާ ބޭނުންވެއެވެ. އެހެންވެ ކައިވެނީގެ ކުރިން މިޝްކާ އެކަމުގެ ހުއްދައަށް ޝިވަމް ގާތުން އެދުނެވެ. “އާނ.. މިޝޫ ބޭނުމިއްޔާ ހަމަ ކިޔަވަންވީ، އަހަރެންގެ އެއްވެސް މައްސަލައެއްނެތް. އަހަންނަށް ވެވެންއޮތް ހުރިހާ އެހީތެރިކަމެއް ވެދޭން މިހުރީ ތައްޔާރަށް” ޝިވަމްގެ ހިތްހެޔޮކަން ފެނިފައި މިޝްކާ އުފަލުންގޮސް ފެންކަޅިވިއެވެ. އަދި ޝިވަމްއަށް ހިތުގެ އެންމެ ފުންމިނުން ޝުކުރުއަދާ ކުރިއެެވެ. ﷲއަށް ހަމްދު ކުރިއެވެ. އެފަދަ މީހަކު އޭނާގެ ދިރިއުޅުމަށް ގެނުވީތީއެވެ. ޝިވަމް ވަރަށް ލޯބިން މިޝްކާގެ އަތުގައި ހިފާ އެމަޑުމަޑު އަތްތިލައިގައި ބޮސްދިނެވެ. މިޝްކާ ހިނިތުންވެފައި ދެލޯމަރާލިއެވެ.\nހަލުވި މިނެއްގައި ތައްޔާރީތައް ވަމުންގޮސް ރަންކިޔައި ކައިވެނީގެ ދުވަސްވެސް އައިސް ފެންމަތިވެއްޖެއެވެ. ކައިވެނި ޕާޓީއަށް ތައްޔާރުކޮށްފައި އޮތް ރާނބާގެ ގޯތިތެރެ ފަޅުފިލުވާލާފައިވަނީ އޮރެންޖާއި ވިލުނޫ ކުލައިގެ ލައިޓިންއެވެ. ޕާޓީގެ ބެކްޑްރޮޕް ތައްޔާރު ކުރެވިފައިވަނީ އޮރެންޖް ކުލައިގެ ޑެއިޒީ މަލުންނެވެ. ބަލާލަން ހިތްގައިމުވެފައި ފުރިހަމައެވެ. ހުދުކުލައިގެ މާމެޑް ބައްޓަމަށްހުރި ހެދުމުގައި ހުރިއިރު މިޝްކާގެ ރީތިކަމުން އެންމެންގެ ހިތްތައް ދިޔައީ ލަންބުވަމުންނެވެ. ތައުރީފުކޮށްނުލާ ނުހުރެވޭފަދަ ލޫޅާފަތި ހަށިގަނޑެކެވެ. ކޮންމެ ފިރިހެން ކުއްޖަކުވެސް ދީވާނާވާ ފަދަ ރީތިކަމެކެވެ. ހުދުގަމީހަކާއެކު އޮރެންޖް ޓައީއެއް އަޅާފައި ހުރިއިރި ޝިވަމްއާވެސް ނިކަން ގުޅެއެވެ. މިޝްކާ އިންތިޒާރުކުރަމުން ދިޔައީ ޝިވަމް އަނބި ޤަބޫލުކޮށްފީމޭ ބުނާނެ ވަގުތަކަށެވެ. ހަމައެގޮތަށް ޝިވަމްވެސް އިންތިޒާރުކުރަމުން ދިޔައީ އެވަގުތަށެވެ. މާލަސްތަކެއްނުވެ ކައިވެނީގެ ގޮށްޖެހި ގުޅިލާމެހިއްޖެއެވެ. ހަޤީޤީ ދެލޯބިވެރިންގެ އުއްމީދުތައް ފުރިހަމަވެގެންނެވެ. ޔާނީއާއި ޒައިދްވެސް ހުރީ އެދެމީހުންގެ އެކުވެރިންގެ މިއުފަލުގައި ޝާމިލްވުމަށް އެތަނަށް ހާޒިރުވެއެވެ. ޒާހިޔާވެސް އޭނާގެ ދަރިފުޅުގެ ގައިގާ ބައްދާލާ މިފެށުނު އާ ހަޔާތަށް މަރުހަބާ ކިއެވެ. އާމިރުވެސް ދެކެނީ ޝިވަމްއަކީ އޭނާގެ އުފަން ދަރިއެއް ފަދައިންނެވެ. ޕާޓީ ނިންމާލުމަށްފަހު އެންމެންވެސް ނުކުމެގެން ދިޔައީ އޮރެންޖް ކުލައިގެ ޑެއިޒީ މަލަކާއެކު ހިނިތުންވެތިބެއެވެ.\nޒައިދް އަބަދުވެސް މަސައްކަތް ކުރަނީ ޔާނީ އުފަލުފައި ބެހެއްޓުމަށެވެ. ދެމީހުން އެކުގައި ހިތްގައިމު ވަގުތުތައް ހޭދަކުރަމުންގޮސް ދެމީހުން އެކަކު އަނެކަކު ވަރަށް ރަނގަޅަށް\nދަސްކޮށްފިއެވެ. މާލޭގެ ހަލަބޮލި މާހައުލުން ދުރައްގޮސް ސިކުނޑި ތާޒާކޮށްލުމުގެ ބޭނުމުގައި ޒައިދް އާއި ޔާނީ ޗުއްޓީ ހޭދަކޮށްލުމަށް ދިޔައީ ބ އަތޮޅުގައި އޮންނަ އަމިއްލަފުށި ރިސޯޓަށެވެ. ހިތްގައިމު ގުދުރަތީ މަންޒިލެއްގައި ލޯބީގެ އުފާވެރި ވަގުތުތައް ހިއްސާކޮށް މުސްތަޤްބަލް ރާވާލުމަށްފަހު މާލެ އައީ ވަރަށްފޮނި އުއްމީދުތަކާއި ހަނދާންތަކަކާއި އެކުގައެވެ. ހަވީރުގެ ފްލައިޓުން ޒައިދްގެ ދެމަފިރިން މާލެ އައި އިރު ޑްރައިވަރާއި ޝިވަމް ހުރީ އެމީހުންގެ އިންތިޒާރުގައެވެ. ކާރު ދުއްވާނީ ޒައިދްކަމަށާއި ޑްރައިވަރ ޝިވަމްއާއި އެކު ސައިކަލްގައި އައުމަށް އޭނާ އެދުނެވެ. ކާރަށް އަރާ ސްޓާޓްކޮށްލުމަށްފަހު ޒައިދް އޭނާގެ އަންހެނުންނާއެކު މިސްރާބު ޖެހީ ގެއަށް ދިއުމަށެވެ. މާލޭގެ މަގުތަކަށް ފަރިތަ ޒައިދް ކާރު ދުއްވަމުން ދިޔައީ އާދައިގެ ސްޕީޑެއްގައެވެ. އޭރު ކާރުތެރޭގައި ހަރުލާފައިވަނީ ޔާމިން އަދި މީރާގެ ހިތްގައިމު އަޑުން ކިޔާފައިވާ “ޔާރު މިވަނީ ލޯތްބޭ ހަޤީޤީ” މިލަވައެވެ.\nއިރުއިރުކޮޅަކާ ޒައިދް ޔާނީއާ ދިމަލާލަށް ބަލާލާފައި ހިނިތުންވެލައެވެ. ޔާނީވެސް ޖަވާބުގައި ހިނިތުންވެލަމުން ދިޔައެވެ. މާލޭގެ މަޖީދީ މަގަށް ނުކުމެވުނުއިރު މަގުމަތި ވަރަށް ހަލަބޮއްޔެވެ. އެވަގުތަކީ ސްކޫލްތައް ނިމޭ ވަގުތަށްވުމުން ދުއްވާ އެއްޗެހިވެސް ވަރަށް ގިނައެވެ. ކުއްލިއަކަށް ވަރަށް ބާރު ސްޕީޑެއްގައި ދުއްވާފައި ގޯޅިއަކުން ނުކުތް ޕިކަޕެއްގެ ޝިކާރައަކަށް ޒައިދްގެ ކާރު ވިއެެވެ. ޔާނީ ބާރު ބާރަށް ހަޅޭލަވައިގަތެވެ. ޕިކަޕުން ޖެހުނުލެއް ބާރުކަމުން ކާރުވެސް ފުރޮޅުނެވެ. ކާރުތެރޭ ތާށިވެފައި ތިބިއިރު ފުރާނަ ސަަލާމަތް ކުރުމަށްފަހު އޭގެން ނުކުމެވޭތޯ ދެމީހުންވެސް ދިޔައީ މަސައްކަތް ކުރަމުންނެވެ. ނަމަވެސް ހުރިހާ މަސައްކަތެއް ދިޔައީ ފެނަށެވެ. ޔާނީގެ ބޯފަޅައިގެން ގޮސް ހޯސްލާފައި ލޭތައް ފައިބަން ފެށިއެވެ. މާގިނައިރުތަކެއްނުވެ ޔާނީ ހޭނެތިއްޖެއެވެ. ޒައިދްގެ ލޯމަތީގައި އޭނާގެ ފުރާނަ ފަދައިން ލޯބިވާ އަނބިމީހާގެ ހަބަރު ހުސްވިތަން ފެނުމުން އޭނާއަށް ލިބުނީ ބުނެދޭން ނޭނގޭ ކަހަލަ ހިތްދަތި ކަމެކެވެ. އޭރު ޒައިދްގެ ބޮލާއި އަތްވެސް ވަނީ ވަރަށް ބޮޑަށް ޒަހަމްވެފައެވެ. އިރުކޮޅެއްނުވެ ޒައިދްވެސް ހޭނެތުނެވެ. އޭރު ދެމީހުނަށްވެސް ތިބެވުނީ އަތުގައި ހިފައިގެންނެވެ. ލޭގެ ކޯރެއް ތެރޭގައެވެ.\nއައިޖީއެމްއެޗް ތެރޭ މީހުންތައް ކޮޅުކޮޅު މައްޗަށް ދުވަމުން ދިޔައެވެ. އެމްބިއުލާންސްގެ ސައިރަންގެ އަޑާއެކު މުޅިތަން އެލާޓަށް އައެވެ. ލެއިން ތަތްތެޅިފައިވާ ޒައިދްއާއި ޔާނީގެ ހަށިގަނޑު ހޮސްޕިޓަލް ތެރެއަށް ވެއްދި އިރުވެސް ހީވަނީ މަރުވެފައި އޮތްހެނެވެ. އެގެންދިޔަ ގޮތަށް ގޮސް ދެމީހުންވެސް ވެއްދީ އެމާރޖެންސީ ރޫމަށެވެ. “ޝިޔާޒް! ހާދަ ލަސްވެއްޖޭ ޒައިދްމެން، އަޅެ ގުޅާބަލަ އޭނައަށް” ދަރިފުޅުގެ އިންތިޒާރުގައި އިން ނާޒްއަށް ކެއްނުވެގެން ބުންޏެވެ. ޝިޔާޒް ޒައިދްގެ ފޯނަށް ދެތިން ފަހަރަކު ގުޅާލިއެވެ. ނަމަވެސް ޖަވާބެއް ނުދިނެެވެ. “މަންމާ! މަޖީދީމަގު ލެކިއުޓް ކައިރި އެބައުޅޭ އެކްސިޑެންޓްއެއް ވެގެން. މުޅިއެތާ ހުސް ލޭ. ހުޅުވަބަލަ ޓީވީ” ގެއަށް ވަދެގެންއައި ތާރާ ވަރަށް ހާސްވެފައި ބުނުމުން ނާޒް އަވަހަށް ޓީވީ ހުޅުވާލިއެވެ. އޭރު ޓީވީއިން އަވަސް ހަބަރު ގެނެސްދެނީއެވެ. ހަބަރުގައި ބުނާގޮތުން ދާދި ދެންމެއަކު މާލެ މަޖީދީ މަގު ލެކިއުޓްކައިރީގައި ކާރަކާއި ޕިކަޕެއް ޖެހި ވަރަށް ނުރައްކާތެރި އެކްސިޑެންޓެއް ވަނީ ހިނގާފައެވެ. އަދި މިހާދިސާގައި ދެމީހަކަށް ވަރަށް ބޮޑަށް އަނިޔާވެ އައިޖީއެމްއެޗް ހޮސްޕިޓަލްގައި ފަރުވާ ދެމުންދާ ކަމަށާއި އެދެމީހުންގެ ހާލު ވަރަށް ސީރިއަސް ކަމަށެވެ. ނަމަވެސް އެއީ ކޮން ބައެއްކަން ހޮސްޕިޓަލުން ހާމަކޮށްފައި ނުވާ ކަމަށެވެ.\nމިހާދިސާގައި ޕިކަޕް ދުއްވަން އިން މީހާއަށް މާބޮޑު އަނިޔާއެއް ނުވެއެވެ. އަދި ފުލުހުން ދަނީ މިހާދިސާ އިތުރަށް ތަހުޤީގު ކުރަމުންނެވެ. “ޝިޔާޒް، އަހަރެން އެބަ ވަރަށް ހިތް ބިރުގަނޭ، ޒައިދްއާ ޔާނީގެ ވެސް ހަބަރެއް ވީކީ ނޫން” ނާޒް ހާސްވެގެން ތެޅެން ފެށިއެވެ. “ނާޒް ހަމަޖެހިބަލަ. ތާރާ ދަރިފުޅާ ދޭބަލަ މަންމަ ގޮވައިގެން އެތެރެއަށް” ޝިޔާޒަށް އެވަގުތު ފޯނެއް އައުމުން ތާރާ އާއެކު ނާޒް ފޮނުވާލިއެވެ. އަދި ފޯން ނަގާ ހަލޯއޭ ބުނެލިއެވެ. އެވަގުތު ހީވީ ފައިދަށުން ބިންގަނޑު ކެހިގެން ދިޔަހެންނެވެ. ގުޅީ އައިޖީއެމްއެޗުންނެވެ. ހީވެފައި އޮތް ބިރު ހަޤީޤަތަކަށްވީއެވެ. އެކްސިޑެންޓްވީ ޒައިދްއާއި ޔާނީއެވެ. ނަމަވެސް މިކަން ޤަބޫލްކުރަން ޝިޔާޒަށް ދަތިވިއެވެ. އަތުގައި އޮތް ފޯނު ދޫވެގެން ޓައިލްސްތައް މައްޗަށް ވެއްޓުނެވެ. އޭނާއަށް ހުރެވުނު ތަންވެސް ނޭނގުނެވެ. އަނގައިން ބަސް ހުއްޓިފައި ހުރެވުނީއެވެ. އަދިވެސް އެއީ ހަޤީޤަތެއްކަން ޤަބޫލު ނުކުރެވިގެންނެވެ.\nމޭ 14, 2015 at 11:28 am


މި ރަށު އަލަށް މަގުބައްތިޖެހުމަށް ބޭނުންވާ ސަރަޙައްދުތަކުގައި، ކޯރުކޮނުމުގެ މަސައްކަތް ކޮށްދޭނެ ފަރާތެއް ހޯދަން ބޭނުންވެގެން، ކުރި މި ކައުންސިލްގެ ނަމްބަރ:(IUL)395-02/395/2019/31(30 މެއި 2019) އިޢުލާނާއި ގުޅިގެން ގަޑިޖެހުނު އިރު ބިޑު ހުށައަޅަން ޙާޟިރުވެފައިވަނީ، އެންމެ ދެފަރާތުންކަމަށްވާތީ، އެ އިޢުލާން ބާޠިލްކޮށް އަލުން އިޢުލާން ކުރަމެވެ.\nޖުމްލަ 1290 މީޓަރ ނުވަތަ 4257 ފޫޓް ކޯރު ކޮންނަންޖެހޭނެއެވެ. ކޮންމެ ކޯރެއްގެ ފުންމިނުގައިވެސް ދޮޅު ފޫޓް ހުންނަން ވާނެއެވެ.\n1 . މި ބިޑުގައި ބައިވެރިވާން އެދޭ ފަރާތްތަކުން، 11 ޖޫން 2019 ވާ އަންގާރަ ދުވަހު 9:30 އިން 12:30އަށް ހައްދުންމަތީ އިސްދޫ ކައުންސިލްގެ އިދާރާއަށް ދުރުވެ ނަން ނޯޓް ކުރުން އެދެމެވެ. މިކަމަށް އެދި ނަންނޯޓުކުރަން ވަޑައިގަންނަވާ ކޮންމެ ބޭފުޅަކަށްވެސް ލިބިވަޑައިގަންނަވާނީ ނަންނޯޓުކުރުމުގެ 01 ފުރުޞަތެވެ. ނަންނޯޓުކުރުމަށް ވަޑައިގަންނަވާ އިރު، ވިޔަފާރީގެ ރަޖިސްޓަރީ ކޮޕީއަކާއި، އެ ވިޔަފާރިއެއް ތަމްޞީލްކުރާ ފަރާތެއްކަން އެނގޭނެ ލިޔުމެއް ގެންނަވަން ވާނެއެވެ.\n2 . ބިޑް ހުޅަހެޅުމާއި، ބިޑް ހުޅުވުން އޮންނާނީ 17 ޖޫން 2019 ވާ ހޯމަ ދުވަހުގެ 11:00 ގައި އިސްދޫ ކައުންސިލްގެ އިދާރާގައެވެ. ބިޑު ހުށައަޅުއްވަން ވަޑައިގަންނަވާ ކޮންމެ ބޭފުޅަކަށްވެސް ލިބިވަޑައިގަންނަވާނީ ބިޑު ހުށަހެޅުމުގެ 01 ފުރުޞަތެވެ. ބިޑު ހުށައަޅުއްވަން ވަޑައިގަންނަވާއިރު، ވިޔަފާރީގެ ރަޖިސްޓަރީ ކޮޕީއަކާއި، މީރާއަށް ފައިސާ ދައްކަވާފައިވާ އެންމެ ފަހުގެ ސްލިޕްގެ ކޮޕީއަކާއި، ވަޑައިގަންނަވާ ފަރާތަކީ، އެ ވިޔަފާރިއެއް ތަމްޞީލްކުރާ ފަރާތެއްކަން އެނގޭނެ ލިޔުމެއް ގެންނަވަން ވާނެއެވެ.\nވީމާ، މިކަން ޢާއްމުކޮށް އެންގުމަށްޓަކައި އިޢުލާން ކުރީމެވެ. 1440 I 29\nޕަބްލިޝްކުރި ތާރީޚު: 04 ޖޫން 2019\nޕަބްލިޝްކުރި ގަޑި: 0006\nސުންގަޑި: 17 ޖޫން 2019 1100


PPM ge isbeyfulhun thulusdhoo dhaairaa ah\nޕީޕީއެމްގެ އިސް ބޭފުޅުން ތުލުސްދޫ ދާއިރާއަށް\nޕީޕީއެމްގެ ބައެއް އިސް ބޭފުޅުން ތުލުސްދޫ ދާއިރާގެ މެންބަރުންނާއި ބައްދަލުކުރުމަށް ކުރައްވާ ދަތުރުފުޅުގެ ތެރެއިން---\nޕީޕީއެމްގެ އިސް ބޭފުޅުން ތުލުސްދޫ ދާއިރާގެ މެންބަރުންނާއި ބައްދަލު ކުރަން މިއަދު ދަތުރު ފަށައިފި އެވެ. މި ދަތުރު ފެށިއިރު ރައްޔިތުންގެ މަޖިލީހުގައި ތުލުސްދޫ ދާއިރާ ތަމްސީލް ކުރައްވަމުން ވަޑައިގެންނެވި މުހައްމަދު ވަހީދު އިބްރާހިމްގެ ގޮނޑި ވަނީ ގެއްލިފަ އެވެ.\nޕީޕީއެމް ޕީޖީ ގްރޫޕުގެ ލީޑަރު އަހުމަދު ނިހާނު ހުސެން މަނިކު ވިދާޅުވީ އެ ދަތުރަކީ ޕީޖީ ގްރޫޕުން ރޯދައިގެ ފަހުން ކުރަން ހަމަ ޖެހިފައިވާ ދަތުރުތަކުގެ ތެރޭގައި ހިމެނޭ ދަތުރެއް ކަމަށާއި އެދާއިރާގެ މެންބަރު ކަމުގެ ގޮނޑި ހުސްވެ ބައި އިލެކްޝަން އިއުލާންކުރި ދުވަސްވަރާ ދިމާވުމަކީ އިއްތިފާގެއް ކަމަށެވެ.\nނިހާނު ވިދާޅުވީ އެ ދަތުރުގައި އެދާއިރާގެ ބައި އިލެކްޝަނާއި ގުޅޭ އެއްވެސް ހަރަކާތެއް ނުހިންގާނެ ކަމަށާއި އިންތިހާބުގެ ދަތުރުތައް ރާވައި ކުރިއަށް އޮތް ތަނުގައި އެއަށްވުރެ ފުޅާކޮށް ކުރިއަށް ގެންދާނެ ކަމަށެވެ. އަދި މިއަދު އެކަނިވެސް ޕީޕީއެމްގެ ވަފުދެއް ރ. އަތޮޅާއި ހއ. އަތޮޅުގެ ރަށްތަކަށް ވެސް ވަނީ ދަތުރު ފަށާފަ އެވެ.\n"މި ދަތުރަކީ ހަމައެކަނި އެދާއިރާގެ ޕީޕީއެމް މެންބަރުންނާ ބައްދަލުކުރުމަށް ކުރާ ދަތުރެއް. މި ދަތުރުގައި ބައި އިލެކްޝަންގެ އެއްވެސް ހަރަކާތެއް ހިންގުމަށް ހަމަޖެހިފައެއް ނުވޭ. އިންތިހާބުގެ ދަތުރުތައް ރާވައި ކުރިއަށް އޮތް ތަނުގައި މިއަށްވުރެ ފުޅާކޮށް ކުރިއަށް ގެންދާނަން. މިއަދުގެ ދަތުރަކީ ވަކި ބޭފުޅަކު އެދާއިރާއަށް ހޮވަން ކުރާ ދަތުރެއް ނޫން." ނިހާނު ވިދާޅުވި އެވެ.\nތުލުސްދޫ ދާއިރާގެ މެންބަރުންނާއި ބައްދަލު ކުރަން ޕީޕީއެމްގެ ޕީޖީ ގްރޫޕުގެ ޑެޕިއުޓީ ލީޑަރާއި އެންވަޔަރަންމަންޓް މިނިސްޓަރު ތޯރިގް އިބްރާހިމްގެ އިތުރުން ޕީޕީއެމްގެ ބައެއް ބޭފުޅުން ދަތުރުގައި ބައިވެރިވެ ވަޑައިގަންނަވަ އެވެ.\nރައްޔިތުން މަޖިލީހުގެ ތުލުސްދޫ ދާއިރާގެ ބައި އިލެކްޝަން އިއުލާންކޮށްފައިވާއިރު މިހާތަނަށް އެ ދާއިރާގެ ގޮނޑި ތަމްސީލު ކުރެއްވި މުހައްމަދު ވަހީދު އިބްރާހިމް ވިދާޅުވަމުން ގެންދަވަނީ އޭނާގެ ގޮނޑި ނުގެއްލޭ ކަމަށެވެ.\nބައި އިލެކްޝަން އަހުމަދު ނިހާން ހުސައިން މަނިކު ޕީޕީއެމް + ތުލުސްދޫ\nނިހާންގެ ޝަރީއަތް ކެންސަލް


Rishvathuge maadhdhaagai emme fahun bandhevijje! | Mihaaru\nވިލިމާލެ މެމްބަރު ނިހާން، ޕީޕީއެމްގެ ޕްރެސް ކޮންފަރެންސެއްގައި: ރިޝްވަތުގެ އިސްލާހު ވަރުގަދަވާނެ!\n01 އޯގަސްޓް 2018 - 09:47 70 comments\nފުރަތަމަ ވެސް އުފެދުނު ސުވާލަކީ، "ރިޝްވަތު"، މި ނަމުގެ ދަށުން ގާނޫނުލްއުގޫބާތުގައި ހިމަނާފައި އޮތް 510 ވަނަ މާއްދާ އުވާލެވޭ ގޮތަށް ސަރުކާރުގެ ފަރާތުން ބިލެއް ހުށަހެޅުމެވެ. ދައުލަތުގެ މަތީ މަގާމުތަކުގައި ތިބި އެތައް ބަޔަކު ރިޝްވަތު ނަގާ ކަމަށް ކުރެވޭ ތުހުމަތުތައް، ރާއްޖޭގެ ތާރީޚުގައި މީގެ ކުރިން ނެތް މިންވަރަކަށް، ފެތުރިގެން އުޅޭ ދުވަސްވަރެއްގައި އެކަހަލަ އިސްލާހެއް މަޖިލީހަށް ވެއްދުމުން އާންމުންގެ ފާޑުކިއުން އަމާޒުވި އެވެ.\nފެނުނީ އެ ހަގީގަތެވެ. ހަމައެކަނި ސަރުކާރަށް ނިސްބަތްވާ މެމްބަރުންކޮޅެއް ހިންގަމުން އަންނަ ރައްޔިތުންގެ މަޖިލީހަށް "މިއަދު ވައްދާ މިއަދު ފާސްކުރާ" ސަގާފަތެއްގެ ތެރޭގައި ބިލްތައް ހުށަހަޅަމުން އަންނަ އިރު ގާނޫނުލްއުގޫބާތުން "ރިޝްވަތު"ގެ ނަން ގަސްދުގައި ފޮހެލަން ނޫޅޭނެ ކަމަކަށް، ޕީޕީއެމްގެ އާންމު މެމްބަރުން ވެސް ގަބޫލެއް ނުކުރާނެ އެވެ. ޕީޕީއެމްގެ ހުރިހާ ފަންތިއެއްގެ މެމްބަރުންނަށް މިހާރު ވިސްނިފައި އޮންނަނީ ގާނޫނުއަސާސީން ފެށިގެން އާދައިގެ ގަވާއިދުތަކާ ހަމަ އަށް ވެސް، "އަހަރެމެން ބޭނުން ކޮންމެ ބަދަލެއް، ބޭނުން އިރަކު ގެނެވޭނެ" ކަމަށެވެ.\nސަރުކާރުން ބޭނުންވެގެން މަޖިލީހަށް ހުށައަޅާ ބިލްތަކަކީ ޕީޕީއެމްގެ މަޖިލީހުގެ މެމްބަރުން ކިޔާ އެއްޗެއް ކަމަކަށެއް ނުފެނެ އެވެ. ތާރީޚުގެ ތެރެއަށް އަމިއްލަ ނަން ވަދެގެން އެ ދަނީ ހަރާބުވެގެން، ކިލަނބުވެގެން ކަމަކަށް ގަބޫލެއް ނުކުރައްވަ އެވެ. އެހެންކަމުން ފޭދޫ ދާއިރާގެ މެމްބަރު އިބްރާހިމް ދީދީ (މަޝްހޫރު ނަމުން ނަމަ އައިބީ) ވެސް ގާނޫނުލްއުގޫބާތަށް ސަރުކާރުން ބޭނުންވި އިސްލާހުތައް އޭނާގެ ނަމުގައި އެ ވެއްދެވީ އޭގައި އޮތް އެއްޗެއް ވިދާޅުވެފައިތޯ ސުވާލު އުފެދެ އެވެ. ރައްޔިތުންގެ މަޖިލީހުގެ މެމްބަރުންގެ ބޮލުގައި، ﷲ ގަންދީ ކުރެއްވި ހުވާގެ އިތުރުން (މިހާރު ރާއްޖޭގެ ކަންކަން މި ހުރި ގޮތުން ހުވާކުރަނީ ކީއްކުރަން ބާވަ އެވެ؟)، ގާނޫނުއަސާސީ އާއި ގާނޫނުތަކުން މަތިކޮށްފައިވާ ޒިންމާތަކަށް ބަލާއިރު އެކަހަލަ ބޮޑެތި ބަދަލުތައް ހުށަހެޅުއްވުމަކީ އާދައިގެ ކަންކަމެއް ނޫނެވެ.\n"ރިޝްވަތު" މި ލަފުޒު ގާނޫނުލްއުގޫބާތުން ފޮހެލެވޭ ގޮތަށް ޕީޕީއެމުން އެ ބިލް ވައްދާ، ކޮމިޓީން ފާސްކުރީ ހަމަ ގަސްދުގައިކަން މިހާރު މި ވަނީ ކަށަވަރުވެފަ އެވެ. އަދި އާންމުންގެ (އިދިކޮޅު ސިޔާސީ ފަރާތްތައް އެކަންޏެއް ނޫން) ފާޑުކިއުން ވަރަށް ބޮޑަށް އަމާޒުވި އެވެ. ރިޔާސީ އިންތިހާބުގެ ކެމްޕޭންގެ މި ދުވަސްވަރު، މި ހެދުނީ ވަރަށް ބޮޑު ގޯހެއްކަން ވިސްނޭ ވަރަށް ސޯޝަލް މީޑިއާގައި ފާޑުކިއުންތައް އުތުރިއަރައިގަތެވެ. އެހެންކަމުން ގާނޫނުލްއުގޫބާތަށް އަލުން "ރިޝްވަތު"ގެ ބައި ވައްދަން މަޖުބޫރުވެ އެ އިސްލާހު މިއަދު އެ ހުށައަޅަނީ އެވެ.\nޕީޕީއެމްގެ އިސް މެމްބަރުން ކަމަށްވާ ނައިބު ލީޑަރު ފޮނަދޫ ދާއިރާގެ އަބްދުއްރަހީމް އަބްދުﷲ އާއި ޕާލަމެންޓަރީ ގްރޫޕްގެ ލީޑަރު ވިލިމާލޭ ދާއިރާގެ އަހުމަދު ނިހާން އިއްޔެ ދެއްކެވި ވާހަކަތަކުގައި މިއަދު ހުށައަޅުއްވަނީ ކުރިން ވެސް ތައްޔާރުކޮށްފައި އޮތް ބިލެއް ކަމަށް ވިދާޅުވިޔަސް ގަބޫލުކުރަން އުނދަގުލެވެ. އެންމެ ބޮޑު ސަބަބަކީ 510 ވަނަ މާއްދާ އުވާލެވޭ ގޮތަށް ބިލެއް ހުށަހެޅިކަން މީޑިއާތަކުގައި ޖެހުމާ އެކު ޕީޕީއެމުން ދޭން ޖެހޭ ރައްދު މާ ބޮޑަށް ވެސް ފަސްވުމެވެ. ނޫސްވެރިން ފުރަތަމަ ހީކުރީ އައިބީގެ އިސްލާހުގައި 510 ވަނަ މާއްދާ ޖެހިފައި އޮތީ އޮޅުކަމުން ކަމަށެވެ. ޚަބަރުތަކުގައި އެ ސުވާލު ވެސް އުފެއްދި އެވެ. އެހެންކަމުން ބޮޑަށް ބެލެވުނީ ޚަބަރު ޖެހުމާ އެކު ޕީޕީއެމުން ވަރަށް އަވަހަށް އެއާ ބެހޭ ގޮތުން އެއްޗެކޭ ބުނާނެ ކަމަށެވެ. ނަމަވެސް ރިޝްވަތުގެ ވާހަކަ އޮތް 510 ވަނަ މާއްދާގެ ބަދަލުގައި، އެ ކުށާ ބެހޭ އާ މާއްދާއެއް ހުށައަޅާކަން އިއުލާންކުރެއްވީ، ޚަބަރު ފެތުރުނުތާ އެއް ދުވަސް ފަހުން، އިއްޔެ އެވެ.\nނިހާން ވިދާޅުވީ އަލަށް ހުށައަޅާ އިސްލާހުގައި "ވެރިކަމާ ހަވާލުވި އެއްވެސް ބަޔަކު ރައްޔިތުންގެ ލޯ ލާރި ފޮއްޗެއްގައި ޖެހުނަސް" ގާނޫނުގެ ތެރެއިން ބަނދެލެވޭނެ ކަމަށެވެ. ނަމަވެސް މިހާ ވަރުގަދަ އިސްލާހެއް ހުށައަޅަން ކުރިން ތައްޔާރުކޮށްފައި އޮތް ނަމަ، އެ ޚަބަރާ އެކު ވަގުތުން އެ ވާހަކަ ޓްވީޓާ މެދުވެރިކޮށް ނަމަވެސް ނިހާނާއި އަބްދުއްރަހީމް ފަދަ ބޭފުޅުން ހާމަކުރެއްވީހެވެ. މިސާލަކަށް މިކަހަލަ ޖުމްލައަކުންނެވެ: "ނޫސްވެރިން މޮޔަނުވާށެވެ. ރިޝްވަތުގެ މާ ވަރުގަދަ އިސްލާހެއް މި އޮތީ އެވެ."\nތެދެކެވެ. "ޕީޕީއެމްގެ ރައްޔިތުންގެ މަޖިލީހުން" ގާނޫނުއަސާސީ އާއި ގާނޫނުތަކަށް ބޮޑެތި "އިސްލާހުތަކެއް" ގެނެސްފި އެވެ. ރައްޔިތުންގެ މަޖިލިހުގެ ކޮންމެ ދައުރަކަށް ފަހު، މި ވެނި އަދަދަކަށް ބިލް ވައްދައި، މިވެނި އަދަދަކަށް ފާސްކޮށްދިން ކަމަށް މެމްބަރުން ވިދާޅުވެ އެވެ. އެކަމަކު މިދިޔަ ހަތަރު އަހަރަށް ބަލާއިރު ފާސްކުރި ބައެއް ބިލްތަކުގެ ވާހަކަ މާޒީ އަށް ވަދެފައި ވަނީ އިސްލާހުތަކަކަށް ވުރެ ގޯސްތަކެއްގެ ގޮތުގަ އެވެ. ޕީޕީއެމްގެ މެމްބަރުން އާންމުންގެ ކުރިމަތީގައި އެގޮތަށް ގަބޫލު ނުކުރެއްވިޔަސް، އަމިއްލަ ގޮތުން ވާހަކަ ދައްކަވާ އިރު، އެ އިސްލާހުތަކުގެ ނުބައި ނަތީޖާތަކަށް އެއްބަސްވެވަޑައިގަނެ އެވެ.\nރިޝްވަތުގެ ހާލަތު ރާއްޖޭގައި އޮތީ ވަރަށް ދަށު ދަރަޖައިގަ އެވެ. މިދިޔަ ފަސް އަހަރުގެ ތެރޭގައި މަޖިލިހާއި މިނިވަން މުއައްސަސާތަކާއި ޝަރުއީ ނިޒާމްގެ ތެރެއިން ފެނުނު މަންޒަރުތަކުން އާންމުން ތިބީ މާޔޫސްވެފަ އެވެ. ހަލާކުވެފައިވާ "އިޖުތިމާއީ ފޭރާމެއް" ރަނގަޅުކުރާ ވާހަކަ ޕީޕީއެމާއި ސަރުކާރުގެ ވެރިން ދައްކަވާއިރު ސިޔާސީ ވެރިންގެ "ފޭރާން" އޮތީ ކޮން ހިސާބެއްގައި ކަމެއް ވެސް ނޭނގެ އެވެ. އެ ހާލަތުގައި ގައުމު އޮއްވާ ގާނޫނުލްއުގޫބާތުން "ރިޝްވަތު"ގެ ނަން ފޮހެލައިފި ނަމަ ދެން ވާނެ ގޮތެއް ވިސްނާލާށެވެ.\nއެކަމަކު އާންމުންގެ ޕްރެޝަރުގައި ނަމަވެސް ނުވަތަ ރިޔާސީ އިންތިހާބުގެ ކެމްޕޭނަށް އެޅިދާނެ ހުރަހަކުން ސަލާމަތްވާން ނަމަވެސް ރިޝްވަތުގެ އާ މާއްދާއެއް ގާނޫނުލްއުގޫބާތަށް ހުށަހަޅަން ނިންމިކަން ރަނގަޅެވެ. ނިހާން ވިދާޅުވި ފަދަ، ވަރުގަދަ އިސްލާހަކަށް އެކަން ވެއްޖެ ނަމަ، އަދި މާ ބޮޑަށް ވެސް ރަނގަޅެވެ.\n"ދައުލަތުގެ ނައިބު ރައީސެއް ވިޔަސް، ވަޒީރެއް ވިޔަސް، އެ ނޫން މީހެއް ވިޔަސް، ތިމާގެ މީހެއް ވިޔަސް، މަޔަކު ވިޔަސް، ބަފަޔަކު ވިޔަސް، ގާނޫނުގެ މި އަތް އެ މީހުންނާ ހަމައަށް އަރާ ދިއުމަށް ބަރާބަރަށް ދޫކޮށްލެވިގެން އޮތް ސަރުކާރެއް މިއީ،" ނިހާން ވިދާޅުވި އެވެ.\nމި ވާހަކަ އަށް ހޭނެ މީހުން ގިނަވާނެ އެވެ. އެކަމަކު ގާނޫނުލްއުގޫބާތަށް ގެންނަން އުޅުނު ބޮޑު ބަދަލަކުން ސަލާމަތް ވެދާނެކަމުގެ އުއްމީދެއް އުފެދުނީތީ މި ވަގުތަށް ހިތްހަމަޖައްސާލުން ރަނގަޅެވެ.\nއިތުރު ލިޔުންތައް ރިޝްވަތު ޕީޕީއެމް ކުރީގެ މެމްބަރު އަހުމަދު ނިހާން ގާނޫނުލް އުގޫބާތު ރައްޔިތުންގެ މަޖިލިސް


މުޙައްރަމު މަހާއި ޢާޝޫރާ ދުވަހުގެ މާތް ކަން – Sheikh Fikree Sheikh Fikree\nއެކެއް: މުޙައްރަމު މަހަކީ ޙުރުމަތްތެރިވެގެންވާ ހަތަރު މައްސަރުގެ ތެރެއިން ހިމެނޭ މައްސަރެކެވެ.\nމާތް ﷲ ވަޙީ ކުރައްވާފައިވެއެވެ. “إِنَّ عِدَّةَ الشُّهُورِ عِندَ اللّهِ اثْنَا عَشَرَ شَهْراً فِي كِتَابِ اللّهِ يَوْمَ خَلَقَ السَّمَاوَات وَالأَرْضَ مِنْهَا أَرْبَعَةٌ حُرُمٌ ذَلِكَ الدِّينُ الْقَيِّمُ فَلاَ تَظْلِمُواْ فِيهِنَّ أَنفُسَكُمْ وَقَاتِلُواْ الْمُشْرِكِينَ كَآفَّةً كَمَا يُقَاتِلُونَكُمْ كَآفَّةً وَاعْلَمُواْ أَنَّ اللّهَ مَعَ الْمُتَّقِينَ” (التوبة : 36 ) މާނައީ: “ހަމަކަށަވަރުން، އުޑުތަކާއި، ބިން ހެއްދެވި ދުވަހުއްސުރެން، ﷲ ކަނޑައަޅުއްވާފައިވާ ގޮތުގައި (އަހަރެއްގެ) މައްސަރުތަކުގެ ޢަދަދަކީ، ﷲގެ ޙަޟުރަތުގައި ބާރަ މަހެވެ. އޭގެތެރެއިން، ހަތަރު މަސް، ޙުރުމަތްތެރި ވެގެންވެއެވެ. އެއީ ޙައްޤުތެދު ދީނެވެ. ފަހެ، އެ މައްސަރުތަކުގައި، ތިޔަބައިމީހުންގެ އަމިއްލަ ނަފްސުތަކަށް ތިޔަބައިމީހުން އަނިޔާ ނުކުރާހުށިކަމެވެ! އަދި އެންމެހާ މުޝްރިކުންނާ ތިޔަބައިމީހުން ހަނގުރާމަކުރާށެވެ! އެއުރެންވެސް އެންމެން އެކުގައި ތިޔަބައިމީހުންނާ ހަނގުރާމަކުރާ ފަދައިންނެވެ. އަދި ހަމަކަށަވަރުން، ﷲ ވޮޑިގެންވަނީ، ތަޤުވާވެރިންނާ އެކުގައިކަން، ތިޔަބައިމީހުން ދަންނާށެވެ!”\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. “الزَّمَانُ قَدْ اسْتَدَارَ كَهَيْئَتِهِ يَوْمَ خَلَقَ اللَّهُ السَّمَوَاتِ وَالأَرْضَ، السَّنَةُ اثْنَا عَشَرَ شَهْرًا، مِنْهَا أَرْبَعَةٌ حُرُمٌ، ثَلاَثَةٌ مُتَوَالِيَاتٌ: ذُو القَعْدَةِ وَذُو الحِجَّةِ وَالمُحَرَّمُ، وَرَجَبُ مُضَرَ، الَّذِي بَيْنَ جُمَادَى وَشَعْبَانَ ” رواه البخاري މާނައީ: “މާތް ﷲ އުޑުތަކާއި ބިން ހެއްދެވި ދުވަހުގައި ވީފަދައިން ޒަމާން އައިސް ހަމަޖެހިއްޖެއެވެ. (އެބަހީ: ޖާހިލިއްޔަ ޒަމާނުގައި މުޝްރިކުން މައްސަރުތައް އޮޅުވާލި އޮޅުވާލުން ފިލައިގެން ގޮސް ހަމަޖެހިއްޖެއެވެ.) އަހަރެއްގައިވަނީ ބާރަ މައްސަރެވެ. އޭގެ ތެރެއިން ހަތަރު މަހަކީ ޙުރުމަތްތެރިވެގެންވާ ހަތަރު މައްސަރެވެ. އެއީ ވިދިވިދިގެން އަންނަ ތިންމަހެވެ. ޛުލް ޤަޢިދާ އާއި ޛުލް ޙިއްޖާއާއި މުޙައްރަމެވެ. އަދި ޖުމާދާއާއި ޝަޢުބާނާއި ދެމެދުގައިވާ ރަޖަބު މުޟަރެވެ.”\nދޭއް: ކީރިތި ރަސޫލާ صلى الله عليه وسلم ވަނީ މުޙައްރަމު މަސް މާތް ﷲ ގެ މައްސަރެއްގެ ގޮތުގައި ނިސްބަތްކުރައްވާފައެވެ. އަދި،\nތިނެއް: ރަމަޟާން މަހަށް ފަހުގައި ސުންނަތް ރޯދަ ހިފުން އެންމެ މޮޅު އިތުރުވެގެންވަނީ މުޙައްރަމް މަހުގައެވެ.\nކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. “أَفْضَلُ الصَّلَاةِ، بَعْدَ الصَّلَاةِ الْمَكْتُوبَةِ، الصَّلَاةُ فِي جَوْفِ اللَّيْلِ، وَأَفْضَلُ الصِّيَامِ بَعْدَ شَهْرِ رَمَضَانَ، صِيَامُ شَهْرِ اللهِ الْمُحَرَّمِ” رواه مسلم މާނައީ: “ފަރުޟު ނަމާދަށްފަހު އެންމެ މާތްވެގެންވާ ނަމާދަކީ ރޭނގަޑު ދަންވަރުގެ ވަގުތުގައި ކުރާ ނަމާދެވެ. އަދި ރަމަޟާންމަހުގެ ރޯދައަށް ފަހުގައި އެންމެ މާތްވެގެންވ ރޯދައަކީ މާތް ﷲ ގެ ޙުރުމަތްތެރި ކުރެއްވި މަހުގައި (މުޙައްރަމު މަހުގައި) ހިފާ ރޯދައެވެ.”\nހަތަރެއް: އެ މައްސަރުގައި ހަނގުރާމަ ކުރުން ވަނީ ނަހީ ކުރައްވާފައެވެ.\nފަހެއް: ހިޖުރީ ކަލަންޑަރުގެ ފުރަތަމަ މަހަކީ މުޙައްރަމު މަހެވެ.\nޢުމަރުގެފާނު رضي الله عنه ، އަޞްޙާބު ބޭކަލުންކުރެ ޢުޘްމާނުގެފާނާއި ޢަލީގެފާނު رضي الله عنهما އާއި މަޝްވަރާ ކުރެއްވުމަށްފަހު، އިސްލާމީ ކަލަންޑަރުގެ ފުރަތަމަ މަހެއްގެ ގޮތުގައި މުޙައްރަމް މަސް ކަނޑައެޅުއްވިއެވެ.\nމުޙައްރަމު މަހަކީ އިސްލާމީ ކަލަންޑަރުގެ ފުރަތަމަ މަސްކަމުގައި ކަނޑައެޅުއްވުމުގެ ޙިކުމަތްތަކުގެ ތެރޭގައި، ޙައްޖުގެ އަޅުކަމަކީ އިސްލާމް ކަމުގެ ރުކުންތަކުގެ ތެރެއިން ފަސްވަނަ އަދި އެންމެ ފަހު ރުކުން ކަމުގައިވާތީ ޙައްޖުގެ އަޅުކަން އަދާކުރާ މައްސަރަކީ ޛުލް ޙިއްޖާ މައްސަރުގައި ވުމާއި، އެއާއި ވިދިގެން އޮންނަ މަހަކީ މުޙައްރަމު މަސްކަމުގަިއ ވާތީއެވެ. ހަމައެއާއެކު، ކީރިތި ރަސޫލާ صلى الله عليه وسلم ހިޖުރަ ކުރެއްވުމުގެ ޢަޒުމު ކަނޑައެޅުއްވީ މުޙައްރަމު މަހުގެ ތެރޭގައި ކަމުގައިވުމެވެ. އަދި އިސްލާމީ ކަލަންޑަރެއް އުފެއްދެވުމަށް ޢުމަރުގެފާނު رضي الله عنه އިޚްތިޔާރު ކުރެއްވީ ކީރިތި ރަސޫލާ صلى الله عليه وسلم ގެ ހިޖުރަކުރެއްވުންކަމުގައި ވީހިނދު، މުޙައްރަމް މަހަކީ އިސްލާމީ ކަލަންޑަރުގެ ފުރަތަމަ މައްސަރު ކަމުގައި ކަނޑައެޅުންވުން މުނާޞަބު ވެގެންވާތީއެވެ.\nނޯޓް: ކީރިތި ރަސޫލާ صلى الله عليه وسلم މައްކާއިން މަދީނާއަށް ހިޖުރަ ކުރެއްވީ މުޙައްރަމު މަހުގައެއް ނޫނެވެ.\nބައެއް ރިވާޔަތްތަކުގައި ވާގޮތުން، ކީރިތި ރަސޫލާ صلى الله عليه وسلم މަދީނާއަށް ހިޖުރަ ކުރެއްވުމަށްޓަކައި މައްކާ ދޫކުރައްވައި ނިކުމެވަޑައިގަތީ ރަބީޢުލް އައްވަލު މަހުގައެވެ.\nކީރިތި ރަސޫލާ صلى الله عليه وسلم ގެ ސީރިތު ފޮތެއް ކަމުގައިވާ “އައްރަޙީޤުލް މަޚްޠޫމް” ލިޔުއްވި މުބާރިކުޕޫރީ ބޮޑަށް ބުރަވެވަޑައިގަންނަވާ ގޮތުގައި، ކީރިތި ރަސޫލާ صلى الله عليه وسلم ހިޖުރަ ކުރެއްވުމަށް ނިކުމެވަޑައިގަތީ ނަބީކަމައިގެން ފޮނުއްވުނުތާ ހަތަރުވަނަ އަހަރުގެ، ޞަފަރު މަހުގެ ހަތާވީސް ވީ ހުކުރުވިލޭރޭ ކަމުގައެވެ.\nވީމާ، ހިޖުރީ އައު އަހަރު ފާހަގަ ކުރުމަށް ތަހުނިޔާ ކިޔުމާއި، ހިޖުރީ އައު އަހަރު ފާހަގަ ކުރުމުގެ ގޮތުން ކީރިތި ރަސޫލާ صلى الله عليه وسلم ގެ ހިޖުރައިގެ ވާހަކަތައް ޚުޠުބާތަކުގައި ކިޔުމާއި މިކަންކަމަކީ ބިދުޢަތަކުގެ ތެރެއިން ހިމެނޭ ކަމެކެވެ.\nހައެއް: ޢާޝޫރާ ދުވަސް އަންނަނީވެސް މުޙައްރަމު މަހުގެ ތެރޭގައެވެ. ޢާޝޫރާ ދުވަހަކީ މުޙައްރަމުގެ ދިހަވަނަ ދުވަހެވެ. އެދުވަހަކީ ފިރްޢައުނުގެ ކިބައިން، މޫސާ عليه السلام އާއި ބަނީ އިސްރާއީލް މީހުން ނަޖާ ކުރެއްވި ދުވަހެވެ.\nعَنْ ابْنِ عَبَّاسٍ رَضِيَ اللَّهُ عَنْهُمَا قَالَ قَدِمَ النَّبِيُّ صَلَّى اللَّهُ عَلَيْهِ وَسَلَّمَ الْمَدِينَةَ فَرَأَى الْيَهُودَ تَصُومُ يَوْمَ عَاشُورَاءَ فَقَالَ مَا هَذَا قَالُوا هَذَا يَوْمٌ صَالِحٌ هَذَا يَوْمٌ نَجَّى اللَّهُ بَنِي إِسْرَائِيلَ مِنْ عَدُوِّهِمْ فَصَامَهُ مُوسَى ، قَالَ فَأَنَا أَحَقُّ بِمُوسَى مِنْكُمْ فَصَامَهُ وَأَمَرَ بِصِيَامِهِ . ” رواه البخاري\nއިބްނު ޢައްބާސް رضي الله عنهما ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. “ކީރިތި ރަސޫލާ صلى الله عليه وسلم މަދީނާއަށް ވަޑައިގެންނެވިއިރު ޔަހޫދީން ރޯދަހިފާ އުޅޭ ދުވަހެއް ދެކެވަޑައިގެން އެއީ ކޮންދުވަހެއްތޯ ސުވާލު ކުރެއްވެވިއެވެ. އެބައިމީހުން ދެންނެވިއެވެ. “މިއީ ހެޔޮވެގެންވާ ދުވަހެކެވެ. މި ދުވަހަކީ މާތް ﷲ ބަނީ އިސްރާއީލު މީހުން އެމީހުންގެ ޢަދުއްވުންގެ ކިބައިން ސަލާމަތް ކުރައްވި ދުވަހެވެ. އެދުވަހުގައި މޫސާގެފާނު ރޯދަ ހިއްޕެވިއެވެ.” ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “ތިޔަބައިމީހުންނަށްވުރެ މޫސާގެފާނަށް އޮތް ޙައްޤު ތިމަންކަލޭގެފާނުގެ މައްޗަށް މާ ބޮޑުވެގެންވެއެވެ.” ދެން އެދުވަހު ރޯދަ ހިފުމަށް އަމުރު ކުރެއްވިއެވެ.”\nހަތެއް: ޢާޝޫރާ ދުވަހުގެ ރޯދައަކީ ފާއިތުވި އަހަރުގެ ކުދި ފާފަތައް ފުއްސަވައިދެއްވަނިވި މަތިވެރި އަޅުކަމެކެވެ.\nކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “وَصِيَامُ يَوْمِ عَاشُورَاءَ، أَحْتَسِبُ عَلَى اللهِ أَنْ يُكَفِّرَ السَّنَةَ الَّتِي قَبْلَهُ” رواه مسلم މާނައީ: “”އަދި ޢާޝޫރާ ދުވަހުގެ ރޯދައަކީ ފާއިތުވި އަހަރުގެ ކައްފާރާއެއްކަމުގައި ލެއްވުމަށް ތިމަންކަލޭގެފާނު އުއްމީދު ކުރައްވަމެވެ.”\nއަށެއް: ރަމަޟާންމަހުގެ ރޯދަ ފަރުޟު ކުރެއްވުމުގެ ކުރީގައި ޢާޝޫރާ ދުވަހުގެ ރޯދަ ހިފުމަށް އަމުރު ކުރެއްވިއެވެ.\nعن عَائِشَةَ: أَنَّ قُرَيْشًا كَانَتْ تَصُومُ عَاشُورَاءَ فِي الْجَاهِلِيَّةِ، ثُمَّ أَمَرَ رَسُولُ اللهِ صَلَّى اللهُ عَلَيْهِ وَسَلَّمَ بِصِيَامِهِ، حَتَّى فُرِضَ رَمَضَانُ، فَقَالَ رَسُولُ اللهِ صَلَّى اللهُ عَلَيْهِ وَسَلَّمَ: «مَنْ شَاءَ فَلْيَصُمْهُ، وَمَنْ شَاءَ فَلْيُفْطِرْهُ» رواه مسلم މާނައީ: ޢާއިޝާ رضي الله عنها ގެ އަރިހުން ރިވާވެގެންވެއެވެ. “ޤުރައިޝް ވަންހައިގެ މީހުން ޖާހިލިއްޔަ ޒަމާނުގައި ޢާޝޫރާ ދުވަހު ރޯދަ ހިފައި އުޅުނެވެ. ދެން ރަސޫލާ صلى الله عليه وسلم އެދުވަހު ރޯދަ ހިފުމަށް އަމުރު ކުރެއްވިއެވެ. އެއީ ރަމަޟާންމަހުގެ ރޯދަ ފަރުޟު ކުރެއްވެންދެންނެވެ. އެއަށްފަހު ޙަދީޘް ކުރެއްވިއެވެ. “ރޯދަ ހިފަން އެދޭމީހަކު އެދުވަހުގެ ރޯދަ ހިފާށެވެ. ރޯދައަށް ހުންނަ ބޭނުން ނުވާ މީހަކު ނުންހުންނާށެވެ.”\nނުވައެއް: ޔަހޫދީންނާ ޚިލާފުވުމުގެ ގޮތުން ދިހަވަނަ ދުވަސް (ޢާޝޫރާ ދުވަހާއެކު) ނުވަވަނަ ދުވަހުގެ ރޯދަ ހިފުން ސުންނަތްވެގެންވެއެވެ.


Dharivarunge adhadhah balaafai principalunge musaara ithurah boduvaane - One Online\n1 މޭ 2022، ޕްރިންސިޕަލުންނާއި ޓީޗަރުންގެ މުސާރައަށް ގެނައި ބަދަލުގެ މައުލޫމާތު ދިނުމަށް މިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ފިނޭންސް މިނިސްޓަރު އިބްރާހީމް އަމީރު ވާހަކަދައްކަވަނީ ---ވަން ފޮޓޯ: ޔޫސުފް ސޮފްވާން\nދަރިވަރުންގެ އަދަދަށް ބަލާފައި ޕްރިންސިޕަލުންގެ މުސާރަ އިތުރަށް ބޮޑުވާނެ\nސްކޫލުތަކުގައި ތައުލީމު ހާސިލުކުރަމުން އަންނަ ދަރިވަރުންގެ އަދަދަށް ބަލާފައި ޕްރިންސިޕަލުންގެ މުސާރަ ބޮޑުވާނެ ކަމަށް ފިނޭންސް މިނިސްޓަރު އިބްރާހީމް އަމީރު ވިދާޅުވެއްޖެއެވެ.\nޕްރިންސިޕަލުންނާއި ޓީޗަރުންގެ މުސާރާއިގެ އޮނިގަނޑަށް ސަރުކާރުން ގެނައި ބަދަލުތަކުގެ މައުލޫމާތު ދިނުމަށް މިއަދު މެންދުރު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން އަމީރު ވިދާޅުވީ ދަރިވަރުންގެ އަދަދަށް ބަލާފައި ޕްރިންސިޕަލުންނާއި ޑެޕިއުޓީ ޕްރިންސިޕަލުންގެ މުސާރަ އިތުރުކުރާނީ "ސްކޫލް އެންރޯލްމެންޓް އެލެވެންސް"ގެ ދަށުން ކަމަށެވެ.\n"ޕްރިންސިޕަލަކަށް ވެއްޖިއްޔާ އެވްރެޖް ޓޭކްހޯމް މިހާރު 33،775 ރުފިޔާ ލިބޭނެ ޕްރިންސިޕަލަށް. އެ ސްކޫލެއްގެ ކުދިންގެ އަދަދަކީ 1500 އަށްވުރެ ގިނަވާކަމަށްވާނަމަ 5000 ރުފިޔާ ލިބިގެންދާނެ. ހަމަ އެގޮތަށް 1000 އާއި 1500 އާ ދެމެދު ކުދިންގެ އާބާދީއެއްގެ ސްކޫލަކަށް 4000 އިތުރަށް މިހާރު ޓޭކްހޯމް. އަޅުގަނޑުމެން މި ހުށަހަޅާ 33،775 ރުފިޔާގެ އިތުރަށް 4000 ރުފިޔާ ލިބިގެންދާނެ" އަމީރު ވިދާޅުވިއެވެ.\nއަމީރު ވިދާޅުވީ ރާއްޖޭގައި 49 ޑެޕިއުޓީ ޕްރިންސިޕަލުން އެބަތިބި ކަމަށެވެ. އެގޮތުން ރޭންކު އެކެއްގައި ފަސް ޑެޕިއުޓީ ޕްރިންސިޕަލުން އަދި ރޭންކު ދޭއްގައި 44 ޑެޕިއުޓީ ޕްރިންސިޕަލުން އެބަތިބި ކަމަށެވެ.\n"ރޭންކު އެކެއްގައި މިހާރު ފަސް ޑެޕިއުޓީ ޕްރިންސިޕަލުން އެބަތިއްބެވި. އެވެރެޖްކޮށް އެ ބޭފުޅުން މިހާރު ގެންދަވަނީ 13،790 ރުފިޔާ. ޑެޕިއުޓީ ޕްރިންސިޕަލް ރޭންކު ދޭއްގައި މިހާރު 44 ހަތަރު ބޭފުޅުން އެބަތިއްބެވި، އެވްރެޖްކޮށް ޓޯޓަލް ހޯމްޓޭކް އެބޭފުޅުން ގެންދަވަނީ ގާތްގަނޑަކަށް 16،830 އާއި ޕޭ ފްރޭމްވޯކަކާ އެއްކޮށް ގާތްގަނޑަކަށް 26،023 ރުފިޔާ ލިބިގެންދާނެ،" އަމީރު ވިދާޅުވިއެވެ.\nނޫސްވެރިންގެ ބައްދަލުވުމުގައި އަމީރު ވިދާޅުވީ، ޕްރިންސިޕަލުންގެ މުސާރަ ބޮޑުކުރުމާ ގުޅިގެން ދައުލަތުގެ ބަޖެޓުން ކޮންމެ އަހަރަކު އިތުރު 31.3 މިލިއަން ރުފިޔާ އެކަމަށް ހަރަދު ކުރަންޖެހޭނެ ކަމަށާއި، ޑެޕިއުޓީ ޕްރިންސިޕަލުންގެ މުސާރަ ބޮޑުކުރުމަށް 4.4 މިލިއަން ހަރަދު ކުރަންޖެހޭނެ ކަމަށެވެ.\nޓީޗަރުންގެ މުސާރަ ބޮޑުކުރުމާ ގުޅިގެން ދައުލަތުގެ ބަޖެޓުން 419.6 މިލިއަން ރުފިޔާ ހަރަދު ކުރަންޖެހޭނެ ކަމަށާއި، އެޑިއުކޭޝަނަލް ޑިވެލޮޕްމަންޓް ޕްރޮފެޝަނަލްސްގެ މުސާރަ ބޮޑުކުރުމުގެ ސަބަބުން 6.7 މިލިއަން އަދި އެ ދާއިރާގެ އެހެނިހެން މުވައްޒަފުންގެ މުސާރަ ބޮޑުކުރުމާ ގުޅިގެން 23.2 މިލިއަން ދައުލަތުގެ ބަޖެޓުން ހަރަދު ކުރަންޖެހޭނެ ކަމަށްވެސް ވިދާޅުވިއެވެ.\nމިނިސްޓަރު ވިދާޅުވީ، މުވައްޒަފުންނަށް ހައްގު މުސާރަ ދިނުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ވައުދުފުޅެއް ކަމަށެވެ. އެގޮތުން ޕްރިންސިޕަލުންނާއި ޓީޗަރުންގެ މުސާރައަށް މިގެނައީ ހެޔޮ ބަދަލެއް ކަމަށާއި، ރާއްޖޭގެ އިގުތިސާދު މިހާރު ރަނގަޅުވަމުން އަންނަ އިރު، މި ބޮޑުކުރި މުސާރައަކީ ރާއްޖޭގެ އިގުތިސާދަށް ބަލައި ދެމެހެއްޓެނިވި ގޮތެއްގައި ކުރިއަށްދެވޭނެ މުސާރަތަކެއް ކަމަށްވެސް ވިދާޅުވިއެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު ޓީޗަރުން


COVID-19: Ithuru 215 meehun positive ve, jumla adhadhu 4,000 in mahchah - AO News\nކޮވިޑް-19: އިތުރު 215 މީހަކު ޕޮޒިޓިވްވެ، ޖުމްލަ އަދަދު 4،000 އިން މައްޗަށް\nރާއްޖެއިން އަނެއްކާވެސް ރެކޯޑް އަދަދަކަށް ކޮވިޑް-19 އަށް މީހުން ޕޮޒިޓިވްވެއްޖެ އެވެ. އެގޮތުން މިއަދު އެކަނިވެސް 215 މީހަކު ވަނީ މި ބައްޔަށް ޕޮޒިޓިވްވެފައެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 149 ދިވެހިންނާއި، 54 ބަންގްލަދޭޝްގެ މީހުންގެ އިތުރުން އިންޑިއާގެ 07 މީހަކާއި ސްރީ ލަންކާގެ 02 މީހެއްގެ އިތުރުން ނޭޕާލްގެ 02 މީހަކާއި އިންޑޮނީޝިއާގެ މީހަކު ވަނީ ޕޮޒިޓިވްވެފަ އެވެ. އިއްޔެވެސް 156 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 4،164 އަށް އަރައިފައިވެ އެވެ. އޭގެ ތެރޭގައި 2،082 ދިވެހިން ހިމެނޭއިރު، ދެން އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ. އެގޮތުން ބަންގްލަދޭޝްގެ 1،656 މީހަކު ވަނީ ޕޮޒިޓިވްވެފަ އެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 80،999 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 815 މީހުން އެބަތިއްބެވެ. އަދި ހޮސްޕިޓަލްތަކުގައި 84 މީހަކު ދަނީ ފަރުވާ ހޯދަމުންނެވެ.


Ungoofaaru Ferry Terminal imaaraikohdheyne faraatheh hoadhan dhevana faharah iulaanu kohfi | Ungoofaaru\nބުދަ, ޖަނަވަރީ 23 2019\nއަފްރާޝީމްގެ މައްސަލައާ ގުޅޭ ވީޑިއޯ ތަހުޤީގު ކުރުމަށް އުގެއިލްގެ އެހީ ހޯދަނީ\nއަދާލަތު ޕާޓީގެ އިނގުރައިދޫ ދާއިރާ ޕްރައިމަރީ އަންނަ ހުކުރު ދުވަހު\nޤާނޫނާ އެއްގޮތަށް އަހަރީ ރިޕޯޓު ހުށައެޅީ ރ.އަތޮޅުގެ9ކައުންސިލަކުން\nއުނގޫފާރު ރައްޔިތުންގެ ވިޔަފާރިން ވިއްކާ ޕެޓްރޯލް އަދި ޑީސަލްގެ އަގު ހެޔޮކޮށްފި\nއަފްރާޝީމް މައްސަލާގައި މަރުތައް ތަހުޤީގުކުރާ ކޮމިޝަނުން2މީހަކު ހޯދަނީ\nޅެންވެރިންގެ ދުވަހުގެ ހަރަކާތްތައް އިނގުރައިދޫގައި ފަށައިފި\nއުނގޫފާރު ކަރަންޓުގެ ޚިދުމަތް ރަނގަޅުކުރުމަށްޓަކައި ޓްރާންސްފޯމަރު ސިސްޓަމެއް ޤާއިމްކުރަނީ\nލައިވް: އެމްޑީޕީ މަޖިލިސް ޕްރައިމަރީ 2019\nއެމްޑީޕީ ޕްރައިމަރީ މާދަމާ މެންދުރު\nބަދަލުތަކާއެކު ޤުރްއާން ކުލާސް އިމާރާތްކޮށްދޭނެ ފަރާތެއް އަލުން ހޯދަނީ\nބަނޑޭރިގަނޑު/ޙަބަރު/ފެރީޓާމިނަލް އިމާރާތްކޮށްދޭނެ ބަޔަކު ހޯދަން ކައުންސިލުން ދެވަނަ ފަހަރަށް އިއުލާނުކޮށްފި\nފެރީޓާމިނަލް އިމާރާތްކޮށްދޭނެ ބަޔަކު ހޯދަން ކައުންސިލުން ދެވަނަ ފަހަރަށް އިއުލާނުކޮށްފި\nއިބްރާހީމް ޒަޔާން2އޮކްޓޯބަރ 2018\n0 229 1 މިނެޓުން ކިޔާލެވޭ\nފެރީ ޓާމިނަލް އިމާރާތްކުރުމަށް ލޭންޑްޔޫސް ޕްލޭންގައި ކަނަޑައަޅާފައިވާ ސަރަހައްދު\nއުނގޫފާރުގައި ފެރީޓާމިނަލްއެއް ހެދުމަށް ބަޔަކުހޯދުމަށް މިދިޔަ މެއިމަހު ކުރި އިއުލާނު ބާތިލުކޮށް އުނގޫފާރު ކައުންސިލުން އަލުން އިއުލާނުކޮށްފިއެވެ. މިކަމައްއެދި އުނގޫފާރު ކައުންސިލުން ކޮށްފައިވާ އިއުލާނު ތިރީގައި މިވަނީއެވެ.\nމިކައުންސިލުން ދޭ މައުލޫމާތާއި އެއްގޮތައް ފެރީޓާމިނަލް އަމިއްލައަށް ކުރަހާ ބީއޮކިއުހަދާ ތަރައްޤީކޮށް ހިނގުމަށް އެންމެ ރަގަޅު ޕްރަޕޯސަލް ހުށަހަޅާފަރާތަކަށް 10 އަހަރު ދުވަހަށް ފެރީޓާމިނަލް އިމާރާތްކުރުމަށް ކަނޑައަޅާފައިވާ 2797:04 އަކަފޫޓުގެ ބިން ދޫކުރުމަށް ބޭނުންވެއްޖެއެވެ.\nމިކައުންސިލުން ދޭ މައުލޫމާތާއި އެއްގޮތައް ފެރީޓާމިނަލް އަމިއްލައަށް ކުރަހާ ބީއޮކިއުހަދާ ތަރައްޤީކޮށް ހިނގުމަށްއެންމެ ރަގަޅު ޕްރަޕޯސަލް ހުށަހަޅާފަރާތަކަށް 10 އަހަރު ދުވަހަށް ފެރީޓާމިނަލް އިމާރާތްކުރުމަށް ކަނޑައަޅާފައިވާ 2797:04 އަކަފޫޓުގެ ބިން ދޫކުރުމަށް ބޭނުންވެއްޖެއެވެ.\nމިއިދާރާގެ ނަމްބަރ: IUL)303-AS/2018/25) ގެ އިޢުލާނައް އެއްވެސް ފަރާތަކުން އިޖާބަ ދީފައި ނުވާތީ އެއިއުލާން ބާތިލްކޮށް އަލުން ފުރުސަތު ހުޅުވާލަމެވެ.\nމިކައުންސިލުން ތަރައްޤީކުރުމަށް ނިންމާފައިވާ ފެރީޓާމިނަލް 2797:04 އަކަފޫޓްގެ ބިމުގައި ކުރަހާ ބީއޮކިއުހަދާ އެންމެ ރަގަޅު ޕްރަޕޯސަލް ހުށަހަޅާފަރާތަކަށް 10 އަހަރު ދުވަހަށް ފެރީޓާމިންނަލް ބިން ކުއްޔަކާއިނުލާ ދޫކުރުމަށް ވަނީ ނިންމާފައެވެ. ފެރީޓަރމިނަލްގެ ގްރައުންޑް ފްލޯގައި 300 މީހުންނަށް ޙިދުމަތް ދެވޭގޮތައް ހުރުމާއި ފިރިހެން ފާޚާނާ3އަންހެން ފާޙާނާ3އެމެޖެންސީ ރޫމެއްހުރުން އޮފީސް ބައެއްހުރުން ގުދަނެއްހުރުން އެމްބިއުލާންސް އެމަޖެންސީގައި ވިއްސާރައިން ސަލާމަތްވެ ބަލިމީހާ އަރުވާ ބޭލޭނެގޮތް ހުރުން ފިހާރައެއް ހުރުން ފެނާއި ކަރަންޓް ސޮޕް ޓާމިނަލްގައި ވަކިވެފައިހުންނަންވާނެއެވެ. ފެރީޓާމިނަލް އިމާރާތް ކުރެވޭ ބިމުގައި ހަދާ އިމާރާތުގެ މައްޗައްނެގޭ ބައިތަކަކީ 10 އަހަރުދުވަހުގެ މުއްދަތައް ކުލިނުނަގާގޮތަށް ދޫކުރެވޭ ބައެކެވެ. ފެރީ ޓާމިނަލާއި ގުޅޭ މައުލޫމާތު ބޭނުންވާ ފަރާތްތަކަށް މަޢުލޫމާތު ދިނުމަށް ހަމަޖެހިފައިވަނީ 21 އޮކްޓޫބަރ 2018 ވާ އާދިއްތަ ދުވަހުގެ 11:30ގައި މިއިދާރާގައެވެ. ފެރީޓާމިނަލް އިމާރާތްކޮށް ނިންމާ ދިނުމަށް އެދި ހުށަހަޅާ ބިޑްތައް ބަލައިގަތުމަށް ހަމަޖެހިފައިވަނީ 31 އޮކްޓޫބަރ 2018 ވާ ބުދަ ދުވަހުގެ 11:30 ގައި މިއިދާރާގައެވެ. ފެރީޓާމިނަލް އިމާރާތްކޮށް ދިނުމަށް ޝައުގުވެރިވާ ފަރާތްތަކުގެ ތެރެއިން އެއްވެސް ބޭފުޅަކަށް މިމަސައްކަތުގެ މަޢުލޫމާތު ސާފުކުރެއްވުމަށް ވަޑައިގެންނެވެން ނެތްފަދަ ޙާލަތެއް ދިމާވެއްޖެނަމަ ބަދަލުގައި ބޭފުޅަކު ފޮނުއްވާނަމަ ބަދަލުގައި ފޮނުއްވިކަން އެގޭ ސިޓީއެއް ، އަދި ކުންފުންޏަކުން ފޮނުއްވާނަމަ އެއީ ކޮންކުންފުންޏެއް ތަމްސީލު ކުރުމަށްކަން އެނގޭނެ ކުންފުނީގެ ލެޓަރހެޑުގައި ލިޔެފައިވާ ސިޓީއެއް ހިއްޕަވައިގެން ވަޑައިގެން ދެއްވުން އެދި ދަންނަވަމެވެ. އަދި ހުށަހަޅާ ފަރާތަކީ ކުންފުންޏެއް ނުވަތަ ޕާރޓްނާޝިޕެއް ނުވަތަ އަމިއްލަފަރުދުންގެ ވިޔަފާރި އަކުންނަމަ އެތަނެއްގެ ރަޖިސްޓްރީގެ ކޮޕީ ހުށަހަޅަންވާނެއެވެ. މިމަސައްކަތަށް އެދި ހުށައަޅާ އަންދާސީ ހިސާބް ހުންނަންވާނީ ބަންދުކުރެވިފައިވާ ސިޓީއުރައެއްގައެވެ. މި މަސައްކަތަށް އެދި ހުށައަޅުއްވާ ސިޓީއުރައިގެ ބޭރުގައި ” އުނގޫފާރު ކައުންސިލަށް ތަރައްޤީކުރުމަށް ނިންމާފައިވާ ފެރީޓާމިނަލް ހެދުމަށް އެދި ” މިހެންލިޔެފައި އޮންނަންވާނެއެވެ. އަދި މީގެ އިތުރުން އަންދާސީ ހިސާބް ހުށައަޅާ ފަރާތުގެ ނަމާއި، އެޑުރެސް އަދި ފޯން ނަމްބަރ ސިޓީއުރާގެ ބޭރުގައި އޮންނަން ވާނެއެވެ.\nއިތުރު މަޢުލޫމާތު ސާފުކުރެއްވުމަށް ރަސްމީގަޑީގައި މިއިދާރާގެ 6580118 ނަންބަރު ފޯނާއި ނުވަތަ ކައުންސިލްގެ ނައިބް ރައީސް މުޙަންމަދު އަފްލާޙްގެ ނަމްބަރ 9553552 ގުޅުއްވުން އެދެމެވެ.\nފެރީޓާރމިނަލްގެ މަސައްކަތުގައި މާކުސް ދިނުމަށް ހަމަޖެހިފައިވާގޮތެވެ.\nފެރީޓާމިނަލް ހެދުމަށް ހުށަހަޅާ ޕްރަޕޯސަލް %70\nޓާމިނަލްގެ ޑިޒައިން %20\nޓާމިނަލްގެ ވިއު 5%\nޓާމިނަލްގެ ފެންވަރު %25\nއިންވެސްޓްމަންޓް ކަވަރ ކުރުމަށް ހުށައަޅާ ގޮތް އަދި ކުރާމަސައްކަތް %20\nފެރީޓާމިނަލް އިމާރާތްކޮށް ނިންމުމަށް ހުށަހަޅާ މުއްދަތައް %20\nމާލީތަނަވަސް ކަމަށް 10%\n22 މުޙައްރަމް 1440\n02 އޮކްޓޫބަރު 2018\nވަޒީފާގެ ފުރުސަތު - އުނގޫފާރު ސްކޫލް\nވަޒީފާގެ ފުރުސަތު - އުނގޫފާރު ކައުންސިލް\nދިވެހި ދައުލަތުގެ ނަމުގައި ވަރަށް ބޮޑަށް މަރުހަބާ...\nޓީއާރުބީޗް ކެން ޑޫއިޓް...\nސަރުކާރުގެ ބަޖެޓުން 10 ރުފިޔާއިން ވާރު ކަންކަންމިސަރުކާރުން...\nގަސްކަނޑާ ސަރުކާރު ގަސްކަނޑާ ކައުންސިލް ކޮބާ ބޭނުމަކީ ރަށުގެ...


(17 އޮކްޓޯބަރ 2021 އާ ގުޅޭ)\nގެއިން ނުކުމެގެން ދިޔައީސުރެ އޭނާގެ އެއްވެސް ކޯލެއް ނީރާ ނުނަގާތާ އެއްވެސް މެސެޖަކަށް ވެސް ޖަވާބެއް ނުދިނެވެ. އެކަމަކު މިރޭ އީހާނު އެކުރި މެސެޖާއެކު ނީރާގެ ޖަވާބު އައީ ހީނުކުރާހާ އަވަހަށެވެ.\nނީރާގެ މެސެޖަކަށްވީ ސުވާލެކެވެ. އެކަމާ އީހާނު ހައިރާނެއް ނުވެއެވެ. ނީރާ ވަރިކުރާކަށް އަދިވެސް އީހާނުގެ ހިތެއް ނޭދެއެވެ. އެކަމަކު އެ ހިތުގެ އަމިއްލަ އެދުން ހާސިލު ކުރާން އީހާނު މަސައްކަތް ކުރި ވަރަކަށް އޭނާއާއި ނީރާއާ ދެމެދު އޮތް ގާތްކަން މަޑުމަޑުން ދުރުވެއްޖެކަން އެނގެއެވެ. މިހާރު ނީރާ އެހެރީ އޭނާއަށް ނުފެންނަ ހިސާބު ދުރަށް ގޮހެވެ. މީ އޭނާ ހިޔާލު ކުރި ގޮތެއް ނޫނެވެ. ދުނިޔެއިން ނީރާ ނަފުރަތުކުރާ މީހާއަށް ވުމަކީ އީހާނު ގަސްދުކުރި ގޮތެއް ނޫނެވެ. ދެ ދުވަސް ފަހުން ކޯޓުން ނިންމި ގޮތެއް އެނގޭނެއެވެ. އެކުގައި އުޅޭން ފުރުސަތު ލިބުމަކީ ވެދާނެ ގޮތެކެވެ. އެކަމަކު އީހާނު ވައުދު އެވީ ނީރާ އެދެމުން އައި މިނިވަންކަން ދޭށެވެ. ނުކުރާން ހުރިކަމެއް ކުއްލިއަކަށް ކުރާން ނިންމުމުން ކޮންމެ މީހަކު ވެސް އެ ނިންމުމާމެދު ސުވާލު އުފައްދާނެއެވެ. އަނެއްކޮޅުން އޭނާގެ ބަހަށް ނީރާ އިތުބާރެއް ނުކުރާނޭކަން އީހާނަށް އެނގެއެވެ. އަމިއްލަ އެދުމެއްނެތި ނީރާއާ މިފަހަކުން އީހާނު ކުރިމަތިލާފައި ނުވާތީއެވެ.\n"ވަގުތު ޖެހުނީ... ނީރާ ދޫކޮށްލަންވީ ވަގުތު. މުޅި އުމުރަށް އަހަންނަށް ނީރާ ގެއްލުމަށްވުރެ މިގޮތް ރަނގަޅު. މިއަށްވުރެ އިތުރަށް ބުނާނަމަ އަނެއްކާވެސް އަހަރެންނަކީ އަމިއްލަ އެދުން ބޮޑު މީހަކަށް ވެދާނެ. ނީރާގެ ހަމްދަރުދީ ހޯދުމަށް ބަހަނާ ތަކެއް ދައްކަނީއޭ ހީވެދާނެ." ފިކުރުތަކަށް ގެއްލި އޮވެ އީހާނު މެސެޖު ލިޔެ ފޮނުވާލިއެވެ.\nފޯނަށް ބަލަން އޮވެފައި ކައިރީގަ ބާއްވާލިއެވެ. ވާހަކަތަކެއް ދައްކަން ނީރާ ވެސް ގަސްދުނެއް ނުކުރިއެވެ. އުންމީދުގެ ކުނޑިފުކެއް ވެސް އީހާނުގެ ހިތުގައި ރޯވުމަށް ފުރުސަތު ނުދޭށެވެ. ނީރާ ބޭނުންވާ ގޮތް ސާފުވީމައެވެ.\nއެރޭ ނީރާއަށް މީގެ ކުރީން އީހާނާ މެދު ހިޔާލު ކުރެވިފައިނުވާ އެތައް ކަމަކާ ގުޅިގެން ފިކުރު ކުރެވުނެވެ. ނިދަން އުނދަގޫވެ ދަންވަރުގެ ހިމޭންކަމުގައި ނީރާއަށް އޮވެވުނީ ކިހާ އިރަކުކަމެއް ނޭނގެއެވެ. ޔަގީނުން ވެސް އެ ދެ ލޯ މެރުނީ އޭނާގެ އަމިއްލަ އިހްތިޔާރަކު ނޫނެވެ.\nދެ ދުވަސް ފަހެވެ.\nކޯޓުން ނުކުންނަން ނީރާއާއެކު ސުޖާއުއާއި ލަމްހާ އައެވެ. މައި ދޮރު ކައިރީ މަގުމައްޗަށް ވާހެން އީހާނު މަޑުކޮށްލައިގެން ހުއްޓެވެ. ހީވީ އެމީހުންގެ އިންތިޒާރުގައި އޭނާ ހުރީ ހެންނެވެ. އީހާނާއި ނީރާގެ ނަޒަރު ސީދާ ވެލިއެވެ. ފަޓުލޫނުގެ ދެ ޖީބަށް ދެ އަތްތިލަ ކޮށްޕާލައިގެން ހަށިގަނޑު ތެދުކޮށްލައިގެން ހުރެ މާނަވީ ލުއި ހިނިތުންވުމެއް އީހާނު ހަދިޔާ ކުރިއެވެ. އޭނާ މަޑު ހިނގުމުގައި އައިސް ނީރާގެ ކުރިމަތީ ހުއްޓިލިއެވެ. އަތް އުފުލާލީ ސަލާމަށެވެ. އެ އަތުގައި ނީރާ ހިފުމުން އީހާނުގެ ހިނިތުންވުން ފުންވެލިއެވެ.\n"އައި ވޯންޓް ފޮގިވް ޔޫ." ނީރާ މަޑުމަޑުން ބުނެލިއެވެ.\n"ފައިން... ނައު ލިވް ޔޯ ލައިފް. ބަޓް ޑޯންޓް ސްޓޭ ޓޫ ލޯންގް އަވޭ ފްރޮމް ހޯމް. ޖަސްޓް ކަމް... ކަމްބެކް ހޯމް. ޔޯ ފެމެލީ އިޒް ވެއިޓިން... ޖަސްޓް ކަމްބެކް ހޯމް. އޯކޭ." އީހާނުގެ އަޑުގައިވި މަޑުމައިތިރިކަމާއި އޯގާތެރިކަން ނީރާގެ ހިތަށް އަސަރު ކުރުވިއެވެ. ހާއްސަކޮށް އޭނާ ނީރާގެ ކޯތާފަތުގައި ފިރުމާލި ގޮތުން އެ ބީހުމުގައި އަމިއްލަ އެދުމެއްނުވާތީއެވެ. ފެންކަޅިވުމުން ނީރާ އިސްޖަހާލީއެވެ. ގެއަށް ދަނީކަން އީހާނު ބުނެލުމާއެކު އޭނާ އެނބުރި ހިނގައިގަތީއެވެ. ލޯކައިރި ފުހުލާފައި ނީރާ އިސްއުފުލާލިއެވެ. އޭނާ ބޭނުންވި މިނިވަންކަން އޭނާއަށް ލިބިއްޖެއެވެ. ހަމައެއާއެކު އީހާނު އެހާ ހިތްވަރުގަދަވީ ކޮންއިރަކުބާއޭ ނީރާ ހިތަށް އެރިއެވެ. ޔަގީނުން ވެސް އީހާނު ހުރީ ދެރަވެފައިކަން ބުނަން ނީރާއަށް އެނގެއެވެ. ލަމްހާ ގޮވާލީ އެވަގުތެވެ.\n"ގެއަށްތަ ދާނީ؟" ލަމްހާ އަހާލިއެވެ. ނީރާ ނޫނެކޭ ބުނާން ބޯހޫރާލިއެވެ. އެހެންވެ އެ ދެމަފިރިން ނީރާ ގޮވައިގެން އައީ އޭނާ ހުންނަ ހޮޓެލަށެވެ.\nނީރާއާއެކު އިން ލަމްހާގެ ގާތުގައި އޭނާ ނިންމާފައި އޮތް ގޮތް ހާމަކުރިއެވެ. ތިން މަސް ތެރޭ އެނބުރި ގެއަށް ދާން ނީރާ ބޭނުންނުވާ ކަމެވެ. އެ ތިން މަސް އޭނާ ހޭދަކުރަން ބޭނުންވަނީ އެންމެންނާ ދުރުގައިކަމެވެ. އަމިއްލަ ނަފްސަށް ވަގުތު ދިނުމަށެވެ. އަދި ހަޔާތް އޭނާ ވައްޓާލި ވަޅުގަނޑުން އަރައިގަނެ އަމިއްލަ ނަފްސަށް ބޭނުންވާ ޔަގީންކަމާއި ސާބިތުކަން ހޯދުމަށެވެ. އާއިލާއާ ދުރުގައި ނީރާ އުޅުން ލަމްހާއަށް ކަމުދާ ހިޔާލަކަށް ނުވިޔަސް އޭނާ ދެކޮޅެއް ނުހެދިއެވެ.\nއަސުރަށް ގޮވަން ވާއިރަށް ލަމްހާ އެނބުރި ގެއަށް ދިޔައެވެ. ކޮޓަރީގަ ހުރި މިނީބާގެ ތެރެއިން ނީރާ ކޮފީދަޅެއް ނެގިއެވެ. އެ ކަނޑާލައިގެން ބޮމުން އައިސް ހުއްޓުނީ ކުޑަދޮރު ކައިރީއެވެ. ފުންނޭވާއެއް ދޫކޮށްލަމުން ނީރާ ލޯ މަރާލިއެވެ.\n"ފައިނަލީ... އައި ކޭން ބްރީތް ނައު..." ލަސް ގޮތަކަށް ލޯ ހުޅުވާލަމުން ނީރާ ބުނެލިއެވެ. އެއާއެކު ވައަތްތިލަ ގެނެސް މޭގައި ޖައްސާލިއެވެ. ވަރިވުމުން ވެސް އެ ހިތަށް ލިބެންޖެހޭ ފުރިހަމަ ހިތްހަމަޖެހުން ނުލިބޭކަން ނީރާއަށް އިހްސާސް ކުރެވެއެވެ. މޭގައި ފިރުމާލީ ހިތުގައިވީ ހުސްކަން ފުރާނޭ ގޮތެއް ނޭނގޭތީއެވެ.\nދިލަ ހޫނު މަޑުވެ ހިޔާ ބޮޑުވަންދެން ނީރާ މަޑުކުރުމަށްފަހު އޭނާ ހޮޓެލުން ނުކުތެވެ. ގެއިން ނުކުތް ފަހުން އޭނާ އެކަނި މަގުމައްޗަށް ނުކުތީ އަދިކިރިޔާއެވެ. އޭގެ ކުރީން އޭނާ އުޅުނީ އީހާނަށް ފެނިދާނޭތީވެ ބޭރަށް ނުނިކުމެވެ. މަގެއްގަ މަތިން ފެނިގެން ވެސް އީހާނު ފާރަލާފާނޭ ހީވާތީއެވެ. އޭނާ ހުންނަ ހޮޓެލާ އެންމެ ކައިރީގަ އޮތީ ރަސްފަންނެވެ. ހޭލަމޭލަވާ މީހުން ގިނައެވެ. ކުޑަކުދީން ސަކަރާތުގައި ދުވެދުވެފައި އުޅޭއިރު އެކުދީންގެ ހުނުމާއި ހަޅޭކުގެ އަޑު ގަދައެވެ. ޖޯލިފަތިތަކާއި އުނދޯލީގައި މީހުންތައް ފުރިފައެވެ. ތޮށިމަތީ ފާރުބުރީގައި ވެސް އެތައް ބަޔަކު އޮލަވާހައިގަ ގުރޫޕު ގުރޫޕަށް ތިއްބެވެ. ދަންނަ މީހަކު ނެތަސް އެކަނިމާއެކަނި ވެސް އެތަނުގައި މަޑުކޮށްލުން ހިތްހަމަޖެހޭ ތަޖުރިބާއަކަށް ނީރާއަށް ވިއެވެ. އިރުއޮއްސެންދެން އޭނާ އެތަނުގައި އިނެވެ. ފެންނަ އެކި މަންޒަރުތަކަށް ބަލާށެވެ. އަމިއްލަ ހަޔާތާމެދު ވިސްނާ ފިކުރު ކުރުމުގައެވެ.\nހަފްތާއެއް ފަހެވެ. ރިންގުވަމުން ދިޔަ ފޯނު ފާހާނާއިން ނިކުތް ލަމްހާ ނެގިއެވެ. އޭނާއަށް ގުޅަނީ ނީރާއެވެ. އޭނާ ފުރަނީކަން ބުނުމުން ލަމްހާއަށް ލިބުނީ ކުއްލި ހައިރާންކަމެކެވެ. ހޮޓެލުގައި ހިފާފައި ހުރި ކޮޓަރި ދޫކޮށްލަން ބޭނުންވާކަން ނީރާ ބުންޏެވެ. އެކަން ސުޖާއު ގާތު ބުނާން ނީރާ އެދުނެވެ. ފޯނުން ނީރާއާ ވާހަކަދައްކަން ހުރި ލަމްހާގެ ސުވާލުތައް އިތުރުވިއެވެ. މާހައުލު ބަދަލުކޮށްލަނީ ކަމުގައި ނީރާ ބުންޏެވެ. ލަމްހާ އިންތިހާއަށް ކަންބޮޑުވިއެވެ. އެހެންވިޔަސް ނީރާ ހުއްޓުވުމުގެ ބާރެއް އޮތްކަމަކަށް އޭނާ ނުދެކެއެވެ. ނީރާ ބޭނުންވާ ވަގުތު އޭނާއަށް ދިނުމަކީ ލަމްހާ ގަސްދުކޮށްގެން ހުރި ނިންމުމެވެ. އެކަމަކު ނީރާ އެކަނިމާއެކަނި އުޅޭއިރު އޭނާއަށް ކަމެއްދިމާވެދާނެކަމުގެ ބިރު ލަމްހާގެ ހިތުގައި އޮތީއެވެ. އެހެންވިޔަސް ނީރާ ދަނީ ކޮން ރިސޯޓަކަށްކަން އެނގޭތީ ލަމްހާ ބެލީ ހިތްހަމަޖައްސާލެވޭތޯއެވެ. ނީރާ ހުންނާނީ ކޮންތާކުކަން އެނގޭތީއެވެ. އެނބުރި އަންނާނީ ކޮންއިރަކުންތޯ ލަމްހާއަށް އަހާލެވުނެވެ. އިރުކޮޅެއްގެ ހިމޭންކަމަށްފަހު ނޭނގެއޭ ނީރާ ބުނެލިއެވެ. ރިސޯޓުގައި ހުރެފައި އޭނާ މާފުއްޓަށް ދާން ގަސްދުކޮށްފައިވާކަން ނިމްރާ ބުންޏެވެ. ދުވަސްކޮޅަކަށް އެކަނި މަންޒިލްތަކަށް ދަތުރުކޮށްލަން ވިސްނާފައިވާކަން ނީރާ ބުންޏެވެ. ފައިސާ ބޭނުންތޯ ލަމްހާ އަހާލިއެވެ. ވަގުތު ނީރާ ދެކޮޅު ހެދިއެވެ. މިހާ ދުވަހު އޭނާ މަސައްކަތްކޮށްގެން ހޯދި ފައިސާ އެބަހުއްޓެވެ. އޭގެ ބޭނުން ހިފާނެ ފުރުސަތު ނީރާއަށް ލިބުނީ އަދިކިރިޔާއެވެ.\nނީރާއަށް ރިސޯޓަށް އާދެވުނުއިރު ހެނދުނު ދިހަގަޑި ބައިވަނީއެވެ. ކޮޓަރީގަ ދަބަސް ބަހައްޓާލާފައި އޭނާ ނުކުތީ ކޮޓަރީގެ ބިއްދޮށަށެވެ. ފުޅާ ލަކުޑި ޑެކުގައި ތިރިތިރި ބިއްލޫރި ވަށްމޭޒެއްގެ ކައިރީ ދެގޮނޑި ހުއްޓެވެ. ނީރާ އައިސް އިށީނީ އެތަނުން ގޮނޑިއެއްގައެވެ. ދިމާކުރިމަތީން ފެންނަން އޮތީ މޫދެވެ. މީހެއްގެ ހިލަމެއްނުވާއިރު ވެރިވެފައި އޮތީ ފުން ހިމޭންކަމެކެވެ. ބޮޑުގޮނޑީގައި އިން ބާލީހުގައި ބުރަކަށި ޖައްސާލައި ހަމަޖެހިލުމުގެ ގޮތުން ދެފައި ވެސް ގޮނޑިއަށް ނީރާ އަރުވާލިއެވެ. އަތުގައި އޮތް ފޯނު ހިއްލާލުމާއެކު ކުރިމަތިން ފެންނަން އޮތް މަންޒަރުގެ ފޮޓޯއެއް ނީރާ ނެގިއެވެ. އިރުކޮޅަކު އެ ފޮޓޯއަށް ބަލަން ނީރާ އިނެވެ. ތުންފަތަށް ވެރި ހިނިތުންވުމަކާއެކު އޭނާ ދެން އެ ފޮޓޯ ފޮނުވީ ރިދާއަށެވެ. "ކެޕްޝަން"ގައި މިނިވަންކަން ޖަހާފައެވެ. ރިދާގެ ފޯނުކޯލު އަންނަން ނެގީ މަދު ވަގުތުކޮޅެކެވެ. ނީރާއަށް ހީނލެވުނެވެ.\n"ހެލޯ..." ކަންފަތުގައި ފޯނު ޖައްސާލުމާއެކު ނީރާ ބުނެލިއެވެ.\n"ޑިވޯސްވީތަ؟" ރިދާ ވަގުތުން އަހާލިއެވެ. ނީރާ ދޭން ބޭނުންވި މެސެޖު ރިދާއަށް ސާފުވެއްޖެކަން ޔަގީނެވެ. އެކުވެރިޔާގެ ސުވާލަށް ނީރާ އާނއެކޭ ބުނެލިއެވެ. ކޯޓުން ވަރިކޮށްދިނީކަމާއި ދުވަސްކޮޅެއް ވެއްޖެކަން ބުންޏެވެ.\n"ކޮންތާކު ތިހުރީ. މާލެއަކުނޫން ދޯ."\n"އާން... ބްރޭކެއް ބޭނުންވީ. ޔާނުއަށް ނޭނގޭތަ؟ އީހާނު ނުބުނޭތަ؟"\n"ބުނިނަމަ ޔާނު ނާހައެއް ނުހުންނާނެ. އެނގޭނެ މަގޭ ކައިރީ ނީރާ ބުނާނެކަން. އޭރު އެއްވެސް ވާހަކައެއް ނުބުނާށޭ ބުނީމަ، ޑިވޯސްވާން އުޅޭކަމެއް ވެސް އަހަރެން ނުބުނަން. އީހާނު ކެފޭއަށް ނުކުންނަކަން ޔާނުގެ ފަރާތުން އަޑުއެހިން. ސްޓޯރީ ފަޅާލަންވީ ދޯ. އޭނާ އަދިވެސް އެހުންނަން ނުބުނަން އޭނާގެކޮޅު ބަލިވީމާ ވެސް."\n"ނޫން... އެހެން ނަހަދާތި. އީހާނު ބުނަން ބޭނުންވީމަ ބުނާނެ. ރިދާވީމަ އަހަރެން މިބުނީ."\n"އޯކޭ. ނުބުނާނަން. ލައިޒަލްގެ ޚަބަރެއްވިތަ؟ މަށެއް ވެސް ނުދެކެން އޭނަ." ރިދާ އަހާލިއެވެ.\n"ނުވޭ." ލައިޒަލް ކުރި ކަންތަކުގެ ވާހަކަ ނީރާ އެކުވެރިޔާއަށް ކިޔައިދޭން ބޭނުންނުވީއެވެ.\n"އޭނާ ކައިރީ ނުބުނާނަންތަ؟"\n"ކީއްކުރަން؟. އޭނާ މެރީޑް... އެ ދިރިއުޅުމުގެ ތެރެއަށް ވަންނަންވީ ކީއްކުރަން. ލައިޒަލް އަމިއްލައަށް ނިންމި ނިންމުމެއް އެއީ. އަހަންނަށް ވެއިޓް ކުރާކަށް އަހަރެން ވެސް ނުބުނަން ދޯ."\n"އައި ވޯންޓް ޓު މީޓް ޔޫ. ކޮންއިރަކުން އަންނާނީ." ރިދާ ބުނެލިއެވެ.\n"ދުވަސްކޮޅެއް ފަހުން... ކިހާ ދުވަހެއްކަމެއް ނޭނގެ. އަހަރެންގެ ވަރުބަލިކަން ފިލަންދެން. ހެ ހެ ހެ..." ނީރާއަށް ހީނލެވުނީ މިދެއްކެނީ ހަމަޖެހޭ ވާހަކައެއް ނޫނޭ ހީވެގެންނެވެ.\n"އޯކޭ ލަވް. ޓޭކް ޔޯ ޓައިމް. ގުޅާނަން އެހެން ފަހަރަކުން. އޮފީހުގަ މީނީ." ރިދާ ކޯލު ކުރުކޮށްލީއެވެ.\nއެސޯސިއޭޝަނުން ނުކުމެގެން އައިސް ދުރުގައި ޕާކުކޮށްފައި އޮތް ކާރަށް ލައިޒަލް އެރިއެވެ. އޭނާ އެއިނީ ކިޔާން ދެއްކި ވާހަކައިގެ ތެރެއިން އަދިވެސް ނުނިކުމެވިފައެވެ. ބައްދަލުވުން ނިމި ކިޔާންއާއެކު އެކަނިވުމުން ނީރާ ކޮބޯތާ ލައިޒަލްއަށް އަހާލެވުނީއެވެ. އޭނާ ވަޒީފާއިން ވަކިކޮށްދީފިންކަން ކިޔާން ބުނީ ދެނެވެ. ނީރާ ވަޒީފާއަށް ނުނިކުންނަތާ ހަފްތާއެއްކޮށްފައި މެޑިކަލް ހުށަހަޅާފައި ދެން ފޮނުވީ ވަޒީފާއިން ވަކިވާން ބޭނުންވާކަމުގެ ސިޓީކަން ކިޔާން ބުންޏެވެ. ނީރާގެ ދިރިއުޅުމާ ބެހޭ ގޮތުން ކިޔާން އެނގެން ބޭނުންވެ ލައިޒަލްއާ ސުވާލުކޮށްލިއެވެ. ނަމަވެސް ލައިޒަލްއަށް ވެސް ނީރާގެ މިހާރުގެ ދިރިއުޅާ ބެހޭ ގޮތުން އެއްޗެއް ބުނާން ދަތިވިއެވެ. ނީރާއަކީ އެތަނަށް މުހިންމު ޓީޗަރެއްކަން ކިޔާން ފާހަގަކުރިއެވެ. ހާއްސައެހީއަށް ބޭނުންވާ ކުދީންނަށް ކިޔައިދޭން ޓީޗަރު ހޯދުން ފަސޭހަކަމަކަށް ނުވެއެވެ. މުވައްޒަފަކު ދޫކޮށްލަން ޖެހުމަކީ ތަނަށް ލިބޭނެ ވަރަށް ބޮޑު ދެރައެކެވެ. އެހެންވިޔަސް ނީރާއާ ކިޔާން ވާހަކަދެއްކުމުން އޭނާ އެނބުރި ވަޒީފާއަށް އަންނަ ހިޔާލެއް ނުކުރީއެވެ.\nނިތްކުރިއާއި ނޭފަތް ގުޅިފައިވާ ހިސާބުގައި ދެއިނގިލިން ލައިޒަލް ހިފަހައްޓާލިއެވެ. އޭނާގެ ބޮލުގައި ރިއްސަނީއެވެ. އިރުކޮޅަކު އެހެން އިނުމަށްފަހު އޭނާ ކާރު ދުއްވާލީއެވެ. އޮފީހަށް އައިސް ލައިޒަލް ވަނުމުން ހަމްދާނަށް ލިބުނީ ހައިރާންކަމެވެ. މެންދުރު އެސޯސިއޭޝަންއަށް ހިނގައްޖެނަމަ ބައްދަލުވުން ނިންމާފައި ލައިޒަލް އެނބުރި އޮފީހަކަށް ނާންނާނެއެވެ.\n"ބޭސްގުޅައެއް ގެނެސްދީބަލަ." ހަމްދާނު ކައިރީ ލައިޒަލް ބުންޏެވެ.\n"ބޮލުގަ ރިއްސާތީ." ލައިޒަލް ނިތްކުރީގައި ފިރުމާލިއެވެ.\n"ގެއަށްދާންވީނު. ބޭސްކައިގެން ނިދާލަން." ހަމްދާނު ހިޔާލު ފާޅުކުރިއެވެ.\n"ނެތްތަ ދާން އަތަކު." ލައިޒަލް ބުނެލިއެވެ. އޭނާ ގެއަށްދާން ބޭނުންނުވަނީކަން ހަމްދާނު ދެނެގަތެވެ. އެހެންވެ އޭނާ ތެދުވެގެން ކެބިން އިން ނުކުތީ ބޭސް ހިފައިގެން އަންނަނީ ކަމުގައި ބުނެފައެވެ.\nމޭޒުދޮށުގައި ލައިޒަލް އިނެވެ. ގޮނޑިއަށް ހަށިގަނޑު ދޫކޮށްލައިގެން ލޯ މަރާލައިގެންނެވެ. ހަމްދާނު އައިސް ވަންކަން އެނގުނީ މޭޒުދޮށުގައި ހުރެފައި އޭނާ ގޮވާލުމުންނެވެ. ލައިޒަލްގެ އަތަށް ލައިދިން ބޭސް ގުޅައާއެކު ހަމްދާނު ދިއްކޮށްލި ފެންފުޅިން ކޯވަރެއް ބޯލިއެވެ.\n"ހަމްދާން..." ހަމްދާނު ގޮސް މޭޒުދޮށުގައި އިށީނުމުގެ ކުރީން ލައިޒަލް ގޮވާލިއެވެ. އެނބުރިފައި ހަމްދާނު މަޑުކޮށްލީއެވެ. ލައިޒަލް ވާހަކައެއް ބުނަން އުޅޭކަން އެނގޭތީއެވެ.\n"ކައިފިންތަ؟" ލައިޒަލް އަނގައިން ނުބުނެ ގިނައިރުވާން ފެށުމުން ހަމްދާނު އަހާލިއެވެ. އެއާއެކު ލައިޒަލް ދެފަރާތަށް ބޯހޫރާލިއެވެ.\n"އާދޭ އަހަންނާއެކު." ހަމްދާނު ބުންޏެވެ.\n"އަހަރެން ކާތަން ބަލަން އިންނަން އާދޭ." ހަމްދާނު ސަމާސާގެ ހިނިތުންވުމެއް ބަދަލުކޮށްލިއެވެ. ތެދުވާށޭ ބުނެ ލައިޒަލްއަށް ހަމްދާނު އަތުން އިޝާރާތްކުރިއެވެ. ކަންނެތް ގޮތަކަށް އޭނާ ތެދުވެގެން ހަމްދާނުގެ ފަހަތުން ނުކުތެވެ.\nރެސްޓޯރެންޓަށް ވަނީ ދެ ޒުވާނުން އެކީގައެވެ. ލައިޒަލް ނުކާނަމޭ ބުންޏަށް އޭނާ ފަހުން ހިޔާލު ބަދަލުވީއެވެ. އެހެންވާނޭކަން ހަމްދާނަށް އެނގެއެވެ. ކެއުން ކުރިއަށް ގެންދަމުން ހަމްދާނު އެކިއެކި ވާހަކަދެއްކިއެވެ.\n"ކީކޭ ބުނަން އުޅުނީ." އޮފީހުގައި ލައިޒަލްގެ ފަރާތުން ފެނުނު ހަރަކާތްތައް ދެނެގަންނަން ހަމްދާނު ބޭނުންވިއެވެ.\n"އެނގޭތަ ޑިވޯސް ވާން ބޭނުންވާ ކަންތައްކުރަންޖެހޭ ގޮތް." ލައިޒަލް އަހާލިއެވެ. ކާތަށިން އޭނާގެ ނަޒަރު ހަމްދާނަށް ދަތުރުކޮށްލީ ހިމޭންކަން ދެމެދަށް ވެރިވެގެންނެވެ.\n"އުޝާ ވަރިކުރަންތަ ތިއުޅެނީ." ހަމްދާނު ސުވާލުކުރިއެވެ.\nހިފަހައްޓާލައިގެން އިން އުލާއި ސަމްސާ ތަށީގައި ބާއްވާލުމާއެކު ލައިޒަލް ފުންކޮށް ހަމްދާނަށް ބަލާލިއެވެ. ދެން މަޑުމަޑުން ބޯޖަހާލީއެވެ. އާނއެކޭ ބުނި ފަދައިންނެވެ. އޭނާގެ އެ ނިންމުމާ ހަމްދާނު ގަޔާނުވާހެން ލައިޒަލްއަށް ހީވިއެވެ.\n"އުޝާއަށް އެނގޭތަ؟" ހަމްދާނަށް އަހާލެވުނެވެ.\n"ބުނިން. މިހާރު މިވަގުތު ޑިވޯސް ވާކަށްނޫން. އެކަމަކު އެކަން އޮންނަ ގޮތެއް އެނގެން ބޭނުން. އަޑުއެހިން ގޭގައި ވަރިކުރުމާއި ކޯޓުގައި ވަރިކުރުން ތަފާތޭ... ދާން ބަލާލަދީފާނަންތަ؟" ލައިޒަލް ބުންޏެވެ.\n"ކޮންސަކަރާތެއް ތިޖަހަނީ." ހަމްދާނުގެ މޫނުން މީގެ ކުރީން ލައިޒަލް ނުދެކޭ ފަދަ ސީރިއަސްކަން ފާޅުވިއެވެ.\n"ވަޓް ޑޫ ޔޫ މީން." ލައިޒަލް ހައިރާންވިއެވެ.\n"އިންނަނީ އެކީގަ އުޅޭކަށް ނޫންތަ. މަޖަލަކަށް ނޫނީ ބެޓުކޮށްގެން މީހުން ކައިވެނިކުރޭތަ؟ އެކަހަލަ ފީކަޅާ ވިސްނުމެއް ލައިޒަލް ގެންގުޅޭނޭ އަހަރެން ކުޑަކޮށް ވެސް އުންމީދު ނުކުރަން. އުޝާ ގޯހީތަ ވަރިކުރަން ތިއުޅެނީ؟ އޭނާ ލައިޒަލްދެކެ ލޯބިނުވަނީތަ؟ އަނތްބަކު ކޮށްދެންޖެހޭ ކަންކަން ކުރުމަށް އުޝާ ފަސްޖެހެނީތަ؟" ހަމްދާނުގެ ހިތަށް ތަދުވީ ނަމަވެސް އޭނާ ކަންބޮޑުވީ އުޝާއާ މެދުއެވެ. އުޝާއަށް ލައިޒަލް ކަމުދާވަރު ހަމްދާނަށް އެނގޭތީއެވެ. ލައިޒަލް އޭނާ ދޫކޮށްލައިފިނަމަ އުޝާއަށް ލިބޭނެ ފުން ހިތާމައިގެ ބޮޑުކަމުން ހަމްދާނަށް ލައިޒަލްގެ ނިންމުން ބަލައިގަނެވެން ނެތީއެވެ. އެހެންވިޔަސް އޭނާއަށް ވެސް އެނގޭ ކަމަކީ ލައިޒަލްގެ ނިންމުން އޭނާއަށް ބަދަލުކުރެވިދާނެކަމެވެ.\n"ދާން... އަހަރެން ބުނި ކަންތައް އޮޅުންފިލުވާލަދީ. ދެން ނުބުނާނަން ފާސަނަލް ކަމަކު." ލައިޒަލް ބުންޏެވެ. އަމިއްލަ އިހްސާސްތަކުގެ ވާހަކަ ހަމްދާނަށް ކިޔައިދޭން ލައިޒަލް ގަސްދެއް ނުކުރެއެވެ.\nމާފުށީގައި ހުރެފައި ނީރާ މާލެ އައީ އެއްވެސް މީހެއް ކައިރީ ނުބުނެއެވެ. އޭނާ އެގޮތަށް އުޅޭތާ ދެމަސްވީއެވެ. މޫދަށް އެރުމާއި ބޭރުގައި ގިނަވަގުތު އުޅުމުގެ ސަބަބުން އޭނާގެ ދޮން ހަންގަނޑު ހުރީ އަވިން ހިސާބަކަށް އަނދާފައެވެ. ކުރިއަށްވުރެ ރޫފަ ރަނގަޅުވެލާފައެވެ. ނަމަވެސް މޫނުމަތިން އަދިވެސް އުފާވެރިކަމެއް ނުފެނެއެވެ. ދެ ލޮލުން ފާޅުވަނީ ހުސްކަމެވެ. ގެސްޓުހައުސްއަކުން ނެގި ކޮޓަރީގައި ނީރާ ހަމަޖެހިލިއެވެ. މާލެ އައުމުގެ ކުރީން އޭނާ ލަމްހާއާ ފޯނުން ވާހަކަދެއްކިއެވެ. އެހެންވިޔަސް އޭނާ މާލެ އަންނަކަމާއި އަދި ލާމު އަތޮޅަށް ފުރަން އުޅޭކަމެއް ނުބުނެއެވެ. ލާމު އަތޮޅު ގަމަކީ ނީރާ އުފަންވީ ރަށެވެ. އެރަށަށް އެރުމަކީ ލަމްހާ އެއްގޮތަކަށް ވެސް ގަބޫލުކަމެއް ނޫނެވެ. އެހެންވެ ލަމްހާއަށް އެނގިއްޖެނަމަ ކޮންމެ ގޮތަކުންވިޔަސް ނީރާ ހުއްޓުވާނޭކަން ޔަގީންވާތީ ގަސްދުގައި ނުބުނީއެވެ.\nރިދާއަށް މެސެޖުކޮށް ރޭގަނޑު ދެ އެކުވެރީން ބައްދަލުވިއެވެ. ރޭގަނޑުގެ ކެއުމުގައި ދެ އެކުވެރީން ތިބީ ރިދާ ހިޔާރުކުރި ރެސްޓޯރެންޓެއްގައެވެ. ދެމަސް ފާއިތުވީއިރު ވެސް ނީރާގެ ވާހަކައެއް އީހާނު ނުދައްކައޭ ރިދާ ބުންޏެވެ. ނީރާ ކޮބާތޯ ޔަމާނު އަހާލުމުން އީހާނު ކޮންމެ ފަހަރަކު ވެސް ދޭ ޖަވާބަކީ ނީރާ ޓްރެވެލް ކުރަނީ ކަމެވެ. ވަރިކުރި ވާހަކަދައްކަން އީހާނު ބޭނުންނުވަނީ ކީއްވެތޯ ރިދާ ސުވާލު އުފެއްދިއެވެ. އެކުވެރިޔާގެ އެ ވާހަކަތައް ނީރާ ޖަވާބެއް ނުދިނެވެ. ދިނުން މުހިންމު ނުވީއެވެ.\n"ރިދާ... އައި ސްޓިލް މިސް ހިމް." މަޑުމަޑުން އިނދެފައި ނީރާ ބުނެލިއެވެ.\n"ކާކު؟ އީހާނުތަ؟." ރިދާ އަހާލުމާއެކު ނީރާ ދެފަރާތަށް ބޯހޫރާލިއެވެ.\n"އައި ހޭވް ބޭޑް ނިއުސް. އެހެންވެ ނުބުނަން މީނީ." ރިދާ ބުނަން ބޭނުންނުވެފައި އިނދެ ވެސް ހާމަކޮށްލިއެވެ.\n"ލައިޒަލްއަށް ކަމެއްވީތަ؟" ނީރާގެ މޫނުން ހާސްކަން ފާޅުވިއެވެ.\n"އުޝާ ވަރަށް ބަލިކޮށް އުޅޭ އަޑުއެހިން. އޭނާ ޕްރެގްވީހެން ހީވޭ... ޔާނު ބުނީ ނޭނގެއޭ. ލައިޒަލް ބުނީ ކަންނޭނގެ ނުބުނާށޭ. އަހަރެން އުޝާއަށް ގެޓްވެލް ކިޔާލިން. ކިހިނެއްތޯ އަހާލީމަ ބުނީ ބެޑްރެސްޓްގައޯ. ކީއްކުރާ ބެޑްރެސްޓެއް... އައި އޭމް ސޮރީ ޑޯލް. ލައިޒަލް އެހާ ސްޓަބާންވާނޭ އަހަރެން ހިޔެއްނުކުރަން."\nނީރާ އެއްވެސް އެއްޗެއް ނުބުނިއިރު އެ މޫނުން ތަފާތު އަސަރެއް ވެސް ފާޅުނުވިއެވެ. ދެ އެކުވެރިން ވަކިވީ ރެސްޓޯރެންޓުގެ ދޮރުމަތިންނެވެ. އެރޭ ނީރާއަށް ނުނިދުނެވެ. އިރުއިރުކޮޅަކުން ތަކުރާރުކޮށް ލައިޒަލްއާއި އުޝާއާ ގުޅުވާ ރިދާ ދެއްކި ވާހަކަތައް ނީރާއަށް އިވިއިވި ހުރި ކަހަލައެވެ.\n"އައި ވޯންޓް ޓު ސީ ހިމް... ވަން ލާސްޓް ޓައިމް..." ނީރާއަށް މަޑުމަޑުން ބުނެލެވުނެވެ.\nކޮފީތަށި ހިފައިގެން ބެލްކަނީގައި އުޝާ މަޑުކޮށްލިއެވެ. ތެތްކޮށް އޮތް އިސްތަށިގަނޑު ދޫކޮށްލާފައި އޮތީ އޭގެ އަމިއްލަ ޒާތުގައި ހިއްކާލުމަށެވެ. އޮފީހުން ޗުއްޓީ ނަގައިގެން އުޝާ ގޭގަ ހުންނަތާ ހަފްތާއެއްވީއެވެ. އޭނާގެ ލޮލުގައި ކަންމަތިން އެގޭ މަގަށް ނުކުތް އަންހެންކުއްޖާ އަޅައިގަތެވެ. އުޝާއަށް ލިބުނު ސިހުމާއެކު ފަހަތަށް ޖެހިލެވުނެވެ. ހައިރާންވީ އެހިސާބުން ނީރާ ފެނުނީމައެވެ. އޭނާ ސިއްރުން ކުރިއަށް ޖެހިލައި ބަލާލިއެވެ. އެގެއަށް ވަންނަން ކަން ނީރާ އައީ އެނގުމުން އުޝާ އަވަހަށް ގޭތެރެއަށް ވަނީއެވެ. ކާމޭޒުމަތީ ކޮފީޖޯޑު ބަހައްޓާލުމާއެކު އޭނާ ވިސްނަން ފެށިއެވެ.\nލިފްޓަށް އެރުމުގެ ކުރީން ނީރާ ހުއްޓުނެވެ. ކުރެވެން މިއުޅެނީ ރަނގަޅުކަމެއްބާއޭ އޭނާގެ ހިތަށް އަރަނީއެވެ. ރިދާ ހާމަކުރި ފަދައިން އުޝާއާއެކު ލައިޒަލް އުފަލުގައި އުޅޭކަން އެނގުމުން ނީރާއަށް ހަސަދަވެރި ނުވެ އެމަންޒަރު ބަލަން ކެތްވާނެބާއެވެ. ޖެހިލުންވެ ނީރާ ހާސްވިއެވެ. އެހެންވިޔަސް މިހިސާބަށް އައި ލައިޒަލް ނުފެނި ދާންވީ ހެއްޔެވެ. ދެހިޔާލުގައި ހުރެ ލެއްޕުނު ލިފްޓު އަނެއްކާ ނީރާ ހުޅުވިއެވެ. ލައިޒަލްއާއި އުޝާ އުޅޭ ބަޔަށް އޭނާ އައެވެ. އެޕާޓްމެންޓްގެ ކޯޑަށް އޮބާލިއެވެ. ޖަވާބެއް ނައުމުން ނީރާ ހިޔާލު ބަދަލުވާ ގޮތްވިއެވެ. އެނބުރިލަން އުޅެނިކޮށް އެތެރެއިން ކާކުތޯ އަހާލި އަޑު އިވުނެވެ. ދޮރުގައި ހުރި ބިއްލޫރިކޮޅުން ބޭރު ފެންނާނޭކަން ނީރާއަށް އެނގެއެވެ. އެކަމަކު އެމީހަކު އެތަނުން ނުބަލާ ކާކުތޯ އެހީތީ ހައިރާންވިއެވެ. ތަޅުހުޅުވުނު އަޑު އިވުމާއެކު އެ އެޕާޓްމެންޓުގެ ދޮރު ހުޅުވުނެވެ.\n"ނީރާ..." އުޝާ ގޮވާލީ ހައިރާންކަން ވެރިކޮށްލަމުންނެވެ. ނީރާއަށް އެއްޗެކޭ ބުނަން ދަތިވިއެވެ. އޭނާއަށް ބެލެނީ އުޝާއަށެވެ. އޭނާ ހުރި ގޮތުންނެވެ. ތެތްއިސްތަށިގަނޑު އެއްފަރާތު ކޮނޑުމަތިން ކުރިމައްޗަށް ވައްޓާލައިފަ އޮތްއިރު އޭނާ ލައިގެން އެ ހުރީ ލައިޒަލްގެ ހުދު ގަމީހެކެވެ. ބުޑުދޮށުން އޭނާ ލައިފާ ހުރި ކުރުސޯޓުބުރި ކިރިޔާ ފެންނަނީއެވެ. އެ ދެފައި އޮތީ ހާމައަށެވެ. ހީވަނީ ދެންމެ ފެންވަރައިގެން ނުކުމެ ހުރީ ހެންނެވެ. އެ ހަނދާންތަކެއް ނީރާގެ ސިކުނޑިއަށް ވެރިވުމާއެކު އެހިތް ކުދިކުދިވިއެވެ.\n"އެތެރެއަށް ނުވަންނަތަ؟ ހާދަ ހެނދުނަކާ... ލައިޒަލް އަދި ނުހޭލާ." އުޝާ ހިނިތުންވުމެއް ވެރިކޮށްލަމުން ބުންޏެވެ. (ނުނިމޭ)


Raajje Akee Fathuruverinnah Rakkaatheri Manzilakah Vegen Dhiyumakee Fahureh - Ministry - Vaguthu\nރާއްޖެއަކީ ފަތުރުވެރިންނަށް ރައްކާތެރި މަންޒިލަކަށް ވެގެން ދިއުމަކީ ފަހުރެއް - މިނިސްޓްރީ\nދިވެހި ރާއްޖެއަކީ ފަތުރުވެރިން ދަތުރުކުރާ ގައުމުތަކުގެ ތެރެއިން ރައްކާތެރި އެއް މަންޒިލަށް ވެގެން ދިއުމަކީ ފަހުރުވެރިވާ ކަމެއް ކަމަށް ޓޫރިޒަމް މިނިސްޓްރީން ވިދާޅުވެއްޖެ އެވެ.\nއެ މިނިސްޓްރީން ވިދާޅުވީ، މިދިޔަ ޑިސެމްބަރު މަހުން ފެށިގެން ޖެނުއަރީ މަހާއި ހަމައަށް ރާއްޖެއިން ވަނީ ފަތުރުވެރިން ފައްސިވާ މިންވަރު 0.09 އިންސައްތައިގައި ހިފަހައްޓާފައި ކަމަށެވެ.\nރާއްޖެއަކީ ދުނިޔޭގެ މަންޒިލްތަކަށް ބަލާއިރު ރައްކާތެރިތަނެއް ކަމަށާއި ހާއްސަކޮށް ފަތުރުވެރިކަމުގެ ދާއިރާގެ މުވައްޒަފުންނަށް މިހާރު ކުރިއަށް ގެންދާ ވެކްސިން ޕްރޮގްރާމްގައި އެކަން ފާހަގަވާ ކަމަށް މިނިސްޓްރީން ވަނީ ވިދާޅުވެފައެވެ.\n#Maldives has maintained tourist #COVID19 positivity rate under 0.09% consecutively for Dec 2020 and Jan 2021. We are proud to be one of the #safest destinations of the world, especially with ongoing #vaccination of tourism sector employees.@visitmaldives #VisitMaldivesNow\n— Ministry of Tourism (@MoTmv) February 5, 2021\nކޮވިޑް-19ގެ ސަބަބުން ރާއްޖެއަށް ފަތުރުވެރިން ގެނައުން ހުއްޓާލުމަށްފަހު އަލުން ފަށާފައިވާއިރު، މިދިޔަ މަސް ނިމުނު އިރު އައި ފަތުރުވެރިންގެ އަދަދު ވަނީ އަންދާޒާ ކުރި ވަރަށްވުރެ މައްޗަށް ގޮސްފައެވެ.\nޓޫރިޒަމް މިނިސްޓްރީން ރާއްޖެއަކީ ރައްކާތެރިތަނެއްގެ ގޮތުގައި ބުނެފައިވީނަމަސް، އެޗްއީއޯސީން މީގެ ކުރިން ބުނެފައިވަނީ ރާއްޖޭގައި ކޮވިޑް-19ގެ އާ ވައްތަރެއް އުޅޭ ކަމަށް ސާވޭއަކުން ދެއްކި ކަމަށާއި އެހެން ކަމުން ރާއްޖެއަކީ ރައްކާތެރިތަނެއް ނޫން ކަމަށެވެ. އެޗްއީއޯސީން ބުނީ ރާއްޖެއަކީ ހައިރިސްކު ތަނެއް ކަމަށެވެ.\nކޮވިޑް-19 އިން ރައްކާތެރިވުމަށް ވެކްސިން ދިނުމުގެ ޕްރޮގްރާމް ފަށާފައިވަނީ މިމަހުގެ އެއް ވަނަ ދުވަހުއެވެ. އޭރު ވެކްސިން ދޭން ފަށާފައިވަނީ ސިއްހީ ހިދުމަތްތެރިންނަށެވެ. އޭގެ ފަހުން އުމުރުން ދުވަސްވީ މީހުންގެ އިތުރުން ފަތުރުވެރި ކަމުގެ ދާއިރާގައި މަސައްކަތް ކުރާ ފަރާތްތަކަށްވެސް މިހާރު އަންނަނީ ވެކްސިން ދެމުންނެވެ.\nއެގޮތުން އިއްޔެއާއި ހަމައަށް އަތޮޅުތެރެއިންނާއި މާލެ ސަރަހައްދުން ޖުމްލަ 3،204 މީހަކަށް ވަނީ ވެކްސިން ދީފައެވެ.\nފެބުރުއަރީ 5, 2021 23:50\nއެކަން އެ ގޮތިގައި ދެމި ބޭއްވުމަށް ހުރަހަށްވާ ފަދަ ނުރައްކާތެރި ކަންކަން ސަރުކާރުން ކުރަމުންދާ ކަމީ ހިތާމަ ހުރި ކަމެއް...އަހަރެންގެ ވިސްނުމުގައި އެކަން ކަން ކުރަމުންދަނީ ނޭނގިތިބެޔޭ ބުނެވިދާނެ ޖާގައެއްވެސް ނެތް...


Addu Shareef ge nan ihvai, thalhumun nerefi\nއައްޑޫ ޝަރީފްގެ ނަން އިއްވައި، ތަޅުމުން ނެރެފި\nމަރަދޫ ދާއިރާގެ އެމްޑީޕީ މެންބަރު އިބްރާހިމް ޝަރީފް މަޖިލީހުގެ ޖަލްސާއެއްގައި ވާހަކަ ދައްކަވަނީ. -- ފޮޓޯ: މަޖިލިސް\nމަރަދޫ ދާއިރާގެ އެމްޑީޕީ މެންބަރު އިބްރާހިމް ޝަރީފްގެ ނަން އިއްވައި ރައްޔިތުންގެ މަޖިލީހުގެ ތަޅުމުން ނެރެފި އެވެ.\nމަޖިލީހުގެ ޖަލްސާ މިއަދު ފެށުމަށް ތައްޔާރުވަމުން ދިއަ އިރު ވެސް، ޝަރީފް ގެންދެވީ، ކޯފާ އިސް ކުރައްވައި، ތަޅުމުގައި އަޑުގަދަ ކުރައްވަމުންނެވެ.\nނަމަވެސް، އޭނާ ކޯފާ ވެގެން އުޅުއްވަނީ ކޮން ކަމަކާ ކަމެއް ސާފެއް ނުވެ އެވެ. އަދި ރިޔާސަތަށް އިޝާރާތް ކުރައްވައި ވިދާޅުވަމުން ގެންދެވި ވާހަކަތަކެއް ވެސް ސާފެއް ނޫނެވެ.\nރިޔާސަތުގައި އިންނެވި މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވަނީ މަޖިލީހުގެ ގަވައިދަށް ހުރުމަތްތެރިކޮށް ހިތުމަށް ތަކުރާރުކޮށް ޝަރީފްގެ އަރިހުން އެދިވަޑައިގެންފައި އެވެ.\nނަމަވެސް، މަޖިލީހުގެ ރައީސް އިޝާރާތްކުރެއްވީ ކޮން ބަޣާވާތަކަށް ކަމެއް ނުވަތަ ޝަރީފާ ހިޔާލުތަފާތުވީ ކޮން މެންބަރަކާ ކަމެއް ވިދާޅެއްނުވެ އެވެ.\nތަޅުމުން ނެރުމާއެކު ޝަރީފް ވަނީ ކޯފާއިސްކުރައްވަން ޖެހުނު ސާފުކޮށްދެއްވައިފަ އެވެ.\nމިގޮތުން، ޝަރީފް އިޝާރާތް ކުރައްވައިފަނީ، މިހާރު މަޖިލީހުގައި މަސައްކަތް ހިނގަމުންދާ ދިވެހި ފުލުހުންގެ ހިދުމަތުގެ ބިލަށް ގެންނަން މަސައްކަތް ކުރަމުންދާ އިސްލާހުތަކަކަށެވެ.\n"އަޅުގަނޑުގެ ނަން އިއްވައި، މަޖިލީހުން ބޭރުކުރި ކަމަށް ވިޔަސް، ބަދަލު ހިފުމުގެ ގޮތުން ފުލުހުންގެ މުއައްސަސާ ޕޮލިޓިސައިޒްކޮށް، ކޮމިޝަންޑް އޮފިސަރުން، ގާނޫނަށް ގެންނަ ބަދަލަކުން ވަކިކޮށް، ބޭނުންވާ ބަޔަކަށް އަލުން ވަޒީފާ ދިނުމަށް ގެންނަން ހުށަހަޅާ އިސްލާހަށް އަޅުގަނޑު ތާއީދުނުކުރާނަން،" ޝަރީފް ކުރެއްވި ޓްވީޓެއްގައި ވިދާޅުވި އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + އިބްރާހިމް ޝަރީފު


SunOnline: Angaara dhuvahuge kurin market golhi thah huskuran angaifi\nއަންގާރަ ދުވަހު ކުރިން މާރުކޭޓު ގޮޅިތައް ހުސްކުރަން އަންގައިފި\nއަހުމަދު ޖައިޝަން 20 Jun 2020, 18:38\nމާލޭ ލޯކްލް މާރުކޭޓު ސަރަހައްދު ބަންދު ކުރެވިފައި -- ސަން ފޮޓޯ/ ފަޔާޒު މޫސާ\nކޮވިޑް-19 އާ ގުޅިގެން މާލެ ސިޓީ ފުރަބަންދަށް ގެންދިޔުމާ ގުޅިގެން މާރުކޭޓުތައް ބަންދުކޮށްފައިވާތީ މާރުކޭޓު ގޮޅިތަކުގައި ހުރި ތަކެތި މިއަންނަ އަންގާރަ ދުވަހުގެ ކުރީން ހުސްކުރުމަށް ސިޓީ ކައުންސިލުން އަންގައިފި އެވެ.\nމާލޭ ސިޓީ ކައުންސިލުން މިއަދު ކުރި އިއުލާނެއްގައި ބުނެފައިވަނީ އެ ކައުންސިލުން މިދިޔަ މަހުގެ އެއްވަނަ ދުވަހުގައި މާރުކޭޓު ގޮޅިތައް ހުސްކުރަށް އިއުލާނުކޮށްފައި ވާނެ ކަމަށެވެ.\nނަމަވެސް އަދިވެސް މާރުކޭޓު ގޮޅިތައް ހުސްކޮށްފައި ނުވާތީ އަންނަ އަންގާރަ ދުވަހުގެ 18:00 ގެ ކުރީން އެތަކެތި ހުސްކުރުމަށް އަލުން ފުރުސަތު ދޭ ކަމަށް ކައުންސިލުން ވަނީ ބުނެފައެވެ.\nއޭގެ އިތުރުން ގުދަނުގެ ގޮތުގައި ހަދާފައި ހުރި ގޮޅިތައްވެސް ރޫޅާ ހުރިހާތަކެތި ގެންގޮސް ގޮޅިތައް ހުސްކުރުމަށްވެސް ސިޓީ ކައުންސިލުން ވަނީ އަންގާފަ އެވެ.\nސިޓީ ކައުންސިލުން ބުނެފައިވަނީ އެ މުއްދަތުގެ ނިޔަލަށް ނުގެންގޮސް ހުރި އެފަދަ ތަކެތި ގޮޅިތަކުން ނަގާ ގޮޅިތައް ހުސްކޮށް ގުދަނުގެ ގޮތުގައި ހަދާފައިހުރި ގޮޅިތައް ރޫޅާލައި މުޅި މާރުކޭޓް ،ދޮވެ ސާފުކުރުމަށް ފަހު ޑިސްއިންފެކުޓްކުރުމުގެ މަސައްކަތް ކުރާނެ ކަމަށެވެ.\nކައުންސިލުން ވަނީ މާރުކޭޓު ގޮޅިތައް ހުސްކުރުމަށް ވަކި ހާއްސަ ގަޑިތަކެއްވެސް ކަނޑައަޅާފައެވެ. އެގޮތުން ހުކުރު ދުވަސް ފިޔަވާ ކޮންމެ ދުވަހެއްގެ ހެނދުނު 08:00 އިން 18:00 އަށް މާރުކޭޓު ހުސްކުރުމުގެ ފުރުސަތު ހުޅުވާލާފައި ލިބޭނެ ކަމަށް ސިޓީ ކައުންސިލުން ވަނީ ބުނެފައެވެ.


ލ. އަތޮޅުގައި ރަށު ފަތުރުވެރިކަން ތަރައްޤީކުރުމުގެ މަޝްރޫއެއް ފަށައިފި ލ. އަތޮޅުގައި ރަށު ފަތުރުވެރިކަން ތަރައްޤީކުރުމުގެ މަޝްރޫއެއް ފަށައިފި\nލ. އަތޮޅުގައި ރަށު ފަތުރުވެރިކަން ތަރައްޤީކުރުމުގެ މަޝްރޫއެއް ފަށައިފި\nޓުއަރިޒަމް މިނިސްޓްރީއާއި ޔޫއެންޑީޕީ ގުޅިގެން ރަށު ފަތުރުވެރިކަން ތަރައްޤީ ކުރުމުގެ ހާއްސަ މަޝްރޫޢެއް ލ. އަތޮޅުގައި ފަށައިފިއެވެ.\nރީ އިމޭޖިނިންގ ޓުއަރިޒަމްގެ ނަމުގައި މިމަޝްރޫޢު ފަށްޓަވައިދެއްވީ މިނިސްޓަރ އޮފް ޓުއަރިޒަމް ޑރ. އަބްދުﷲ މައުސޫމެވެ. ލ. އަތޮޅު ތަޢުލީމީ މަރުކަޒުގައި މިކަމަށްޓަކައި ބޭއްވި ހަފްލާގައި ޔޫއެންޑީޕީގެ ރެޒިޑެންޓް ކޯޑިނޭޓަރ ކެތެރިން ހޭސްވެލް އަދި ޔޫއެންޑީޕީގެ ރެޒިޑެންޓް ރެޕްރެޒެންޓޭޓިވް ބައިވެރިވަޑައިގެންނެވިއެވެ. މީގެއިތުރުން އަތޮޅު ކައުންސިލާއި ރަށު ކައުންސިލްތަކާއެކު ލ. އަތޮޅަށް ނިސްބަތްވާ މަޖިލިސް މެންބަރުންވެސް ބައިވެރިވަޑައިގެންނެވިއެވެ.\nމިރަސްމިއްޔާތުގައި ވާހަކަ ދައްކަވަމުން ޓުއަރިޒަމް މިނިސްޓަރ ޑރ. އަބްދުﷲ މައުސޫމް ވިދާޅުވީ މި ޕްރޮޖެކްޓުގެ އެއް ބޭނުމަކީ ލާމަރުކަޒީ ޤާނޫނުން ކައުންސިލުތަކަށް ދީފައިވާ ބާރު އެންމެ ފުރިހަމަ ގޮތުގައި ދިނުން ކަމަށެވެ. އަދި މިހާރުވެސް އަތޮޅުތަކުގައި ފަތުރުވެރިކަމަށް ރަށްތައް ދޫކޮށް އެރަށްތައް ތަރައްޤީ ކުރުމުގައި ދިގުލައިދާތަން ފެންނަ ކަމަށާއި، މިނިސްޓްރީން އަބަދުވެސް އެ މަސައްކަތް ނިންމުމަށް ބާރުއަޅާއިރު އެކަން ނިމެންދެން މިހާރު މަޑުކުރެވެން ނެތް ކަމަށް މިނިސްޓަރ ވިދާޅުވިއެވެ. މިހެންކަމުން ލޯކަލް ޓުއަރިޒަމުގައި ހުރިހާ ޒިންމާއެއް މިނިސްޓްރީގެ އެއްބާރުލުމާއެކު ކައުންސިލްތަކަށް ފުރޮޅާލެވޭނެ ކަމަށްވެސް މިނިސްޓަރ ވިދާޅުވިއެވެ.\n"މި ޕްރޮޖެކްޓުގެ އެއް ކަމަކީ ކައުންސިލްތައް ބާރުވެރިކުރުން. ލާމަރުކަޒީ ޤާނޫނުން ކައުންސިލްތަކަށް ދިން ބާރު ބޭނުން ކުރަން ފުރުސަތު ދިނުން. އެހެންވީމަ އަޅުގަނޑުމެންގެ މި ޕްރޮޖެކްޓު ތެރެއިން ލ. އަތޮޅުގައި ހިންގޭ މި ޕްރޮޖެކްޓަކީ މުޅި ރާއްޖޭގެ ލޯކަލް ޓުއަރިޒަމްގެ ވިސްނުން އިން ޕްރޮޖެކްޓެއް. ޑރ. ނައުޝާދުގެ ވާހަކައިގައި ފާހަގަ ނުކުރެވެނު ނަމަވެސް މި ޕްރޮޖެކްޓަކީ ދުނިޔޭގެ މިފަދަ ޕްރޮޖެކްޓުތަކުގެ ތެރެއިން 10 ވަނައިގައި ގުނާލެވުނު ޕްރޮޖެކްޓެއް. " މިނިސްޓަރ ވިދާޅުވިއެވެ.\nމި ރަސްމިއްޔާތުގައި ޔޫއެންޑީޕީގެ ފަރާތުން ވާހަކަ ދައްކަވަމުން ރެޒިޑެންޓް ކޯޑިނޭޓަރ ކެތެރިން ހޭސްވެލް ވިދާޅުވީ، އ.ދއިން ރާއްޖެއަށް ކަނޑައަޅާފައިވާ އައު ފްރޭމްވޯކުގެ ތެރެއިން މިހާރު މަސައްކަތަށް މާލެއިން ބޭރުން ރަށްރަށާއި ހަމައަށް ގެންދިއުމުގެ މަސައްކަތް ފަށާފައިވާ ކަމަށެވެ. އަދި މިއީ އެކަމުގެ ފެށުން ކަމުގައި ފާހަގަކުރެއްވިއެވެ.\nޓުއަރިޒަމް މިނިސްޓްރީން ވިދާޅުވީ ލ.އަތޮޅުގައި ފެށި މަޝްރޫޢަކީ ކޯވިޑާއި ގުޅިގެން ސިނާޢަތަށް ލިބިފައިވާ އަދި ލިބެމުންދާ ގެއްލުންތަކަށް ބިނާކޮށް ވިލުންވެރި ފަތުރުވެރިކަމެއް ބިނާ ކުރުމަށް މަސައްކަތް ކުރުމަށް އެކުލާލެވުނު މަޝްރޫޢެއްކަމަށެވެ. އެގޮތުން ލ.އަތޮޅުގެ ކައުންސިލްތަކާއި ރައްޔިތުންނާއި އަތޮޅުގެ އެކި ފަންތީގެ ވިޔަފާރިތައް ހިމެނިގެން މަޝްރޫޢު އެކުލަވާލާފައިވާއިރު މި މަޝްރޫޢުގެ ދަށުން ކުރިއަށް ގެންދެވޭ ހަރަކާތްތަކުގައި މައިގަނޑު3ކަމެއް ހާސިލު ކުރުމަށް ވަނީ ރޭވިފައެވެ. އެގޮތުން ފުރަތަމަ މަޤްސަދެއްގެ ގޮތުގައި ކައުންސިލްތައް ފަތުރުވެރިކަމުގެ މިންގަނޑުތަކަށް އަހުލުވެރިކޮށް ތަމްރީނު ކުރުމާއި، ފަތުރުވެރިކަމުގައި ރަށުގައި ހުރި ފުރުސަތުތައް ދެނެގަތުމުގެ އިތުރަށް ފަތުރުވެރިކަން ތަރައްޤީ ކުރުމަށް ކައުންސިލުގެ ހިއްސާ އިތުރުކުރުމަށް ވަނީ ހަމަޖެހިފައެވެ. މީގެއިތުރަށް ރަށު ފެންވަރުގައި ފަތުރުވެރިކަމަށް އެއްކުރެވިފައި ހުރި މަޢުލޫމާތާއި ރަށުގެ އާންމު މަޢުލޫމާތާއި ސަޤާފީ ކަންކަން ހިމަނައިގެން ވެބްސައިޓެއް ތަރައްޤީ ކުރުމަށް ވަނީ ހަމަޖެހިފައެވެ. މި ވެބްސައިޓުގައި މިހަފްލާގެ ތެރެއިން ޓުއަރިޒަމް މިނިސްޓަރ އަބްދުﷲ މައުސޫމް ވަނީ ރީ-ލޯންޗު ކޮށްދެއްވާފައެވެ.\nމީގެ އިތުރަށް ދެމެހެއްޓެނިވި ގޮތެއްގައި ހިންގާ ފަތުރުވެރިކަމުގެ ވިޔަފާރިތައް ދެނެގަތުމަށް ބްލޫ ސީލްގެ ނަމުގައި ގެސްޓު ހައުސް ސެޓިފިކޭޝަންއެއް ޤާއިމުކުރެވޭނެއެވެ. އަދި މިދާއިރާއަށް އިތުރު ވިޔަފާރިތަށް ފެށުމަށް ބިޒްނަސް އިންކިއުބޭޓަރ ޕްރޮގްރާމެއް ފެށުމަށް ވަނީ ހަމަޖެހިފައެވެ.


transport authority ge 11 muazzifa kah fiyavalhu alhanee\nޓްރާންސްޕޯޓް އޮތޯރިޓީގެ 11 މުވައްޒިފަަކަށް ފިޔަވަޅު އަޅަނީ\nމާލެ ، 10 ޖެނުއަރީ 2019 - މިނިސްޓަރ އޮފް ޓްރާންސްޕޯޓް އެންޑް ސިވިލް އޭވިއޭޝަން އައިޝަތު ނަހުލާ ނޫސްވެރިންނަށް މައުލޫމަތު ދެއްވަނީ -- | އަވަސް\nޓްރާސްޕޯޓް މިނިސްޓްރީގެ ޚިދުމަތް ރައްޔިތުންނަށް ފޯރުކޮށް ދިނުމުގައި ފަރުވާ ކުޑަކުރާ ކޮންމެ މުވައްޒަފަކަށް ފިޔަވަޅު އަޅުއްވާނެ ކަމަށް ޓްރާންސްޕޯޓް މިނިސްޓަރު އައިޝަތު ނަހުލާ ވިދާޅުވެފައިވަނިކޮށް 11 މުވައްޒިފަކަށް ފިޔަވަޅު އަޅަން ނިންމައިފި އެވެ.\nއަވަސްއަށް އެނގިފައިވާ ގޮތުގައި ފިޔަވަޅު އަޅަން ނިންމާފައިވާ 11 މުވައްޒިފުންނަކީ ހާޒިރީއަށް ވަރަށް ފަރުވާ ކުޑަ މުވައްޒިފުންނެވެ. އޭގެ ތެރެއިން ބައެއް މުވައްޒިފުންނަކީ އަހަރަކު އޮފީހަށް ހާޒިރުވާންޖެހޭ ދުވަސްތަކުގެ ތެރެއިން 70 ނުވަތަ 80 ދުވަހު ގަޑިޖެހިފައިވާ މުވައްޒިފުންނެވެ.\nޓްރާންސްޕޯޓް މިނިސްޓްރީގެ ޑެޕިއުޓީ މިނިސްޓަރު ޝިމާޒް އަލީ ވިދާޅުވީ އެއްވެސް މުވައްޒިފަކަށް ވަކިކުރަން ނޯޓިސް ނުދޭ ކަމަށާ ނަމަވެސް ހާޒިރީގެ މައްސަލަ ވަރަށް ބޮޑު މުވައްޒިފުންތަކަކަށް ޖަވާބުދާރީވުމަށް5ދުވަހުގެ ފުރުސަތެއް ދީފައިވާ ކަމަށެވެ. މުވައްޒިފުންނަށް އެފަދަ އެންގުމެއް އެންގީ ހުރިހާ މުވައްޒިފުންގެ ހާޒިރީއާ ގުޅޭ އޮޑިޓެއް ހެދުމަށްފަހު ކަމަށެވެ.\nއަދި މުވައްޒިފުންނަށް ޖަވާބާރީވާން ފުރުސަތު ދިނީ ސިވިލްސާވިސް ކޮމިޝަންގެ ގަވާއިދާ އެއްގޮތަށް އެ ކޮމިޝަންގެ ލަފާވެސް ލިބިގެން ކަމަށް ޝިމާޒް ވިދާޅުވިއެވެ.\nޓްރާންސްޕޯޓް މިނިސްޓްރީގައި ރަނގަޅަށް މަސައްކަތް ކުރާ މުވައްޒަފުންނަށްވުރެ ގިނައީ ފެންވަރު ދަށް، ދެރަވަރުގައި މަސައްކަތް ކުރާ މުވައްޒަފުން ކަމަށާއި، އެކަން ހައްލު ކުރަން ކިތަންމެ ގިނަ ބަޔަކަށް ފިޔަވަޅު އަޅަން ޖެހުނަސް ފަސް ޖެހިވަޑައި ނުގަންނަވާނެ ކަމަށް މިނިސްޓަރު ނަހުލާ ވިދާޅުވާ އޯޑިއޯ މީގެ ކުރިން ވަނީ އާންމުވެފަ އެވެ. އެކަމާ ގުޅޭގޮތުން މިދިޔަ ހަފްތާގައި މިިނިސްޓަރު ވަނީ ރައްޔިތުންގެ މަޖިލީހުގައިވެސް ވާހަކަ ދައްކަވާފައެވެ.\nމިނިސްޓަރު ނަހުލާ ވިދާޅުވީ އެއްވެސް ރައްޔިތަކާމެދު ނިކަމެތިކޮށް އަމަލުކުރާ ތަން ފެނުމަކީ ގަބޫލު ކުރައްވާ ކަމެއް ނޫން ކަމަށެވެ. ވަކިން ޚާއްސަކޮށް ޓްރާންސްޕޯޓް މިނިސްޓްރީން ނުވަތަ އެ މިނިސްޓްރީގެ ދަށުން ހިންގާ އެއްވެސް އިދާރާއަކުން ޚިދުމަތް ހޯދަން ދާ ރައްޔިތަކާމެދު ނިކަމެތިކޮށް ކަންކަން ކޮށްފިނަމަ އެއީ ކޮންމެ މުވައްޒަފަކަށް ވިޔަސް އެކަމަނާ މަގާމުގައި ހުންނެވިހާ ދުވަހަކު ފިޔަވަޅު އަޅުއްވަމުން ގެންދަވާނެ ކަމަށެވެ.\n"... ޓްރާންސްޕޯޓް މިނިސްޓަރެއްގެ ހައިސިއްޔަތުން އަޅުގަނޑުމެންގެ ޚިދުމަތް ހޯދަން އަންނަ ރައްޔިތުމީހާ މެދު ނިކަމަތިކޮށް އަމަލުކުރާ ތަން ފެނުމަކީ އަޅުގަނޑު ގަބޫލު ކުރާނެ ކަމެއް ނޫން. އެގޮތަށް އަމަލުކުރެވޭ ނުވަތަ ޚިދުމަތްދެވޭ ނޫނީ ދަށް ފެންވަރުގައި ޚިދުމަތްދޭ ކޮންމެ ފަރާތަކާމެދު އަޅުގަނޑު މި މަގާމުގައި ހުރިހާ ދުވަހަކު ފިޔަވަޅު އަޅާނެ ވާހަކަ ދަންނަވަން. ސަބަބަކީ އަޅުގަނޑަކީ ވެސް ރައްޔިތުންގެ ހާދިމެއް. އަޅުގަނޑުގެ ވެރިންނަކީ ރައްޔިތުން." ނަހުލާ ވިދާޅުވި އެވެ.\nނަހުލާ ވިދާޅުވީ އުސޫލުތަކުން މަސައްކަތް ކުރާ އެއްވެސް މުވައްޒިފަކަށް ބިރެއް ނެތެވެ. އަދި އެއްވެސް މުވައްޒިފަކާ މެދު އިންސާފުން ބޭރުން ފިޔަވަޅެއް އަޅުއްވާނެ ނުވާނެ ކަމަށާ އެފަދައިން ފިޔަވަޅެއް ނުވެސް އަޅުއްވާނެ ކަމަށެވެ.\nޓްރާންސްޕޯޓް އޮތޯރިޓީ އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން\nލައިފް ޖެކެޓް ނެތް އުޅަނދުތަކުގެ ހުއްދަ ބާތިލުކުރަނީ


ކަންކަން ކުރިމަތިވުމުން ސަބަބު އޮޅުން ފިލުވަން މީހުންނާ ސުވާލުނުކޮށް ﷲ އަށް ދަންނަވާ މީހުންނަށް މައްސަލަތައް މަދުވާނެ!: މުފްތީ މެންކް\nކޮންމެ ދުވަހަކީ ދިރިއުޅުމުގެ ކަންކަން އެއްގޮތަކަށް ހުންނާނެ ދުވަހެއް ނޫނެވެ. ކޮންމެ ދުވަހަކީ އެއްފެންވަރަކަށް އުފާވެރިކަން ލިބިގެން ހުރެވޭނެ ދުވަހެއްވެސް ނޫނެވެ. ހިތަދަތިކަންވެސް ކުރިމަތިވާނެއެވެ. "މޫޑީ" ދުވަސްތައް އަންނާނެއެވެ. ނެގިމަޑުވެފައި ހުރެވޭ ދުވަސްތައްވެސް ކުރިމަތިވާނެއެވެ.\nއެފަދަ ޙާލަތެއް ކުރިމަތިވުމުން އެކަމުގެ ވާހަކަތައް މީސްތަކުންނަށް ކިޔައިދީ އެކަން މެދުވެރިވި ސަބަބު އޮޅުންފިލުވަން އެންމެގާތް އެކުވެރިންނާއިވެސް ސުވާލުނުކުރާށެވެ! އެމީހުންނަކަށް އެކަމުގެ ސަބަބެއް ނުއެނގޭނެއެވެ. އަދި ތިބާގެ ޠަބީޢަތަށް ބަދަލު އައި ސަބަބު ނުވަތަ ތިބާއަށް ކުރިމަތިވި ކަންކަން ކުރިމަތިވަން މެދުވެރިވި ސަބަބު ތިބާއަށްވުރެ ބޮޑަށް އެހެން މީހަކަށް އެނގޭނެ ކަމަށްވެސް ހީނުކުރާށެވެ!\nއެފަދަ ޙާލަތެއް މެދުވެރިވިނަމަވެސް އެއްވެސް މީހަކުގެ ކިބައިން އެހީތެރިކަމަށް ނުއެދޭށެވެ! ތިބާ އުފެއްދެވި އަދި އުފާވެރިކަމާ ހިތްދަތިކަންވެސް މިންވަރުކުރައްވަވާ ﷲ ތަޢާލާއަށް ދަންނަވަމުން ގެންދާށެވެ! ﷲ ތައާލާގެ ޙަޟްރަތުން ވާގިއެދޭށެވެ!\nތިބާގެ މައްސަލަތައް ޙައްލުކުރައްވަވައި ދެއްވެވޭނީ ހަމަ ﷲ ތަޢާލާއަށެވެ. އެކަން ޤަބޫލުކޮށް ޢަމަލުކުރާމީހާއަށް މަްސަލަތަކާއި ހިތްދަތިކަން މެދުވެރިވުން މަދުވާނެއެވެ. އިން ޝާ ﷲ\n18 ޖެނުއަރީ 2021


Noomadi ah badhalu dhinee bainal agvaamee hamathakaa hilaafah: Idhikolhu\nނޫމަޑިއަށް ބަދަލު ދިނީ ބައިނަލްއަގުވާމީ ހަމަތަކާ ހިލާފަށް: އިދިކޮޅު\nމަޖިލިސް ކައިރީގައި އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގައި މެންބަރުން ވާހަކަ ދައްކަވަނީ -- ފޮޓޯ: މުހައްމަދު އަނާމް | އަވަސް\nއެކި ރަށްރަށުގައި 1،100 ހައުސިން ޔުނިޓް އަޅަން ނޫމަޑި ރިސޯޓްސް އެންޑް ރެސިޑެންސަސް (ނޫމަޑި) އާ ހަވާލުކުރި ދެ އެއްބަސްވުން ކުރީ ސަރުކާރުން އުވާލި މައްސަލާގައި ބަދަލެއްގެ ގޮތުގައި އެ ކުންފުންޏަށް 55 މިލިއަން ޑޮލަރު މި ސަރުކާރުން ދީފައި ވަނީ ބައިނަލްއަގްވާމީ ހަމަތަކާ ހިލާފަށް ކަމަށް އިދިކޮޅު ކޯލިޝަނުން މިއަދު ބުނެފި އެވެ.\nނޫމަޑިއާއެކު ވެފައިވާ ދެ އެއްބަސްވުން ކުރީގެ ސަރުކާރުން އުވާލި މައްސަލައާ ގުޅިގެން އެ ކުންފުނީގެ ފަރާތުން ނެދަލޭންޑްސްގެ ދަ ހޭގްގައި ހުންނަ ޕާމަނަންޓް ކޯޓް އޮފް އާބިޓްރޭޝަނަށް ނޫމަޑިން ހުށަހެޅީ 155 މިލިއަން ޑޮލަރު (2.3 ބިލިއަން ރުފިޔާ) އަދި އާބިޓްރޭޝަނާ ގުޅޭ އެހެން ހަރަދުތައް ހޯދާށެވެ.\nހައުސިން މިނިސްޓްރީން އިއްޔެ ބުނީ ނޫމަޑިއާ އެކު ސެޓްލްމަންޓު އެގްރީމަންޓެއްގައި ސޮއިކުރީ މިދިޔަ އޮގަސްޓު މަހުގެ 25 ގައި ކަަމަށެވެ. އޭގައި އެއްބަސްވެވުނީ ގެއްލުމުގެ ކޯޓުން ބޭރުގައި މައްސަލަ ހައްލު ކުރުމުގެ ގޮތުން ސަރުކާރުން އެ ކުންފުންޏަށް ބަދަލުގެ ގޮތުގައި 55 މިލިއަން ޑޮލަރު ދޭން ކަމަށް ހައުސިން މިނިސްޓްރީން ބުންޏެވެ.\nމަޖިލިސް ކައިރީގައި އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމެއްގައި މާވަށު ދާއިރާގެ މެންބަރު މުހައްމަދު ސައީދު ވިދާޅުވީ، އިންޓަނޭޝަނަލް ކޯޓެއްގައި އާބިޓްރޭޝަން މައްސަލަ ކުރިއަށްދާއިރު، ކޯޓުން ބޭރުން މައްސަލަ ހައްލު ކުރުމަށް ކަމަށް ބުނެ އެހެން ފައިސާ ދެވިގެން ނުވާނެ ކަމަށެވެ. އެއީ ބައިނަލްއަގްވާމީ ވިޔަފާރިތަކުގެ ހަމަތަކާ ވެސް ހިލާފު ކަމެއް ކަމަށެވެ.\n"ހިތަށް އެރި ގޮތަކަށް ކޮމިޓީއެއް ނަގައިގެން ކުރެވޭ މަސައްކަތެއް ނޫން އެއީ އާބިޓްރޭޝަން މައްސަލަތަކަކީ. ހަމަ އައުޓް އޮފް ކޯޓް ސެޓަލްމަންޓްއެކޭ ކިޔާފައި އެތައް ބައިވަރު ފައިސާތަކެއް މި ދިނީ، އެއީ ނިންމޭނެ ކަމެއް ނޫން، އެއީ އިންޓަނޭޝަނަލް ކޮމާސްގައި ނުކުރެވޭނެ ކަމެއް ނޫން،" ސައީދު ވިދާޅުވި އެވެ.\nނައިފަރު ދާއިރާގެ މެންބަރު އަހުމަދު ޝިޔާމް ވިދާޅުވީ މި ސަރުކާރު އައި ފަހުން ބަދަލުގެ ގޮތުގައި ކުންފުނިތަކަށް އެތައް ފައިސާއެއް ދެވޭއިރު، ރައްޔިތުންނާ ސީދާ ގުޅުން ހުރި އެއްވެސް ކަމަކަށް ހަރަދު ކުރެވިގެންދާ ތަނެއް ނުފެންނަ ކަމަށެވެ. ބަދަލުގެ ގޮތުގައި ފައިސާތައް ދިނުމުގެ ކަންކަން ޝިޔާމް ސިފަކުރެއްވީ "ހިޔާނާތުގެ" މައްސަލައެއްގެ ގޮތުގަ އެވެ.\nޝިޔާމް ވިދާޅުވީ އެންމެ ފަހުން ސަރުކާރުން އެދިގެން އެއް ބިލިއަން ރުފިޔާގެ ސަޕްލިމެންޓްރީ ބަޖެޓެއް ސަރުކާރުން ފާސްކޮށްދިން އިރު ވެސް އެ ފައިސާއިން ރައްޔިތުންނާ ގުޅުން ހުރި އެއްވެސް މަޝްރޫއެއް ނުހިނގާ ކަމަށެވެ. އެ ފައިސާ ވެސް ބޭނުން ކުރެވިގެން ދަނީ އެކިއެކި ކުންފުނިތަކަށް ބަދަލު ދިނުމުގެ ގޮތުން ކަމަށެވެ.\nނޫމަޑި މައްސަލަގާއި 55 މިލިއަން ޑޮލަރު ބަދަލުގެ ގޮތުގައި ސަރުކާރުން ދައްކާފައިވާއިރު، އިއްޔެ ބޭއްވި ރައްޔިތުންގެ މަޖިލީހުގައި އިދިކޮޅު މެންބަރަކު ކުރެއްވި ސުވާލަކަށް ޖަވާބު ދެއްވަމުން ފިނޭންސް މިނިސްޓަރު އިބްރާހިމް އަމީރު ވިދާޅުވީ މި ސަރުކާރުން ބަދަލުގެ ގޮތުގައި ދައްކަން ޖެހުނު ފައިސާގެ ތެރެއިން ގާތްގަނޑަކަށް އެއް ބިލިއަން ރުފިޔާ އެކިއެކި ކުންފުނިތަކަށް މިހާރު ދައްކާފައިވާ ކަމަށެވެ.\nހައުސިން މިނިސްޓްރީން އިއްޔެ ބުނެފައި ވަނީ ނޫމަޑިން އާބިޓްރޭޝަނަށް ހުށަހެޅި މައްސަލައިގައި ރައީސް އިބްރާހިމް މުހައްމަދު ސޯލިހް އެފަދަ މައްސަލަތަކަށް އެކުލަވާލައްވާފައިވާ ސެޓަލްމަންޓް ކޮމިޓީން އެ މައްސަލަ ކޯޓުން ބޭރުގައި ހައްލު ކުރުމަކީ އެންމެ ރަނގަޅު ގޮތް ކަމަށް ލަފާ ދިނުމުން ކަމަށެވެ. އެހެންކަމުން ނޫމަޑިއާއެކު ވެސް މަޝްވަރާކޮށް އެއްބަސްވެވުނު ގޮތަށް ބަދަލު ދިނީ ރައީސްގެ ވެސް ލަފައާއެކު ކަމަށް އެ މިނިސްޓްރީން ބުންޏެވެ.\nޕީޕީއެމް މުހައްމަދު ސައީދު ދައުލަތުގެ ބަޖެޓް + ހައުސިން މިނިސްޓްރީ ފިނޭންސް މިނިސްޓްރީ އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ އަހުމަދު ޝިޔާމް


Ulhandhuthah funkuran vaki idhaaraa gaaimukuran govaalaa garaareh\nއުޅަނދުތައް ފުންކުރަން ވަކި އިދާރާ ގާއިމުކުރަން ގޮވާލާ ގަރާރެއް\nކުރީގެ ޑިފެންސް މިނިސްޓަރު އަދި މަޖިލީހުގެ ދަނގެތީ ދާއިރާގެ މެންބަރު މުހައްމަދު ނާޒިމް: ނާޒިމް ވަނީ އުޅަނދުތައް ފުންކުރަން ވަކި އިދާރާ ގާއިމުކުރަން ގޮވާލާ ގަރާރެއް ހުށައަޅުއްވާފައި --\nއުޅަނދުތައް ފުންކުރަން ވަކި އިދާރާ ގާއިމުކުރަން ގޮވާލާ ގަރާރެއް ރައްޔިތުންގެ މަޖިލީހަށް ހުށައަޅައިފި އެވެ.\nމިއީ ކުރީގެ ޑިފެންސް މިނިސްޓަރު އަދި މަޖިލީހުގެ ދަނގެތީ ދާއިރާގެ މެންބަރު މުހައްމަދު ނާޒިމް ހުށައެޅުއްވި ގަރާރެކެވެ.\nގަރާރު ހުށައަޅުއްވަމުން ނާޒިމް ވިދާޅުވީ މަސްދޯނިފަހަރާއި، މީހުންނާއި މުދާ އުފުލާ އުޅަނދު ފަހަރާއި، ފަތުރުވެރިން އުފުލާ އުޅަނދު ފަހަރާއި، ބޭރުދަތުރުކުރާ އުޅަނދު ފަހަރު، ފަރަށް އެރުމަކީ، ކަނޑުދަތުރުގެ މައްޗަށް ބޮޑުކޮށް ބަރޯސާކުރާ ދިވެހިރާއްޖޭގައި އާންމުކޮށް ދިމާވާ ކަމެއް ކަމަށާ މިފަދަ ހާދިސާއެއް ދިމާވުމުން، އެއުޅަނދެއްގެ ވެރިފަރާތަށް، އެތައް ބުރައެއް އުފުލަންޖެހޭ ކަމަށެވެ.\n"އެއްކަމަކީ، ފުންކޮށްދޭނެ ފަރާތެއް ވޭތޯ ބެލުން. ދެވަނަ ކަމަކީ، އެ ހާދިސާގައި ތާށިވެފައިވާ އުޅަނދު ފުންކުރުމުގެ މަސައްކަތްކޮށްދޭނެ ފަރާތެއް ހޯދައި، އެކަންކުރުމަށް ބޭނުންވާ ތަކެއްޗާއި ވަސީލަތް އެއްތަން ކޮށްދިނުން. ތިންވަނަަކަމަކީ، މިދެންނެވި ތަކެތި ހޯދުމަށާއި، އެކަންކޮށްދޭ މީހުންނަށް ވަގުތުން އަގުއަދާކުރުން. ހަތަރުވަނަކަމަކީ، އެއުޅަނދު ފަރަށްއެރުމުން ދިމާވި ގެއްލުމުގެ ޝިކާރައަކަށްވެ، އެހާތަނަށް ލިބެމުންއައި އާމްދަނީ ހުއްޓުމަކަށްއައިސް، އެއާމްދަނީ ނެތިދިޔުން. އަދި، އެއާމްދާނީގެ މައްޗަށް ބިނާވެފައިވާ އެތައް އާއިލާއެއް ގެ ދިރިއުޅުމާއި، އެ އާމްދަނީއަށް ބަރޯސާވެ ކުރަމުންއައި އެންމެހައި ކަމަކަށް ކުއްލި ނިމުމަކަށްއައުން." ގަރާރު ހުށައަޅުއްވަމުން ނާޒިމް ވިދާޅުވިއެވެ.\n"ފަރަށްއަރައި އުޅަނދެއް ހަލާކުވުމުން، އެ ހަލާކުވެދަނީ، ހަމައެކަނި އުޅަނދެއް ނޫން. އެ އުޅަނދުގެ މައްޗަށް ބިނާވެފައިވާ އެތައް ދިރުއުޅުން. އެތައް ބައެއްގެ އާމްދަނީގެ ވަސީލަތް. އެ އުޅަނދުބިނާކުރެވެނީވެސް، އެތައް ދުވަހެއްގެ މަސައްކަތުން. އަދި، އެހަލާކުވުމުން، އަނެއްކާވެސް ސުމަކުން ފަށަންޖެހެ. އެއީ، އުޅަނދުފުންކުރުމާއި، ފަރަށް އެރުމުން ދިމާވި ގެެއްލުމުގެ ހުރިހާ ޚަރަދެއްގައި ހިފުމުގެ އިތުރުން. އަދި، ފަރަށްއެރުުމުގެ ސަބަބުން ތިމާވެށްޓަށް ގެއްލުމެއްލިބިއްޖެނަމަ، އެކަން އަދި، އެއީ އިތުރު ޒިންމާއެއް އުފުލަންޖެހޭ ކަމެއް."\nއުޅަނދެއްފަރަށްއެރުމުން، އެ އުޅަނދު ފުންކޮށްދޭނެ ފަރާތެއް ނުވެގެން، ފުންނުކުރެވި، ފުން ކުރެވޭނެގޮތެއްނެތި، އެ އުޅަނދު އޮންނަންޖެހުމުން، ބޮޑެތި ގެއްލުންތައް ލިބޭއިރު އިންޝުއަރަންސް އޮތަސް، ކަމެއްދިމާވާފަަހަރު އަބަދުވެސް، ކޮންމެވެސް ސަބަބެއް ނުވަތަ އުނިކަމެއް ދައްކާފައި، އިންޝުއަރަންސުން ފައިސާލިބުން އޮންނަނީ، ނާދިރު ކަމަކަށް ވެފައި ކަމަށް ނާޒިމްގެ ގަރާރުގައި ވިދާޅުވިއެވެ.\n"އިންޝުއަރަންސް ނެތްނަމަ، އަދި މާ ގޯސް. އެއްވެސް ޒަމާނަކުން އެއްވެސް ބަދަލެއް ލިބިދާނެކަމުގެ އުންމީދެއްވެސް ކުރުމުގެ ފުރުސަތެއްވެސް ނޯވެ."\nނާޒިމް ވިދާޅުވީ ވޭތުވެދިޔަ 12 މަސްދުވަހު ރާއްޖޭގެ ނޫސްތަކުގައި ޝާއިއުކޮށްފައިވާ ޚަބަރުތަކަށް ބަލައިލިނަމަވެސް، 10 ވަރަކަށް އުޅަނދަަށް މި ކަންދިމާވެއްޖެ ކަމަށާ އުޅަނދެއްފަރަށް އަރައި ގެއްލުންވުމަކީ، ކޮންމެ މީހަކަށްވެސް ދިމާވެދާނެ ގެއްލުމަކަށްވާއިރު، އަދި، މިއީ، އެތައްބައެއްގެ ދިރިއުޅުމާ ގުޅިފައިވާ ކަަމަކަށްވާއިރު، އެފަދަ ކަމަށް ތައްޔާރުވެތިބުމަކީ، މުހިންމު ކަމެއް ކަމަށެވެ.\nއަދި ފަރަށް އަރާދޯންޏެއް ފުންކުރުމުގެ މަސައްކަތްކުރުމަކީ ރާއްޖޭގައި ޚަރަދުބޮޑު އަދި ކޮންމެ ކޮންމެ މީހަކަށް ކުރެވޭޒާތުގެ މަސައްކަތަކަށް ވެސްނުވުމުގެ އިތުރުން އެކަމުގައި ފުލުހުންގެ ތެރޭގައިވެސް ސިފައިންގެ ތެރޭގައިވެސް ފޯރުކޮށްދެވޭނެ މާބޮޑު އެހީތެރިކަމެއް ނޯންނާތީއާއި، އަދި، އެހުރިހާ ކަމެއް ކުރަންޖެެހެނީ އެ ހިތްދަތިދަނޑިވަޅުގައިވެސް އަމިއްލައަށް ކަމުގައިވިއިރު އެފަދަ ހާލަތެއްގައި އުޅަނދުފަހަރު ފުންކުރުމަށް ކުރަންޖެހޭ މަސައްކަތްތައް އަމަލީގޮތުން ކުރުމަކީ، ދައުލަތުގެ އިދާރާއެއް މެދުވެރިވެގެން ނުވަތަ ދައުލަތުގެ ކުންފުންޏެއް މެދުވެރިކޮށް ނަމަވެސް ކުރެވޭނެކަމެއްގެ ގޮތުގައި އޮތުމަކީ، ބޭނުންތެރި ކަމެއްކަމަށެވެ.\n"ދިވެހިރާއްޖޭގެ ސަރަހައްދުގެ ތެރޭގައި ފަރަށް އަރާ އުޅަނދުފަހަރު، ފުންކުރުމުގެ އަމަލީ މަސައްކަތްތައް ކުރާނެ ދައުލަތުގެ އިދާރާއެއް ހަމަޖެހި، އެ އިދާރާއިން އެކަމުގެ އުސޫލުތަކާއި ނިޒާމުތައް ގާއިމުކުރުމުގެ ބޭނުންތެރިކަމާއި މުހިންމުކަން ގަބޫލުކޮށް، އެކަން ސަރުކާރުގެ ސަމާލުކަމަށް ގެނައުމަށާއި، މި މައްސަލައަށް ހައްލެއް ހޯއްދެވުމަށް މަސައްކަތްކޮށް ދެއްވުންއެދި، ސަރުކާރަށް، ރައްޔިތުންގެ މަޖިލީހުން ގޮވާލަން." ނާޒިމްގެ ގަރާރުގައި ވެއެވެ.


Muvahzafunnah Aniya Kuraa Meehunnah Harukashi Fiyavalhu Alhaanan - Wamco - Vaguthu\nމުވައްޒަފުންނަށް އަނިޔާކުރާ މީހުންނާއި މެދު ހަރުކަށި ފިޔަވަޅު އަޅާނަން - ވެމްކޯ\n4 މަސް ކުރިން ( ނޮވެމްބަރު 20, 2019 )\nވެމްކޯގެ އެމްޑި، އަނިޔާވި ޔޫނުސް އާދަމް އާ ބައްދަލުކުރައްވަނީ - ފޮޓޯ: ވެމްކޯ\nވޭސްޓް މެނޭޖްމެންޓް ކޯޕަރޭޝަން (ވެމްކޯ) އެއްވެސް މުވައްޒަފަކަށް ގެއްލުމެއް ނުވަތަ އަނިޔާއެއް ދޭ މީހުންނާއި މެދު ހަރުކަށި ފިޔަވަޅު އަޅާނެ ކަމަށް އެކޯޕަރޭޝަން އިން ވިދާޅުވެއްޖެއެވެ.\nވެމްކޯ އިން މިހެން ވިދާޅުވެފައި ވަނީ ރޭގެ ވަގުތެއްގައި އެކޯޕަރޭޝަނުގައި މަސައްކަތް ކުރަމުންދާ މުވައްޒަފަކަށް ބަޔަކު ގޯނާ ކުރުމަށް މަސައްކަތް ކުރުމާއި ގުޅިގެންނެވެ. އެކޯޕަރޭޝަނުން މައުލޫމާތު ހާމަކޮށްފައިވާ ގޮތުގައި ރޭ ރަޖިސްޓްރީނުކޮށް ހުރި ގޭބިސީއެއްގެ މީހަކު ކުނިކޮތަޅެއް އުކައި ދިނުމަށް އެދުމުން އެކަމަށް އިންކާރު ކުރުމުން އަނިޔާ ކުރުމަށް މަސައްކަތް ކޮށްފައި ވަނީ ޔޫނުސް އާދަމް ނަމަކަށް ކިޔާ މުވައްޒަފަކަށެވެ.\nވެމްކޯ އިން ނެރުނު ނޫސް ބަޔާނުގައި ވިދާޅުވެފައި ވަނީ، ބުރަ މަސައްކަތް ކުރަމުން ދާ ވެމްކޯގެ ކުނި ނަގާ މުވައްޒަފުންނަށް ވީހާވެސް އަމާން މަސައްކަތުގެ މާހައުލެއް ހޯދައިދިނުމަށް އެކުންފުނިން މަސައްކަތް ކުރަމުން ދާނެ ކަމަށެވެ.\nރޭގެ ހާދިސާ އާއި ގުޅިގެން ވެމްކޯގެ މެނޭޖިން ޑިރެކްޓަރ އާދަމް މުހައްމަދު ވަނީ ޔޫނުސް އާއި ބައްދަލް ކުރައްވައި އޭނާ ކުރަމުންދާ މަސައްކަތަށް ހިތްވަރު ދީފައެވެ. ވެމްކޯގެ އެމްޑީ ޔޫނުސް އާއި ބައްދަލު ކުރައްވައި ވިދާޅުވީ ޔޫނުސް ރޭގައި ކަންތައް ކޮށްފައި ވަނީ އެންމެ ރަނގަޅު ގޮތަށް ކަމަށާއި، ރަޖިސްޓްރީ ނުކުރާ އެއްވެސް ގޭބިސީ އަކުން ކުނި އުކުމަކީ އެކޯޕަރޭޝަނުން ކުރަން ޖެހޭ ކަމެއް ނޫން ކަމަށެވެ.\nވެމްކޯއިން ބުނީ މުވައްޒަފުންނަށް އަނިޔާ ކުރުމަށް މަސައްކަތް ކުރާ މީހުންނާއި މެދު ހަރުކަށި ފިޔަވަޅު އަޅާނެ ކަމަށެވެ. އަދި ވެމްކޯއިން އަބަދުވެސް މަސައްކަތް ކުރަމުން ދާނީ "ސާފު ރާއްޖެ" އަމާޒަށް ވާސިލު ވުމަށް ކަމަށާއި، ބުރަ މަސައްކަތް ކުރަމުންދާ ވެމްކޯގެ މުވައްޒަފުންނަށް އެއްވެސް ގޮތަކުން އަނިޔާއެއް ނުވަތަ އެހެންވެސް ދެރަ އަމަލެއް ނުކުރުމަށް އެކޯޕަރޭޝަނުން ވަނީ އިލްތިމާސް ކޮށްފައެވެ.\nލުހުން ވިދާޅުވި ގޮތުގައި، ވެމްކޯ މުވައްޒަފަކު މަސައްކަތުގައި ހުއްޓައި އޭނާއަށް ހަމަލާދިން މި ހާދިސާ ހިނގާފައިވަނީ ރޭ 7:45 ހާއިރު ކަމަށެވެ. މި ހާދިސާ ގައި ވެމްކޯ މުވައްޒަފަށް ހަމަލާ ދިން މީހާ، ކުނި ކޮތަޅުން އޭނާގެ ބޮލުގައި ޖެހުމަށްފަހު އޭނާގެ ގައިގައިވެސް ޖެހި ކަމަށް ވެއެވެ.\nފުލުހުން ވިދާޅުވީ، އެ މުވައްޒަފަށް ހަމަލާ ދީފައިވަނީ ފަނޑިޔާރު މަގުގައި މަސައްކަތުގައި ހުއްޓައި އެ މަގުގައި ހުރި ގެޔަކުން ނުކިތް ފިރިހެނެއް ކަމަށާއި، އޭނާ މުވައްޒަފަށް ހަމަލާ ދިނީ، ރަޖިސްޓްރީ ނުކޮށް ވެމްކޯގެ އުޅަނދަށް ކުނި އަރުވަން އުޅުމުން އެކަމަށް ހުރަސް އެޅުމުން ކަމަށެވެ.\nފުލުހުން މިހާރު މި މައްސަލަ އިތުރަށް ބަލައި ތަހުޤީޤު ކުރަމުންދާއިރު، މި މައްސަލައިގައި އަދި މިހާތަނަށް މީހަކު ހައްޔަރު ކުރި ކަމެއް އެނގިފައެއް ނުވެއެވެ.\nމީގެ ދެ މަހެއްހާ ދުވަސް ކުރިންވެސް މަސައްކަތުގައި އުޅުނު ވެމްކޯ މުވައްޒަފަކަށް މީހަކު ހަމަލާ ދިން މައްސަލައެއް ފެންމަތިވިއެވެ. އެ މައްސަލަ ފެންމަތިވެފައި ވަނީ، މީހަކު ވެމްކޯ މުވައްޒަފަށް ހަމަލާދިން އެ މަންޒަރު ފެންނަ ވީޑިއޯ އެއް މީސްމީޑިއާގައި އާންމުވުމާއި ގުޅިގެންނެވެ.\nވެމްކޯގެ މުވައްޒަފުން ދަނީ ކޮންމެ ދުވަހަކު 27،000 އަށްވުރެ ގިނަ ގޭބިސީ ތަކުގެ ކުނި އުކަމުންނެވެ.\nވެމްކޯއަށް ކުނި ކަހާ 200 ދިވެހިން ހޯދަނީ\nސަފާރީތަކުން ގެންނަ ކުނި ރަނގަޅަށް ބަންދު ކުރެވެން ޖެހޭނެ، އެހެން ނޫނީ ބަލައެއް ނުގަންނާނަން: ވެމްކޯ\nތިލަފުށި ޑިސްޕޯސަލް ސައިޓް ފުރި، ދަތިތަކާއި ކުރިމަތިވެއްޖެ\nނޮވެމްބަރު 20, 2019 17:03\nއެމީހުން ހަޤީގަތުގަވެސް އެކުރަނީ ވަަރަށް ބުރަ މަސައްކަތެއް، އެހާ އިހާނެތިކޮށް ކަންތައް ކުރަން ހެޔޮނުވާނެ\nނޮވެމްބަރު 20, 2019 17:22\nފުރަތަމަ ވެމްކޯގެ މުވައްޒަފުން ނަށް ރީތި ބަހުރުވައިން ވާހަކަ ދައްކަން ދަސްކޮށްދީބަލަ\nނޮވެމްބަރު 20, 2019 17:27\nތިއިން އެއްވެސް މީހަކަށް ފިޔަވަޅެއް ނާޅާނެ. އެނުބައި އަމަލު ހިންގާފައި ވަނީ އެމްޑީޕީ އާއިލާ ތަކުގެ އެމްޑީޕީ މީހުން. މިކަން އެނގިހުރެ މިބުނީ.\nނޮވެމްބަރު 20, 2019 17:29\nއަނިޔާ ކުރިމީހާ ހޯދާ އެއްވެސް ގޮތަކައް މިކަން ޗޮކުން ދުތްވާލަިގެނުވާނެ ،އެހެން ޕުއްޕާޕަ އުޅެދީގެން ުވާނެ.\nނޮވެމްބަރު 20, 2019 17:30\nއަޅުގަނޑުގެ އެޕަރޓްމަންޓް ރަޖިސްޓްރީކޮށްފައި ހުންނައިރު ވެމްކޯއިން ކުނިއުކަނީ ދެރެއިން ތިން ރޭއިން ކަހަލަ ގޮތަކަށް... އެކަމާއި ގުޅިގެން ސުވާލުކުރުމުން ވެމްކޯގެ މުވައްޒަފުން ޖަވާބު ދޭނީ ވަރަށް ހަޑިކޮށް... ހުތުރު ބަހުރުވައިން. އެކަން ހުއްޓުވައި ދެއްވާ ފުރަތަމަ\nނޮވެމްބަރު 20, 2019 18:09\nޥެމްކޯގެ މުވައްޒަފުންގެ އަމަލާއި ބަހުރުވަ ވަރަށް ހަޑި. މުވައްޒަފުން ދިފާއު ކުރާތަން ފެންނަނީ. މުވައްޒަފުން ނަށް އެބަޖެހޭ ވެލް ބިހޭވިން އެންޑް ޑިސިޕިލިންގ އެވަޔަރނެސް ޕްރޮގްރާމް ހިންގަން. އެހެން ނޫނީ ތި ކަހަލަ ކަންތައްތައް ނުހުއްޓުވޭނެ.\nނޮވެމްބަރު 20, 2019 18:29\nއަނިޔާ އާ ފުރައްސާރަ ނުކޮށް އެ މަސައްކަތުގެ އަގު ވަޒަންކޮށްބަލަ\nވެމްކޯގެ މުވައްޒަފުންނަކީ، އަގުވަޒަންނުކުރެވޭފަދަ ބުރަ ހަޑިމަސައްކަތެއް ޤައުމީ މަސައްކަތެއްގެ ގޮތުގައި އިޚުލާޞްތެރިކަމާއެކު ކުރަމުންގެންދާ ދިވެހި އަފުރާދުންނަށް ވީހިނދު، ދިވެހި އެއްވެސް ފަރުދަކު އެމީހުންނަށް އިހާނެތިކޮށް ޢަމަލްކުރުމަކީ، އިންސާނިއްޔަތާވެސް ޚިލާފު ޢަމަލެއް. ހަމަ ބުނާހާގެއަކުންދޭކުނި އެމީހުންނަށް އުކާލުމުގެ ފުރުޞަތެއް ނޯންނާނެ. ޤާނޫނާއި ޤަވަޢިދު ތަކާއި، އުޞޫލާއި، ހަމައިގެ ތެރެއިން ކުނި އުކާލަން ބުނެފިނަމަ އުކާލާނެ. އެފަދަ ޢަމަލްތަކަށް އަޅުގަނޑު ދެކޮޅުހަދައި ކުށްވެރިކުރަން.\nނޮވެމްބަރު 21, 2019 08:38\nއަޅުުގަނޑު ހަމަގައިމުވެސް ވެމްކޯ މުވައްޒަފުންނަށް ބޭރުމީހަކަށް ނުބަލައި މުއާމަލާތްކުރަނީ ވަރަށް އޯގާތެރިކޮށް


Ronaldo aai Dybala he gulhumuge faidhaa fenijje: Sarri\nޔުވެންޓަސްގެ ދެ ފޯވަޑުން ކަމަށްވާ ކްރިސްޓިއާނޯ ރޮނާލްޑޯ އާއި ޕައުލޯ ޑިބާލާގެ ކޮމްބިނޭޝަންގެ ފައިދާ ދެ ކުޅުންތެރިންނަށް ވެސް މިހާރު ކުރަމުން އަންނަ ކަމަށް، ޔުވެންޓަސްގެ ކޯޗް މައުރީޒިއޯ ސާރީ ބުނެފި އެވެ.\nސޭރީ އޭ ގައި ރޭ ޖެނޯއާ ދެކޮޅަށް 3-1 ން މޮޅުވި މެޗުގައި ޑިބާލާ އާއި ރޮނާލްޑޯ ވެސް ވަނީ ލަނޑު ކާމިޔާބު ކޮށްފަ އެވެ. މެޗުން މޮޅުވުމުން ޔުވެންޓަސް ވަނީ އެއް ވަނައިގައި ހަތަރު ޕޮއިންޓްގެ ލީޑެއް ނަގާފަ އެވެ.\nމެޗުގައި ފުރަތަމަ ލަނޑު ޖެހީ ޑިބާލާ އެވެ. ދެ ވަނަ ހާފު ފެށިގެން ފަސް ވަނަ މިނެޓްގައި އޭނާ ލަނޑު ޖެހީ ހުއާން ކްއެޑްރާޑޯ ތަނަވަސް ކޮށްދިން ފުރުސަތަކުންނެވެ. ޑިބާލާއަށް ބޯޅަ ލިބުނު އިރު އޭނާ ހުރީ އޭރިއާ ތެރެގަ އެވެ. އޭނާ ބޯޅަ ފޮނުވާލީ ގޯލްގެ ދުރު ކަނަށެވެ.\nއަންނަ ސީޒަންގައި ބާސާ އާގުޅެން އެ ކުލަބާއެކު ހަތަރު އަހަރުގެ އެއްބަސް ވުމެއްގައި ހޯމަ ދުވަހު ސޮއި ކުރި މިރެލެމް ޕިއާނިޗްއަށް މެޗުގެ ފުރަތަމަ 11 އިން ސާރީ ވަނީ ފުރުސަތު ދީފަ އެވެ. މެޗުގެ 56 ވަނަ މިނެޓްގައި އޭރިއާގެ ބޭރުުން ގޯލްގެ ތެރެއަށް ފޮނުވާލި ބޯޅަ ޖަހަން އޭނާ އަށް ފުރުސަތު ތަނަވަސް ކޮށްދިނީ ޕިއާނިޗް އެވެ. މެޗުގެ 73 ވަނަ މިނެޓްގައި ޑަގުލަސް ކޯސްޓާ ޖެހި ލަނޑަކީ ވެސް އޭރިއާ ބޭރުން ފޮނުވާލި ބޯޅައެކެވެ. ޑިބާލާ ދިން ބޯޅަ އޭރިއާ ބޭރުގައި ހުރެފައި ކޯސްޓާ ގޯލްތެރެއަށް ބޯޅަ އޮއްސާލީ އެވެ.\nފުރަތަމަ ހާފުގައި ރޮނާލްޑޯއަށް ވަނީ ތަނަވަސް ދެ ފުރުސަތު ލިބިގެން ގޮސްފަ އެވެ. އޭނާ ފުރަތަމަ ފޮނުވަލި ބޯޅަ ޖެނޯއާގެ ކީޕަރު ޕެރިން ދިފާ ކުރީ އެވެ. އޭގެ ފަހުން ޑިބާލާ ދިން ބޯޅަ އޭނާ ފޮނުވާލުމުން ހަނި އޭންގަލުން ޕެރިން ބޯޅަ ދިފާއު ކުރީ އެވެ.\nހުކުރު ދުވަހު ލީޗެ އާ ދެކޮޅަށް ކުޅުނު މެޗުގައި ރޮނާލްޑޯ ތަނަވަސް ކޮށްދިން ފުރުސަތަކުން ޑިބާލާ ވަނީ ލަނޑު ކާމިޔާބު ކޮށްފަ އެވެ.\nސާރީ ބުނީ ޑިބާލާ އާއި ރޮނާލްޑޯގެ ކޮމްބިނޭޝަން މުހިންމުކަން އެ ދެ ކުޅުންތެރިންނަށް ވެސް އިހްސާސް ކުރެވިފައިވާ ކަމަށެވެ.\n"ބޯޅަ މޫވް ކުރުމުގައި ކޮންމެވެސް ކަމެއް ބަދަލު ވެއްޖެ. ކުރިއަށް ވުރެ މާ ބޮޑަށް އެ ކުޅުންތެރިންނަށް އެ ކުޅުންތެރިޔަކު އަނެއް ކުޅުންތެރިޔަކަށް ގުޅިގެން މަސައްކަތް ކުރަން، މިހާރު ދަސްވެއްޖެ" ސާރީ ވާހަކަ ދެއްކި އެވެ. "އެ ދެ މީހުންނަށް އެނގިއްޖެ އެ ކުޅުންތެރިޔަކު އަނެއް ކުޅުންތެރިޔަކަށް ކޮމްބިނޭޝަން ރަނގަޅުވުމުން ދެ ކުޅުންތެރިންނަށް ވެސް ލިބޭ ފައިދާ، މިހާރު ދެ ކުޅުންތެރިންނަށް ވެސް އެކަމުން ފައިދާ ކުރޭ، ޕްރެކްޓިހުގައި ވެސް އަހަންނަށް އޮތީ އެކަން ފާހަގަ ވެފަ."\nކްރިސްޓިއާނާ ރޮނާލްޑޯ ޔުވެންޓާސް މައުރީޒިއޯ ސާރީ\nއަވޭގޯލުގެ އެހީގައި ޔުވެންޓަސް ފައިނަލަށް\nޕީއެސްޖީން ރޮނާލްޑޯއަށް ކަޅިއަޅަން ފަށައިފި


Yooroa futboalha mubaaraathaa beheygothun engenee kihaavarakah?\nޔޫރޯ ފުޓްބޯޅަ މުބާރާތާ ބެހޭގޮތުން އެނގެނީ ކިހާވަރަކަށް؟\nމި މަހުގެ 10 ވަނަ ދުވަހު ފެށުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތަކީ ދުނިޔޭގައި ބޭއްވޭ ދެވަނައަށް އެންމެ ބޮޑު ފުޓްބޯޅަ މުބާރާތެވެ. މިއީ ޔޫރަޕްގެ ޤައުމުތަކުގެ މެދުގައި ކުޅެވޭ ފުޓްބޯޅަ މުބާރާތެކެވެ.\nމިއީ 15 ވަނަ ޔޫރޯ ފުޓްބޯޅަ މުބާރާތަށް ވާއިރު މިފަހަރުގެ މުބާރާތް ބޭއްވެނީ ފްރާންސްގަ އެވެ. 1960 ވަނަ އަހަރު އެންމެ ފުރަތަމަ ބޭއްވުނު ޔޫރޯ ފުޓްބޯޅަ މުބާރާތްވެސް ފްރާންސްގައި ބޭއްވިފައިވާއިރު، 1984 ގައި ބޭއްވުނު ޔޫރޯވެސް ބޭއްވުނީ ފްރާންސްގަ އެވެ. 1984 ގެ މުބާރާތް ފުރާންސުން ކާމިޔާބުކޮށް އެ ޓީމު ވެފައިވަނީ އަމިއްލަ ޤައުމުގައި މި މުބާރާތް ކާމިޔާބުކުރި ދެ ޤައުމުގެ ތެރެއިން އެއް ޤައުމުގެ ގޮތުގަ އެވެ. އޭގެ ކުރިން މި ޝަރަފް ހޯދީ 1968 ވަނަ އަހަރު އިޓަލީއިންނެވެ. މި އަހަރުގެ މުބާރާތް ބާއްވާ ޤައުމުގެ ގޮތުގައި ފްރާންސް ހޮވުނީ ތުރުކީ އަދި އިޓަލީއާ ވާދަކޮށްގެންނެވެ.\nމި އަހަރުގެ މުބާރާތް ތަފާތުވާ އެއް ސަބަބަކީ މި އަހަރުގެ މުބާރާތުގައި 24 ޓީމް ވާދަކުރުމެވެ. އެންމެ ފުރަތަމަ ބޭއްވުނު5ޔޫރޯގައި4ޓީމު ވާދަކުރިއިރު، ދެން ޖެހިގެން އައި ހަތަރު ޔޫރޯގައި ވާދަކޮށްފައިވަނީ 8 ޓީމެވެ. އަދި 1996 އިން 2012 އަށް ބޭއްވުނު ޔޫރޯ ތަކުގައި ވާދަކޮށްފައިވަނީ 16 ޓީމެވެ. މިއަހަރުގެ މުބާރާތުގައި 24 ޓީމު ވާދަކުރާ ގޮތަށް ހަމަޖެހިފައިވުމާއެކު މި އަހަރުގެ މުބާރާތުގެ ދެވަނަ ބުރުގައި 16 ޓީމު ވާދަކުރާނެ އެވެ. އެގޮތުން6ގުރޫޕްގެ އެއްވަނަ އަދި ދެވަނަ ދަތުރުކުރާއިރު، ދެވަނަ ބުރަށް ދެން ދަތުރު ކުރާނީ ގުރޫޕް ތަކުން3ވަނަ ހޯދާ ޓީމު ތަކުގެ ތެރެއިން އެންމެ ރަނގަޅު4ޓީމެވެ. އެއަށްފަހު ކުއާޓަރ، ސެމީ އަދި ފައިނަލް ކުޅޭނީ އެވެ.\nއެންމެ ފަހުން ކުޅެވުނު ދެ ޔޫރޯ ފުޓްބޯޅަ މުބާރާތްވެސް ކާމިޔާބުކޮށްފައިވަނީ ސްޕެއިން އިންނެވެ. އެންމެ ފަހުން ކުޅެވުނު ޔޫރޯ ސްޕެއިން ކާމިޔާބުކުރީ ފައިނަލްގައި 4-0 އިން އިޓަލީ ބަލިކޮށްގެންނެވެ. އަދި 2008 ވަނަ އަހަރުގެ ޔޫރޯ ސްޕެއިން ކާމިޔާބުކުރީ ފައިނަލްގައި ޖާމަނީ 1-0 އިން ބަލިކޮށްގެންނެވެ. ސްޕެއިން ވަނީ 1964 ވަނަ އަހަރުގެ މުބާރާތްވެސް ކާމިޔާބުކޮށްފަ އެވެ. އެހެންކަމުން ސްޕެއިން އަކީ ޖާމަނީ އާއެކު އެންމެ ގިނަ ފަހަރު ޔޫރޯ ކާމިޔާބުކުރި ޓީމެވެ. ޖާމަނީ މި މުބާރާތް ކާމިޔާބުކުރީ 1972، 1980 އަދި 1996 ގަ އެވެ. މި މުބާރާތް ބާއްވާ ޤައުމު ކަމުގައިވާ ފްރާންސަށް މި މުބާރާތް ކާމިޔާބުކުރެވުނީ 1984 ގަ އާއި 2000 ވަނަ އަހަރު އެވެ.\nޔޫރޯ ކޮލިފައިންގައި ޖުމްލަ 53 ޓީމެއް ވާދަކޮށްފައިވާއިރު، މި ޓީމުތައް ވަނީ ޖުމްލަ 8 ގުރޫޕެއްގައި ވާދަކޮށްފަ އެވެ. ފުރާންސް މި މުބާރާތަށް ކޮލިފައިވީ މުބާރާތް ބާއްވާ ޤައުމުގެ ގޮތުގައި ކޮލިފައިންގައި ވާދަ ނުކޮށެވެ. އިންގްލެންޑުން ވަނީ ކޮލިފައިންގައި ކުޅުނު 10 މެޗުވެސް ކާމިޔާބުކޮށްފަ އެވެ. މީގެ ކުރިން މި ރިކޯޑް ހާސިލްކޮށްފައިވަނީ ސްޕެއިން، ހޮލެންޑް އަދި ޖާމަނީ އިންނެވެ. ސްޕެއިން އިން ވަނީ މި ރިކޯޑް ދެފަހަރަށް ހާސިލްކޮށްފަ އެވެ. މި ރިކޯޑް ހާސިލް ކުރި ޓީމު ތަކުން މީގެ ކުރިން ވަނީ މުބާރާތުގެ ސެމީގައި ވާދަކޮށްފަ އެވެ.\nމި އަހަރުގެ ޔޫރޯ މުބާރާތް ޖުމްލަ 10 ސްޓޭޑިއަމްއެއްގައި ކުޅުމަށް ހަމަޖެހިފައިވާއިރު3މިލިއަނަށްވުރެ ގިނަ ޓިކެޓް ވިއްކާނެ އެވެ. އެގޮތުން އެންމެ އަގުހެޔޮ ޓިކެޓެއް 25 ޔޫރޯ އަށް ލިބޭއިރު އެންމެ އަގުބޮޑު ޓިކެޓެއްގެ އަގު އުޅެނީ 895 ޔޫރޯ އަށެވެ.\n10 ޖޫން އިން 10 ޖުލައި އަށް ކުރިއަށްދާ މި އަހަރުގެ މުބާރާތަކީވެސް ފޯރިގަދަ މުބާރާތަކަށް ވާނެ ކަމަށް ބެލެވެ އެވެ.


Singapore Airline aa gulhigen Korea gai raajje ishthihaaru kuranee | Mihaaru\nސިންގަޕޯ އެއާލައިނުން ރާއްޖެއަށް ގެނައި އާ ބޯޓު-- ފޮޓޯ: ހުސައިން ވަހީދު/މިހާރު\nސިންގަޕޯ އެއާލައިނާ ގުޅިގެން ކޮރެއާގައި ރާއްޖެ އިޝްތިހާރު ކުރަނީ\n03 އޮކްޓޯބަރ 2019 - 10:47\n"ފްރީ އިންޑިޕެންޑެންޓް ޓްރެވެލާސް އެންޑް ހަނީމޫން ޕްރޮމޯޝަން" ގެ ނަމުގައި ފެށި މި ކެމްޕެއިނުގައި ސިންގަޕޯ އެއާލައިން މެދުވެރިކޮށް ރާއްޖެ އަންނަ ޓޫރިސްޓުންނަށް ހާއްސަ އަގުތަކެއް ވަނީ ކަނޑައަޅައިފަ އެވެ. މި އަގުތަކުގެ އިތުރުން އެ އެއާލައިންގެ ކްރިސް ފްލަޔާ މެމްބަރުންނަށް ފަސް ޕަސެންޓުގެ ޑިސްކައުންޓެއް ވެސް ލިބޭނެ އެވެ.\nމީގެ އިތުރުން މި ޕްރޮމޯޝަނުގައި ބައިވެރިވާ ފުރަތަމަ 350 ޓޫރިސްޓުންނަށް 40 ޑޮލަރުގެ ވައުޗާއެއް ލިބޭނެ އެވެ. އަދި ސިންގަޕޫރުގެ ޗަންގީ އިންޓަނޭޝަނަލް އެއާޕޯޓުން ޓްރާންސިޓްކޮށް ރާއްޖެ އަށް އަންނަ ކޮރެއާ ޓޫރިސްޓުންނަށް 20 ޑޮލަރުގެ ވައުޗާއެއް ވެސް މި ޕްރޮމޯޝަނުގެ ދަށުން ލިބޭނެ އެވެ. މި ޕްރޮމޯޝަން ކުރިއަށްދާނީ ނޮވެމްބަރު 30 އިން އަންނަ އަހަރުގެ ޖޫން މަހުގެ ނިޔަލަށެވެ.\nއެމްއެމްޕީއާރުސީން ބުނީ މި ޕްރޮމޯޝަނުގެ ސަބަބުން ކޮރެއާގެ މާކެޓުގައި ރާއްޖެ ފުޅާ ދާއިރާއެއްގައި އިޝްތިހާރު ވާނެ ކަމުގެ ޔަގީންކަން އެބަ އޮތް ކަމަށެވެ.\nއިތުރު ލިޔުންތައް ސިންގަޕޯ އެއާލައިންސް ސައުތު ކޮރެއާ އެމްއެމްޕީއާރުސީ ދަ ސަނީ ސައިޑް އޮފް ލައިފް


މިރޭ 11:00 ގައި ފިހާރަތައް ބަނދު ކުރާނެ - MV Times\nމިރޭ 11:00 ގައި ފިހާރަތައް ބަނދު ކުރާނެ\n0 October 15th, 2012 - 3:57 AM\nއިމްޕޯޓް މުދާ ވިއްކާ ތަންތަނާއި ސައިހޮޓާ އަދި ކެންޓީނާ ބެހޭ ގާނޫނުގެ ދަށުން ހުއްދަ ލިބިގެން ހިންގާ ސައިހޮޓަލާއި ރެސްޓޯރެންޓާއި ސައުވީސް ގަޑިއިރު ވިޔަފާރިކުރުމަށް ދޫކޮށްފައިވާ ހުއްދަތައް މިއަދުން ފެށިގެން ވަގުތީގޮތުން އިކޮނޮމިކް މިނިސްޓްރީން ބާތިލްކޮށްފި އެވެ.\nއިކޮނޮމިކް މިނިސްޓްރީން ބުނެފައިވަނީ، ފިހާރަތައް ރޭގަނޑު 11:00 ފަށައިގެން ފަތިހު 5:00 އާއި ހަމައަށް ހުޅުވާފައިބެހެއްޓުމަކީ މަނާކަމެއް ކަމަށެވެ. އަދި ސައިހޮޓަލާއި ރެސްޓޯރެންޓު މެންދަމު 1:00 އާއި ފަތިހު 4:30 އާއި ދެމެދު ހުޅުވާފައި ބެހެއްޓުމަކީ މަނާކަމެއް ކަމަށެވެ.\nސައުވީސް ގަޑި އިރު ވިޔަފާރިކުރުން ވަގުތީގޮތުން މަނާކުރުމުގެ އިތުރުން، އެ ހުއްދަ އިތުރު ފަރާތްތަކަށް ދޫ ނުކުރުމަށް ވެސް ވަނީ ނިންމާފަ އެވެ. އިކޮނޮމިކް މިނިސްޓްރީން ނެރުނު އިއުލާނެއްގައި ވަނީ މިއީ ގައުމުގެ ސަލާމަތާއި ރައްކާތެރިކަމާއި މުޖުތަމައުގެ ހަމަޖެހުން ދެމެހެއްޓުމަށްޓަކައި މިހާރުން މިހާރަށް އެޅުމަށް ސަރުކާރުން ކަނޑައަޅާފައިވާ ޚާއްސަ ފިޔަވަޅެއް ކަމަށެވެ.


SAIF Golden Jubilee Volley Tournament - Furathama macth faseyhakamaaeku Heyhan kaamiyaabu kohfi | Ungoofaaru\nބަނޑޭރިގަނޑު/ޚަބަރު/ސައިފް ގޯލްޑެން ޖުބިލީ ވޮލީ މުބާރާތް – ފުރަތަމަ މެޗު ފަސޭހަކަމާއެކު ހޭހަން ކާމިޔާބު ކޮށްފި\nސައިފް ގޯލްޑެން ޖުބިލީ ވޮލީ މުބާރާތް – ފުރަތަމަ މެޗު ފަސޭހަކަމާއެކު ހޭހަން ކާމިޔާބު ކޮށްފި\nއިބްރާހީމް ޒަޔާން 28 ސެޕްޓެމްބަރ 2019\n0 139 މިނެޓެއް ނުވަނިސް ކިޔާލެވޭ\nހޭހަން ރެކްރިއޭޝަން އަދި ދުވާފަރު ޓީމް ބައްދަލުކުރިމެޗުގެ މޮޅު ކުޅުންތެރިޔާއަށް ޓްރޮފީ ހަވާލުކޮށްދެއްވުން / ފޮޓޯ ސައިފް ފޭސްބުކް ޕޭޖް\nސައިފް ގޯލްޑަން ޖުބުލީ ވޮލީބޯޅަ މުބާރާތުގެ ފުރަތަމަ މެޗު ފަސޭހަ ކަމާއެކު އުނގޫފާރު ރީޖަނަލް ހޮސްޕިޓަލްގެ ހޭހަން ރެކްރިއޭޝަން ކުލަބް ކާމިޔާބު ކޮށްފިއެވެ. ހޭހަން މިމެޗު ކާމިޔާބުކުރީ ދުވާފަރު ޓީމްގެ މައްޗަށް ސީދާ3ސެޓުން ކުރި ހޯދައިގެންނެވެ.\nމިމެޗުގެ ސެޓްތައް ހޭހަން ރެކްރިއޭޝަން އިން ކާމިޔާބު ކުރީ 25-18، 25-7 އަދި 25-15 އިންނެވެ. މިމެޗުގެ މޮޅުކުޅުން ތެރިޔާގެ މަޤާމުހޯދީ ހޭހަން ރެކްރިއޭޝަން ކުލަބަށް ކުޅޭ ސްރީލަންކާގެ ކުޅުންތެރިއާ ވަސަނަ މަދުމަލި އެވެ. މެޗުގެ މޮޅު ކުޅުންތެރިޔާގެ ޓްރޮފީ ހަވާލުކޮށްދެއްވީ މުބާރާތުގެ ޝަރަފްވެރި މެހުމާނު އުނގޫފާރު ކައުންސިލްގެ މެމްބަރު ހުސައިން އާސިފްއެވެ.\nމިމުބާރާތުގެ ދެވަނަ މެޗުގައި މިރޭ ބައްދަލުކުރާނީ އުނގޫފާރު ސްކޫލުގެ މަންހަޖު އަދި އުނގޫފާރު ހެދޭކުރި ޓީމެވެ.\nހޭހަން ރެކްރިއޭޝަން އަދި ދުވާފަރު ޓީމު ބައްދަލުކުރި މެޗުގެ ފޭސްބުކް ލައިވް\nSAIF Golden Jubilee Volleyball Tournament 2019. Opening / Dhuvaafaru Team Vs Heyhan Recreation Club.\nPosted by Ungoofaaru.com on Friday, 27 September 2019